<header data-type="book">
<h1>類經卷五六色脈篇</h1>
<dl class="元資料">
<div><dt>作者</dt><dd>張介賓</dd></div>
<div><dt>朝代</dt><dd>明</dd></div>
<div><dt>年份</dt><dd><data value="1624">公元1624年（明·天啟四年）</data></dd></div>
<div><dt>版式</dt><dd>今版</dd></div>
<div><dt>直書</dt><dd>橫書</dd></div>
</dl>
</header>
<pre data-sec="p">
主題：診法常以平旦
出典：素問脈要精微論
條文：1.黃帝問曰：診法何如？
　　　  岐伯對曰：診法常以平且，陰氣未動，陽氣未散，飲食未進， 
　　　  經脈未盛，絡脈調勻，氣血未亂，故乃可診有過之脈。
註解：[1]診：視也、察也、候脈也。凡切脈望色，審問病因，皆可言診， 
　　　   而此節以診脈而言。
　　　[2]平旦者：陰陽之交也。陽主晝，陰主夜；陽主表，陰主裏。
　　　[3]凡人身營衞之氣，一晝一夜五十周於身，晝則行陽分， 
　　　   夜則行於陰分，迨至平旦，復皆會於寸口。
故難經曰：寸口者脈之大會，五藏六府之所終始也。 
　　　   營衞生會篇曰：平旦陰盡而陽受氣矣， 
　　　   日中而陽隴，日西而陽衰，日入陽盡而陰受氣矣。
　　　   口問篇曰：陽氣盡陰氣盛則目瞑，陰氣盡而陽氣盛則寤矣。
　　　[4]故診法當於平旦初寤之時，陰氣正平而未動，陽氣將盛而未散， 
　　　   飲食未進而穀氣未行，故經脈未盛，絡脈調勻，氣血未至擾亂， 
　　　   脈體未及變更，乃可以診有過之脈。（有過：言脈不得中而有過失也）
　　　[5]夫脈者氣血之先也，氣血盛則脈盛，氣血衰則脈衰， 
　　　   氣血熱則脈數，氣血寒則脈遲，氣血微則脈弱，氣血平則脈和。
　　　[6]又如長人脈長，短人脈短，性急人脈急，性緩人脈緩， 
　　　   此皆其常也，反者為逆，凡此之類，是皆有過之謂。
</pre>
<pre data-sec="p">
主題：診法常以平旦
出典：素問脈要精微論
條文：2.切脈動靜，而視精明，察五色，觀五藏有餘不足，六府強弱， 
　　　  形之盛衰，以此參伍，決生死之分。
註解：[1]切者：以指按索之謂。
　　　[2]切脈之動靜，診陰陽也；視目之精明，診神氣也；察五色之變見，
　　　   診生克邪正也；觀藏府虛實，以診其內；別形容盛衰，以診其外。
　　　[3]故凡診病者，必合脈色內外，參伍以求，則陰陽表裏， 
　　　   虛實寒熱之情無所遁，而先後緩急，真假逆從之治必無差， 
　　　   故可以決死生之分，而況於疾病乎，此最是醫家妙用，不可視為泛常。
　　　[4]夫參伍之義，以三相較謂之參，以伍相類謂之伍。
　　　[5]蓋彼此反觀，異同互證，而必欲搜其隱微之謂。
　　　   如易曰：參伍以變，錯綜其數，遂成天地之文，極其數， 
　　　   遂定天下之象，非天下之至變，其熟能與於此，即此謂也。
</pre>
<pre data-sec="p">
主題：部位
出典：素問脈要精微論
條文：1.尺內兩傍，則季脅也。
註解：[1]尺內者，關前曰寸，關後曰尺，故曰尺內。
　　　[2]季脅：小肋也。在脅下兩傍，為腎所近，故自季脅之下， 
　　　   皆尺內主之。
　　　[3]○愚按：尺者，對寸而言，人身動脈雖多，惟此氣口三部， 
　　　   獨長一寸九分，故總曰寸口。分言之，則外為寸部，內為尺部， 
　　　   外為陽，故寸內得九分，陽之數也；
內為陰，故尺內得一寸，陰之數也。
　　　[4]二難曰：從關至尺是尺內，陰之所治也；從關至魚際是寸口內， 
　　　   陽之所治也。然則關之前曰寸，關之後曰尺。而所謂關者， 
　　　   乃間於尺寸之間，而為陰陽之界限，正當掌後高骨處是也。
　　　[5]滑伯仁曰：手太陰之脈，由中焦出行，一路直至兩手大指之端， 
　　　   其魚際後一寸九分，通謂之寸口。於一寸九分之中， 
　　　   曰寸曰尺而關在其中矣。其所以云尺寸者，以內外本末對待為言， 
　　　   而分其名也。如蔡氏云：自肘中至魚際，得同身寸之一尺一寸。
　　　   自肘前一尺為陰之位；魚際後一寸為陽之位。太陰動脈， 
　　　   前不及魚際橫紋一分，後不及肘中橫紋九寸。
　　　[6]故古人於寸內取九分為寸，尺內取一寸為尺。以契陽九陰十之數，
　　　   其說似通，但考之骨度篇，則自肘內至腕長一尺二寸五分， 
　　　   而與此數不合，蓋亦言其意耳。
</pre>
<pre data-sec="p">
主題：部位
出典：素問脈要精微論
條文：2.尺外以候腎，尺裏以候腹。
註解：[1]尺外：尺脈前半部也；尺裏：尺脈後半部也。
　　　[2]前以候陽，後以候陰。人身以背為陽，腎附於背，故外以候腎； 
　　　   腹為陰，故裏以候腹。所謂腹者：凡大小腸、膀胱、命門， 
　　　   皆在其中矣。
　　　[3]諸部皆言左右，而此獨不分者，以兩尺皆主乎腎也。
　　　[4]藏府左右，義詳附翼三卷，脈候部位論，及三焦包絡命門辨中。
</pre>
<pre data-sec="p">
主題：部位
出典：素問脈要精微論
條文：3.中附上，左外以候肝，內以候鬲。
註解：[1]中附上：言附尺之上，而居乎中者，即關脈也。
　　　   左外：言左關之前半部。內言左關之後半部，餘倣此。
　　　[2]肝為陰中之陽藏，而亦附近於背，故外以候肝。
　　　[3]內以候鬲，舉鬲而言，則中焦之鬲膜、膽府皆在其中矣。
</pre>
<pre data-sec="p">
主題：部位
出典：素問脈要精微論
條文：4.右外以候胃，內以候脾。
註解：[1]右關之前所以候胃，右關之後所以候脾。
　　　[2]脾胃皆中州之官，而以表裏言之，則胃為陽，脈為陰， 
　　　   故外以候胃，內以候脾。
　　　[3]愚按：寸口者，手太陰也。太陰行氣於三陰， 
　　　   故曰三陰在手而主五藏，所以本篇止言五藏而不及六府， 
　　　   即始終禁服等篇，亦皆以寸口候三陰，人迎候三陽也， 
　　　   然胃亦府也，而此獨言之何也？
觀玉機真藏論曰：五藏者皆稟氣於胃， 
　　　   胃者五藏之本也，藏氣者不能自致於手太陰，
必因於胃氣乃至於手太陰也，故胃氣當察於此。
　　　[4]又如五藏別論曰：五味入口，藏於胃以養五藏氣，氣口亦太陰也，
　　　   是以五藏六府之氣味，皆出於胃，變見於氣口， 
　　　   然則此篇雖止言胃，而六府之氣，亦無不見乎此矣。
</pre>
<pre data-sec="p">
主題：部位
出典：素問脈要精微論
條文：5.上附上，右外以候肺，內以候胸中。
註解：[1]上陰上：言上而又上，則寸脈也。
　　　[2]五藏之位，惟肺最高，故右寸之前以候肺，右寸之後以候胸中。
　　　   （胸中者：鬲膜之上皆是也）
</pre>
<pre data-sec="p">
主題：部位
出典：素問脈要精微論
條文：6.左外以候心，內以候膻中。
註解：[1]心肺皆居膈上，故左寸之前以候心，左寸之後以候膻中。
　　　[2]膻中者：兩乳之間，謂之氣海，當心包所居之分也。
　　　[3]愚按：本謂五藏應見之位，如火王於南，故心見左寸；木王於東，
　　　   故肝見左關；金王於西，故肺見右寸；土王於中，而寄位西南， 
　　　   故脾胃見右關，此即河圖五行之序也。
</pre>
<pre data-sec="p">
主題：部位
出典：素問脈要精微論
條文：7.前以候前，後以候後。
註解：[1]此重申上下內外之義而詳明之也。
　　　[2]統而言之，寸為前，尺為後；分而言之， 
　　　   上半部為前，下半部為後，蓋言上以候上，下以候下也。
</pre>
<pre data-sec="p">
主題：部位
出典：素問脈要精微論
條文：8.上竟上者，胸喉中事也。下竟下者，少腹腰股膝脛足中事也。
註解：[1]竟：盡也。言上而盡於上，在脈則盡於魚際，在體則應於胸喉； 
　　　   下而盡於下，在脈則盡於尺部，在體則應於少腹足中， 
　　　   此脈候上下之事也。
　　　[2]愚按：本篇首言尺內，次言中附上而為關，又次言上附上而為寸，
　　　   皆自內以及外者。
　　　[3]蓋以太陰之脈，從胸走手，以尺為根本，寸為枝葉，故凡人之脈，
　　　   寧可有根而無葉，不可有葉而無根。
　　　[4]如論疾診尺篇曰：審其尺之緩急浮大滑檣，肉之堅脆， 
　　　   而病形定矣，是蓋所重在本耳。
　　　[5]又按：本篇外內二字，諸家之註，皆云內側外側，夫曰內外側者，
　　　   必脈形扁闊，而或有兩條者，乃可。
　　　[6]若謂診者之指側，則本篇文義乃舉脈體而言，且診者之左外， 
　　　   則病者之右手也，當言候胃，不當言候肝矣。於義不通， 
　　　   如下文前以候前，後以候後，上竟上，下竟下者，是皆內外之謂。
　　　[7]觀易卦六爻，凡畫卦者，自下而上，上三爻為外卦，下三爻為內卦，
　　　   則其上下內外之義明矣。又有以浮取為外，沈取為內者， 
　　　   於義亦通，均俟明者辨正。
　　　[8]又按：本篇上竟上者言胸喉中事，下竟下者言少腹足膝中事， 
　　　   分明上以候上，下以候下，此自本經不易之理，而王氏脈經， 
　　　   乃謂心部在左手關前寸口是也，與手太陽為表裏，以小腸合為府， 
　　　   合於上焦，肺部在右手關前寸口是也，與手陽明為表裏， 
　　　   以大腸合為府，合於上焦。以致後人遂有左心小腸，右肺大腸之配， 
　　　   下反居上，其謬甚矣。
　　　[9]據其所云：不過以藏府之配合如此，抑豈知經分表裏，脈自不同，
　　　   如脾經自足而上行走腹，胃經自頭而下行走足，升降交通， 
　　　   以成陰陽之用，又豈謂其盡歸一處耶，且自必上則皆上，下則皆下， 
　　　   而取於兩寸者，扁鵲仲景秦漢而下，未聞有以大小腸，乃有此謬， 
　　　   以訛傳訛諸君，心傳可考，自晉及今，無怪乎醫之日拙也， 
　　　   愈久愈遠，誤者可勝言哉次，而創言者謂非叔和此之不經， 
　　　   雖出於脈訣之編而誰。
</pre>
<pre data-sec="p">
主題：呼吸至數
出典：素問平人氣象論
條文：1.黃帝問曰：平人何如？
　　　  岐伯對曰：人一呼脈再動，一吸脈亦再動，呼吸定息脈五動， 
　　　	閏以太息，命曰平人，平人者不病也。
註解：[1]謂氣候平和之常人也。出氣曰呼，入仔曰吸， 
　　　   一呼一吸，總名一息。
　　　[2]動：至也。再動：兩至也。常人之脈，一呼兩至，一吸亦兩至。
　　　   呼吸定息，謂一息既盡，而換息未起之際也，
脈又一至，故曰五動。
　　　[3]閏：餘也。猶閏月之謂。言平人常息之外，間有一息甚長者， 
　　　   是為閏以太息。而又不止五而也，此即平人不病之常度， 
　　　   然則總計定息太息之數大約一息脈當六至。
　　　   故五十營篇曰：呼吸定息脈行六寸，乃合一至一寸也。
呼吸脈行丈尺，見經絡類二十六。
</pre>
<pre data-sec="p">
主題：呼吸至數
出典：素問平人氣象論
條文：2.常以不病調病人，醫不病，故為病人平息以調之為法。
註解：[1]不病者其息勻，病者其息亂。
醫者不病，故能為病人平息以調者，
　　　   以其息勻也，是為調診之法也。
</pre>
<pre data-sec="p">
主題：呼吸至數
出典：素問平人氣象論
條文：3.人一呼脈一動，一吸脈一動，曰少氣。
註解：[1]脈為血氣之道路，而脈之運行在乎氣，若一呼一吸，脈各一動， 
　　　   則一息二至，減於常人之半矣，以正氣衰竭也，故曰少氣。
　　　   十四難謂之離經。
</pre>
<pre data-sec="p">
主題：呼吸至數
出典：素問平人氣象論
條文：4.人一呼脈三動，一吸脈三動而躁，尺熱曰病溫，尺不熱脈滑曰病風，
　　　  脈濇曰痺。
註解：[1]若不因定息太息而呼吸各三動，是一息六至矣。難經謂之離經。
　　　[2]躁者：急疾之謂。尺熱：言尺中近臂之處有熱者， 
　　　   必其通身皆熱也，脈數躁而身有熱，故知為病溫。
　　　[3]數滑而尺不熱者，陽邪盛也，故當病風，然風之傷人，其變不一，
　　　   不獨在於肌表，故尺不熱也。
　　　[4]濇為血不調，故當病痺。風痺二證之詳，見疾病類本條。
　　　[5]脈法曰：滑，不濇也，往來流利。濇：不滑也，如雨霑沙。
　　　   滑為血實氣壅；濇為氣滯血少。
</pre>
<pre data-sec="p">
主題：呼吸至數
出典：素問平人氣象論
條文：5.人一呼脈四動以上曰死；脈絕不至曰死；乍疎乍數日死。
註解：[1]一呼四動，則一息八至矣，況以上乎，難經謂之奪精， 
　　　   四至曰脫經，五至曰死，六至曰命盡，是皆一呼四至以上也，
故死。
　　　[2]脈絕不至，則元氣己竭。
　　　[3]乍疏乍數，則陰陽敗亂無主，均為死脈。
</pre>
<pre data-sec="p">
主題：五藏之氣脈有常數
出典：靈樞根結篇
條文：1.一日一夜五十營，以營五藏之精，不應數者，名曰狂生。
註解：[1]營：運也。人之經脈，運行於身者，一日一夜， 
　　　   凡五十周以營五藏之精氣，如五十營篇者即此之義， 
　　　   其數則周身上下，左右前後凡二十八脈，共長十六丈二尺。
　　　[2]人之宗氣積於胸中，主呼吸而行經隧，一呼氣行三寸， 
　　　   一吸氣行三寸，呼吸定息，脈行六寸，以一息六寸推之， 
　　　   則一晝一夜，凡一萬三千五百息，通計五十周於身， 
　　　   則脈行八百一十丈，其有太過不及而不應此數者，名曰狂生。
　　　   狂猶妄也，言雖生未可必也。
</pre>
<pre data-sec="p">
主題：五藏之氣脈有常數
出典：靈樞根結篇
條文：2.所謂五十營者，五藏皆受氣，持其脈口，數其至也。
註解：[1]凡此五十營者：即五藏所受之氣也。
　　　[2]但診持脈口而數其至，則藏氣之衰王可知矣。
</pre>
<pre data-sec="p">
主題：五藏之氣脈有常數
出典：靈樞根結篇
條文：3.五十動而不一代者，五藏皆受氣。
註解：[1]代：更代之義。謂於平脈之中，而忽見軟弱，或乍數乍疎， 
　　　   或斷而復起。
　　　[2]蓋其藏有所損則氣有所虧，故變易若此，均名為代。
　　　   若五十動而不一代者，五藏受氣皆足，乃為和平之脈。
</pre>
<pre data-sec="p">
主題：五藏之氣脈有常數
出典：靈樞根結篇
條文：4.四十動一代者，一藏無氣。
註解：[1]四十動一代者，是五藏中一藏虧損也。
　　　[2]愚按十一難曰：經言脈不滿五十動而一止，一藏無氣者，何藏也？
　　　   然人吸者隨陰入，呼者因陽出，今吸不能至腎，而肝而還， 
　　　   故知一藏無氣者，腎氣先盡也。然則五藏和者氣脈長， 
　　　   五藏病者氣脈短，觀此一藏無氣必先乎腎。
　　　[3]如下文所謂二藏三藏四藏五藏者，當自遠而近， 
　　　   以次而短則由腎及肝，由肝及脾，由脾及心，由心及肺。
　　　[4]故凡病將危者，必氣促似喘，僅呼吸於胸中數寸之間， 
　　　   蓋其真陰絕於下，孤陽浮於上，此氣短之極也。
　　　[5]醫於此際而尚欲平之散之，未有不隨撲而減者，良可哀也。
　　　   夫人之生死由乎氣，氣之聚散由乎陰，而殘喘得以尚延者， 
　　　   賴一線之氣未絕耳，此藏氣之不可不察也。
</pre>
<pre data-sec="p">
主題：五藏之氣脈有常數
出典：靈樞根結篇
條文：5.三十動一代者，二藏無氣。二十動一代者，三藏無氣。十動一代者，
　　　  四藏無氣。不滿十動一代者，五藏無氣。予之短期，要在終始。
註解：[1]予：與同。短期：死期。言五藏無氣，可與之定死期矣。
　　　[2]終始，本經篇名，具十二經終之義。
</pre>
<pre data-sec="p">
主題：五藏之氣脈有常數
出典：靈樞根結篇
條文：6.所謂五十動而不一代者，以為常也，以知五藏之期。
　　　  予之短期者，乍數乍疏也。
註解：[1]以為常者，言人之常脈，當如是也，故可因此以察五藏之氣。
　　　[2]若欲知其短期，則在乎乍疏乍數，此其時相變代， 
　　　   乃與常代者不同，蓋以藏氣衰敗，無所主持而失常如此， 
　　　   故三部九候等論皆云乍疎乍數者死。
　　　[3]愚按：代脈之義，自仲景、叔和俱云動而中止不能自還，因而復動，
　　　   脈代者死。又曰脈五來一止，不復增減則死，經名曰代。
　　　[4]脈七來，是人一息半時，不復增減也，亦名曰代，正死不疑。
　　　   故王太僕之釋代脈，亦云動而中止，不能自還也。
　　　[5]自後滑伯仁因而述之曰動而中止，不能自還，因而復動， 
　　　   由是復止，尋之良久，乃復強起為代，故後世以結促代並言， 
　　　   均目之為止脈，豈足以盡其義哉。
　　　[6]夫緩而一止為結，數而一止為促，其至則或三或五， 
　　　   或七八至不等，然皆至數分明，起止有力。所主之病， 
　　　   有因氣逆痰壅而為間阻者；有因血氣虛脫而為斷續者； 
　　　   有因生平稟賦多滯，而脈道不流利者。此自結促之謂也。
　　　[7]至於代脈之辨、則有不同，如宣明五氣篇曰：脾脈代。
　　　   邪氣藏府病形篇曰：黃者其脈代。皆言藏氣之常候，非謂代為止也。
　　　[8]又平人氣象論曰：長夏胃，微軟弱日平，但代無胃曰死者， 
　　　   乃言胃氣去而真藏見者死，亦非謂代為止也。
　　　[9]由此觀之，則代本不一，各有深義：如五十動而不一代者， 
　　　   乃至數之代，即本篇之所云者是也；若脈本平勻而忽強忽弱者， 
　　　   乃形體之代，即平人氣象論所云者是也； 
　　　   又若脾主四季而隨時更代者，乃氣候之代， 
　　　   即宣明五氣等篇所云者是也；凡脈無定候，更變不常，則均謂之代。
　　　[10]但當各因其變而察其情，庶得其妙，設不明此， 
　　　    非惟失經旨之大義，即於脈象之吉凶，皆茫然莫知所辨矣， 
　　　    又烏足以言診哉。二篇詳義，見後十一，及疾病類二十五。
　　　[11]又按：本篇但言動止之數以診五藏無氣之候，未嘗鑿言死期， 
　　　    而王氏脈經乃添出死期歲數。曰：脈來四十投而一止者一藏無氣， 
　　　    卻後四歲春草生而死；脈來三十投而一止者二藏無氣， 
　　　    卻後三歲麥熟而死；脈來二十投而一止者三藏無氣， 
　　　    卻後二歲桑椹赤而死；脈來十投而一止者四藏無氣，歲中死； 
　　　    脈來五動而一止者五藏無氣，卻後五日而死，
自後自家言脈者皆宗此說。
　　　[12]死未有一藏無氣而尚活四歲，二藏無氣而尚活三歲之理，
診者辨之。
</pre>
<pre data-sec="p">
主題：三部九候
出典：素問三部九候論
條文：1.黃帝問曰：余聞九鍼於天子，眾多專大，不可勝數，余願聞要道， 
　　　  以屬子孫，傳之後世，著之骨髓，藏之肝肺，歃血而受，不敢妄泄。
　　　  令合天道，必有終使，上應天光，星辰歷紀，下副四時五行， 
　　　  貴賤更立，冬陰夏陽，以人應之奈何，願聞其方？
　　　  岐伯對曰：妙乎哉問也，此天地之至數。
　　　  帝曰：願聞天地之至數，合於人形血氣，通決死生，為之奈何？
　　　  岐伯曰：天地之至數，始於一終於九焉。
註解：[1]屬：府也。著：紀也。歃血：飲血而誓也。歃：所甲卻。
　　　   天地雖大，萬物雖多，莫有能出乎數者，數道大矣，故曰至數。
　　　   數始於一而終於九，天地自然之數也。
　　　[2]如易有太極，是生兩儀，兩儀生四象，四象生八卦， 
　　　   而太極運行乎其中，陽九之數也。又如四象之位， 
　　　   則老陽一，少陰二，少陽三，老陰四；四象之數，則老陽九， 
　　　   少陰八，少陽七，老陰六，以一二三四，連九八七六，而五居乎中，
亦陽九之數也。
　　　[3]故以天而言歲，則一歲統四季，一季統九十日，是天數之九也。
　　　[4]以地而言位，則戴九履一，左三右七，二四為肩，六八為足， 
　　　   五位中宮，是洛書之九也。
　　　[5]以人而言事，則黃鍾之數起於九，九而九之，則九九八十一分， 
　　　   以為萬事之本，是人事之九也。九數之外是為十， 
　　　   十則復變為一矣，故曰天地之至數，始於一終於九焉。
</pre>
<pre data-sec="p">
主題：三部九候
出典：素問三部九候論
條文：2.一者天，二者地，三者人，因而三之，三三九者，以應九野。
註解：[1]一者奇也，故應天；二者偶也，故應地；三者參也，故應人。
　　　   故曰：天開於子，地闢於丑，人生於寅，所謂三才也。
　　　[2]三而三之，以應九野。九野者：即洛書九宮，禹貢九州之義。
　　　   詳見九宮星野等圖。
</pre>
<pre data-sec="p">
主題：三部九候
出典：素問三部九候論
條文：3.故人有三部，部有三候，以決死生，以處百病，以調虛實，而除邪疾。
註解：[1]以天地人言上中下，謂之三才；以人身而言上中下，謂之三部； 
　　　   於三部中而各分其三，謂之三候。三而三之，是謂三部九候。
　　　[2]其遍身經隧，由此出入，故可以決死生，處百病，調虛實， 
　　　   而除邪疾也。
　　　[3]愚按：三部九候，本經明指人身上中下動脈，如下文所云者， 
　　　   蓋上古診法，於人身三部九候之脈，各有所候，以診諸藏之氣， 
　　　   而鍼除邪疾，非獨以寸口為言也。
　　　   如仲景脈法，上取寸口，下取跌陽，是亦此意。
　　　[4]觀十八難曰：三部者寸關尺也，九候者浮中沈也， 
　　　   乃單以寸口而分三部九候之診，後世言脈者皆宗之，雖亦診家捷法， 
　　　   然非軒歧本旨，學者當並詳其義。
</pre>
<pre data-sec="p">
主題：三部九候
出典：素問三部九候論
條文：4.帝曰：何謂三部？
　　　  岐伯曰：有上部、有中部、有下部。部各有三候， 
　　　	        三候者，有天有地有人也，必指而導之，乃以為真。
註解：[1]指而導之，言必受師之指授，庶得其真也。
</pre>
<pre data-sec="p">
主題：三部九候
出典：素問三部九候論
條文：5.上部天，兩額之動脈。
註解：[1]額旁動脈，當頷厭之分，足少陽脈氣所行也。
</pre>
<pre data-sec="p">
主題：三部九候
出典：素問三部九候論
條文：6.上部地，兩頰之動脈。
註解：[1]兩頰動脈，即地倉，大迎之分，足陽明脈氣所行也。
</pre>
<pre data-sec="p">
主題：三部九候
出典：素問三部九候論
條文：7.上部人，耳前之動脈。
註解：[1]耳前動脈，即和髎之分，手少陽脈氣所行也。
</pre>
<pre data-sec="p">
主題：三部九候
出典：素問三部九候論
條文：8.中部天，手太陰也。
註解：[1]掌部寸口動脈，經渠之次，肺經脈氣所行也。
</pre>
<pre data-sec="p">
主題：三部九候
出典：素問三部九候論
條文：9.中部地，手陽明也。
註解：[1]手大指、次指、歧骨間動脈，合谷之次，大腸經脈氣所行也。
</pre>
<pre data-sec="p">
主題：三部九候
出典：素問三部九候論
條文：10.中部人，手少陰也。
註解：[1]掌後銳骨下動脈，神門之次，心經脈氣所行也。
</pre>
<pre data-sec="p">
主題：三部九候
出典：素問三部九候論
條文：11.下部天，足厥陰也。
註解：[1]氣衝下三寸動脈，五里之分，肝經脈氣所行也，臥而取之。
　　　   女子取太衝，在足大指本節後二寸五分陷中。
</pre>
<pre data-sec="p">
主題：三部九候
出典：素問三部九候論
條文：12.下部地，足少陰也。
註解：[1]內踝後跟骨傍動脈，太谿之分，腎經脈氣所行也。
</pre>
<pre data-sec="p">
主題：三部九候
出典：素問三部九候論
條文：13.下部人，足太陰也。
註解：[1]魚腹上越筋間動脈，直五里下箕門之分，沈取乃得之， 
　　　   脾經脈氣所行也。若候胃氣者，當取足附上之衝陽。
</pre>
<pre data-sec="p">
主題：三部九候
出典：素問三部九候論
條文：14.故下部之天以候肝。
註解：[1]足厥陰脈也，故以候肝。
</pre>
<pre data-sec="p">
主題：三部九候
出典：素問三部九候論
條文：15.地以候腎。
註解：[1]足少陰脈也，故以候腎。
</pre>
<pre data-sec="p">
主題：三部九候
出典：素問三部九候論
條文：16.人以候脾胃之氣。
註解：[1]足太陰脈也，脾胃以膜相連，故可以候脾胃之氣。
</pre>
<pre data-sec="p">
主題：三部九候
出典：素問三部九候論
條文：17.帝曰：中部之候奈何？
　　　   岐伯曰：亦有天，亦有地，亦有人，天以候肺。
註解：[1]手太陰脈也，故以候肺。
</pre>
<pre data-sec="p">
主題：三部九候
出典：素問三部九候論
條文：18.地以候胸中之氣。
註解：[1]手陽明大腸脈也，大腸、小腸皆屬於胃，胃腕通於胸中， 
　　　   故以候胸中。
</pre>
<pre data-sec="p">
主題：三部九候
出典：素問三部九候論
條文：19.人以候心。
註解：[1]手少陰脈也，故以候心。
</pre>
<pre data-sec="p">
主題：三部九候
出典：素問三部九候論
條文：20.帝曰：上部以何候之？
　　　   岐伯曰：亦有天，亦有地，亦有人。天以候頭角之氣。
註解：[1]兩額動脈，故以候頭角。
</pre>
<pre data-sec="p">
主題：三部九候
出典：素問三部九候論
條文：21.地以候口齒之氣。
註解：[1]兩頰動脈，故以候口齒。
</pre>
<pre data-sec="p">
主題：三部九候
出典：素問三部九候論
條文：22.人以候耳目之氣。
註解：[1]耳前動脈，故以候耳目。
</pre>
<pre data-sec="p">
主題：三部九候
出典：素問三部九候論
條文：23.三部者，各有天，各有地，各有人，三而成天，三而成地，三而成人。
註解：[1]上部中部下部各有天地人，是為三部九候。
</pre>
<pre data-sec="p">
主題：三部九候
出典：素問三部九候論
條文：24.三而三之，合則為九，九分為九野，九野為九藏， 
　　　   故神藏五，形藏四，合為九藏。
註解：[1]九野義見前。九藏：即上文九候之謂。
　　　[2]神藏五，以肝藏魂，心藏神，肺藏魄，脾藏意，腎藏志也。
　　　[3]形藏四，即頭角、耳目、口齒、胸中。
　　　[4]共為九藏，此言人之九藏，正應地之九野，乃合於天地之至數。
</pre>
<pre data-sec="p">
主題：三部九候
出典：素問三部九候論
條文：25.五藏已敗，其色必夭，夭必死矣。
註解：[1]色者神之幟，藏者神之舍，其色夭者其神去，其神去者其藏敗， 
　　　   故必死矣。夭者：枯暗不澤，而色異常也。
</pre>
<pre data-sec="p">
主題：三部九候
出典：素問三部九候論
條文：26.帝曰：以候奈何？
　　　   岐伯曰：必先度其形之肥瘦，以調其氣之虛實， 
　　　   實則寫之，虛則補之。
註解：[1]候：謂診候其病情。度：謂度量其虛實。
　　　[2]形之肥瘦者，鍼有淺深之異，如逆順肥瘦篇之謂者是也。
　　　[3]病之虛實者，治以補瀉之殊，如終始篇、九鍼、鍼解等篇者是也。
　　　[4]此雖以鍼法為言，而用藥者亦可以類推矣。
　　　[5]愚按：上古鍼治之法，必察三部九候之脈證，以調九藏之盛衰， 
　　　   今之人，但知按穴以求病，而於諸經虛實之理，茫然不知， 
　　　   曰神曰聖之罕聞者，其在失其本耳。
</pre>
<pre data-sec="p">
主題：三部九候
出典：素問三部九候論
條文：27.必先去其血脈而後調之。
註解：[1]凡有瘀血在脈而為壅塞者，必先刺其壅滯，而後可調虛實也。
</pre>
<pre data-sec="p">
主題：三部九候
出典：素問三部九候論
條文：28.無問其病，以平為期。
註解：[1]凡病甚者，奏功非易，故不必問其效之遲速， 
　　　   但當以血氣平和為期則耳。
　　　[2]此與後二十五章同篇，所當互究。
</pre>
<pre data-sec="p">
主題：七診
出典：素問三部九候論
條文：1.帝曰：何以知病之所在？
　　　  岐伯曰：察九候，獨小者病，獨大者病，獨疾者病，獨遲者病， 
　　　  獨熱者病，獨寒者病，獨陷下者病。　　　
註解：[1]此言九候之中，而復有七診之法。
　　　[2]謂脈失其常而獨大者，獨小者，獨疾者，獨遲者，獨寒者， 
　　　   獨熱者，獨陷下者，皆病之所在也。
　　　[3]獨寒獨熱：謂其或在上、或在下、或在表、或在裏。
　　　   陷下：沈伏不起也。
　　　[4]此雖以三部九候為言，而於氣口部位，類推為用，亦惟此法。
　　　[5]此與後二十五章同篇，七診之義所當並考。
　　　[6]愚按：七診之法，本出此篇，而勿聽子謬謂：七診者， 
　　　   診宜平旦一也，陰氣未動二也，陽氣未散三也，飲食未進四也， 
　　　   經脈未盛五也，絡脈調勻六也，氣血未亂七也，
夫此七者，焉得皆謂之診。
　　　[7]總之，一平旦診法耳，後世遂爾謬傳，竟致失去本原， 
　　　   是真可以勿聽矣。
</pre>
<pre data-sec="p">
主題：診有十度、診有陰陽
出典：素問方盛衰論
條文：1.診有十度度人，脈度、藏度、肉度、筋度、俞度。
註解：[1]診法雖有十度，而總不外乎陰陽也。十度：謂脈藏肉筋俞， 
　　　   是為五度，左右相同各有其二，二五為十也。
　　　[2]脈度者，如經脈、脈度等篇是也。
　　　[3]藏度：如本藏，腸胃，平人絕穀等篇是也。
　　　[4]肉度：如衞氣失常等篇是也。
　　　[5]筋度：如經脈篇是也。
　　　[6]俞度：如氣府，氣穴，本輸等篇是也。
　　　[7]度：數也。
</pre>
<pre data-sec="p">
主題：診有十度、診有陰陽
出典：素問方盛衰論
條文：2.陰陽氣盡，人病自具。
註解：[1]凡此十度者，人身陰陽之理盡之矣，故人之疾病亦無不具見於此。
</pre>
<pre data-sec="p">
主題：診有十度、診有陰陽
出典：素問方盛衰論
條文：3.脈動無常，散陰頗陽，脈脫不具，診無常行。
註解：[1]脈動無常：言脈無常體也。散陰頗陽：言陰氣散失者， 
　　　   脈頗類陽也，何也？如仲景曰：若脈浮大者，氣實血虛也。
　　　   叔和曰：諸浮脈無根者皆死。又曰：有表無裏者死， 
　　　   謂真陰散而孤陽在，脈頗似陽而無根者，非真陽之脈也， 
　　　   此其脈有所脫而陰陽不全具矣，診此者有不可以陰陽之常法行也，
蓋謂其當慎耳。
</pre>
<pre data-sec="p">
主題：診有十度、診有陰陽
出典：素問方盛衰論
條文：4.診必上下，度民君卿。
註解：[1]貴賤尊卑，勞逸有異，膏梁藜藿，氣質不同，故當度民君卿， 
　　　   分別上下以為診。
</pre>
<pre data-sec="p">
主題：診有十度、診有陰陽
出典：素問方盛衰論
條文：5.受師不卒，使術不明，不察逆從，是為妄行，持雌失雄，棄陰附陽，
　　　  不知并合，診故不明。
註解：[1]卒：盡也。雌雄：即陰陽之義。
　　　[2]生氣通天論曰：陰陽離決，精神乃絕。故凡善診者， 
　　　   見其陰必察其陽，見其陽必察其陰，使不知陰陽逆從之理， 
　　　   并合之妙，是真庸庸者耳，診焉得明。
</pre>
<pre data-sec="p">
主題：診有十度、診有陰陽
出典：素問方盛衰論
條文：6.傳之後世，反論自章。
註解：[1]理既不明，而妄傳後世，則其謬言反論，終必自章露也。
</pre>
<pre data-sec="p">
主題：診有十度、診有陰陽
出典：素問方盛衰論
條文：7.至陰虛，天氣絕，至陽盛，地氣不足。
註解：[1]至陰至陽，即天地之道也，設有垂離，敗亂乃至。
　　　[2]六微旨大論曰：氣之升降，天地之更用也，升已而降，降者謂天；
　　　   降已而升，升者謂地。天氣下降，氣流於地，地氣上升， 
　　　   氣騰於天，故易以地在天上而為泰，言其交也。天在地上而為否， 
　　　   言其不交也。
　　　[3]此云至陰虛者，言地氣若衰而不升，不升則無以降，故天氣絕； 
　　　   至陽盛者，言天氣若亢而不降，不降則無以升，故地氣不足。
　　　[4]蓋陰陽二氣，互藏其根，更相為用，不可偏廢， 
　　　   此借天地自然之道，以喻人之陰陽貴和也。丹溪引此虛盛二字， 
　　　   以證陽常有餘，陰常不足，其說左矣。
</pre>
<pre data-sec="p">
主題：診有十度、診有陰陽
出典：素問方盛衰論
條文：8.陰陽並交，至人之所行。
註解：[1]並交者：陰陽不相失而得其和平也。
　　　   此其調攝之妙，惟至人者乃能行之。
</pre>
<pre data-sec="p">
主題：診有十度、診有陰陽
出典：素問方盛衰論
條文：9.陰陽並交者，陽氣先至，陰氣後至。
註解：[1]凡陰陽之道，陽動陰靜，陽剛陰柔，陽倡陰隨，陽施陰受， 
　　　   陽升陰降，陽前陰後，陽上陰下，陽左陰右；數者為陽，遲者為陰； 
　　　   表者為陽，裏者為陰；至者為陽，去者為陰；進者為陽，退者為陰； 
　　　   發生者為陽，收藏者為陰；陽之行速，陰之行遲，故陰陽並交者， 
　　　   必陽先至而陰後至。
</pre>
<pre data-sec="p">
主題：診有十度、診有陰陽
出典：素問方盛衰論
條文：10.是以聖人持診之道，先後陰陽而持之。
　　　   奇恒之勢，乃六十首，診合微之事，追陰陽之變，章五中之情， 
　　　   其中之論，取虛實之要，定五度之事，知此乃足以診。
註解：[1]是以聖人之持診者，在察陰先後以測其精要也。
　　　[2]奇：異也。恒：常也。
　　　   六十首：即禁服篇所謂通於九鍼六十篇之義，今失其傳矣。
　　　[3]診合微之事者：參諸診之法而合其精微也。追陰陽之變者： 
　　　   求陰陽盛衰之變也。
　　　[4]章：明也。五中：五藏也。五度：即前十度也， 
　　　   必能會此數者而參伍其妙，斯足以言診矣。
</pre>
<pre data-sec="p">
主題：診有十度、診有陰陽
出典：素問方盛衰論
條文：11.是以切陰不得陽，診消亡，得陽不得陰，守學不湛，知左不知右， 
　　　   知右不知左，知上不知下，知先不知後，故治不久。
註解：[1]切陰不得陽，診消亡者：言人生以陽為主，不得其陽，焉得不亡。
　　　[2]如陰陽別論曰：所謂陰者，真藏也，見則為敗，敗必死矣。
　　　   所謂陽者：胃脘之陽也。
　　　[3]平人氣象論曰：人無胃氣死，脈無胃氣死，是皆言此陽字。
　　　[4]湛：明也。若但知得陽而不知陽中有陰，及陰平陽秘之道者， 
　　　   是為偏守其學，亦屬不明，如左右上下先後者，皆陰陽之道也。
　　　[5]使不知左右，則不明升降之理；不知上下則不明清濁之宜； 
　　　   不知先後，則不明緩急之用，安望其久安長治，而萬世不殆哉。
</pre>
<pre data-sec="p">
主題：診有十度、診有陰陽
出典：素問方盛衰論
條文：12.知醜知善，知病知不病，知高知下，知坐知起，知行知止， 
　　　   用之有紀，診道乃具，萬世不殆。
註解：[1]凡此數者，皆有對待之理，若差之毫釐，則繆以千里， 
　　　   故凡病之善惡，形之動靜，皆所當辨，能明此義而用之有紀， 
　　　   診道斯備，故可萬世無殆矣。（紀：條理也）。（殆：危也）。
</pre>
<pre data-sec="p">
主題：診有十度、診有陰陽
出典：素問方盛衰論
條文：13.起有所餘，知所不足。
註解：[1]起：興起也。言將治其有餘，當察其不足。
　　　[2]蓋邪氣多有餘，正氣多不足，若只知有餘，而忘其不足， 
　　　   則取敗之道也，此示人以根本當慎之意。
</pre>
<pre data-sec="p">
主題：診有十度、診有陰陽
出典：素問方盛衰論
條文：14.度事上下，脈事因格。
註解：[1]能度形情之高下，則脈事因之，可格至而知也。
</pre>
<pre data-sec="p">
主題：診有十度、診有陰陽
出典：素問方盛衰論
條文：15.是以形弱氣虛死。
註解：[1]中外俱敗也。
</pre>
<pre data-sec="p">
主題：診有十度、診有陰陽
出典：素問方盛衰論
條文：16.形氣有餘，脈氣不足死。
註解：[1]外貌無恙，藏氣已壞也。
</pre>
<pre data-sec="p">
主題：診有十度、診有陰陽
出典：素問方盛衰論
條文：17.脈氣有餘，形氣不足生。
註解：[1]藏氣未傷者，形衰無害，蓋以根本為主也。
　　　[2]又如三部九候論曰：形肉已脫，九候雖調猶死。
　　　   蓋脫與不足，本自不同，而形肉既脫，脾元絕矣，故脈氣雖調， 
　　　   亦所不治，當與此節互求其義。
</pre>
<pre data-sec="p">
主題：診有大方
出典：素問方盛衰論
條文：1.是以診有大方，坐起有常。
註解：[1]大方者：醫家之大法也。
　　　[2]坐起有常：則舉動不苟而先正其身，身正於外，心必隨之， 
　　　   故診之大方必先乎此。
</pre>
<pre data-sec="p">
主題：診有大方
出典：素問方盛衰論
條文：2.出入有行，以轉神明。
註解：[1]行：德行也。醫以活人為心，其於出入之時，念念皆真， 
　　　   無一不敬，則德能動天，誠能格心，故可以周旋，而無往弗神矣。
</pre>
<pre data-sec="p">
主題：診有大方
出典：素問方盛衰論
條文：3.必清必淨，上觀下觀。
註解：[1]必清必淨：則心專志一而神明見。
　　　[2]然後上觀之以察其神色聲音，下觀之以察其形體逆順。
</pre>
<pre data-sec="p">
主題：診有大方
出典：素問方盛衰論
條文：4.司八正邪，別五中部。
註解：[1]司：候也。別：審也。候八節八風之正邪以察其表， 
　　　   審五藏五行之部位以察其裏。
</pre>
<pre data-sec="p">
主題：診有大方
出典：素問方盛衰論
條文：5.按脈動靜，循尺滑濇寒溫之意。
註解：[1]按脈動靜，可別陰陽，滑濇寒溫，可知虛實。
　　　[2]凡脈滑則尺之皮膚亦滑，脈濇則尺之皮膚亦濇， 
　　　   脈寒則尺之皮膚亦寒，脈溫則尺之皮膚亦溫，故循尺即可以知之。
　　　  （循：揣摩也）
</pre>
<pre data-sec="p">
主題：診有大方
出典：素問方盛衰論
條文：6.視其大小，合之病能。
註解：[1]大小：二便也。二便為約束之門戶，門戶不要則倉稟不藏， 
　　　   得守者生，失守者死，故視其大小以合病態。（能：情狀之謂）
</pre>
<pre data-sec="p">
主題：診有大方
出典：素問方盛衰論
條文：7.逆從以得，復知病名。
註解：[1]反者為逆，順者為從，必得逆從，必知病名，庶有定見而無差謬。
</pre>
<pre data-sec="p">
主題：診有大方
出典：素問方盛衰論
條文：8.診可十全，不失人情。
註解：[1]診如上法，庶可十全，其於人情，尤不可失也。
　　　[2]愚按：不失人情，為醫家最一難事。而人情之說有三： 
　　　   一日病人之情，二日傍人之情，三日同道人之情。
　　　[3]所謂病人之情者：有素稟之情，如五藏各有所偏，七情各有所勝，
　　　   陽藏者偏宜於涼，陰藏者偏宜於熱，耐毒者緩之無功， 
　　　   不耐毒者峻之為害，此藏氣之有不同也。
　　　[4]有好惡之情者，不惟飲食有憎愛，抑且舉動皆關心， 
　　　   性好吉者危言見非，意多憂者慰安云偽，未信者忠告難行， 
　　　   善疑者深言則忌，此情性之有不同也。
　　　[5]有富貴之情者，富多任性，貴多自尊，任性者自是其是， 
　　　   真是者反成非是，自尊者遇士或慢，自重者安肯自輕，
此交際之有不同也。
　　　[6]有貧賤之情者，貧者衣食不能周，況乎藥餌，賤者焦勞不能釋， 
　　　   懷抱可知，此調攝之有不同也。
　　　[7]又若有良言甫信，謬說更新，多歧亡羊，終成畫餅， 
　　　   此中無主而易亂者之為害也。
　　　[8]有最畏出奇，惟求穩當，車薪杯水，寧甘敗亡， 
　　　   此內多懼而過慎者之為害也。
　　　[9]有以富貴而貧賤，或深情而掛牽，戚戚於心，心病焉能心藥， 
　　　   此得失之情為害也。
　　　[10]有以急情而遭遲病，以更醫而致雜投，皇皇求速，速變所以速亡，
　　　    此緩急之情為害也。
　　　[11]有偏執者，曰吾鄉不宜補，則虛者受其禍，曰吾鄉不宜寫， 
　　　   則實者被其傷，夫十室且有忠信，一鄉焉得皆符，
此習俗之情為害也。
　　　[12]有參求人脣，懼補心先否塞，硝黃沾口，畏功神即飄提， 
　　　    夫杯影亦能為崇，多疑豈法之良，此成心之情為害也。
　　　[13]有諱疾而不肯言者，終當有脈，有隱情而不敢露者，安得其詳， 
　　　    然尚有故隱病情，試醫以脈者，使其言有偶中，則信為明良， 
　　　    言有弗令，則目為庸劣，抑熟知脈之常體，僅二十四，病之變象， 
　　　    何啻百千，是以一脈所主非一病，一病所見非一脈，脈病相應者， 
　　　    如某病得某脈則吉，脈脈病相逆者，某脈值某病則凶。
　　　[14]然則理之吉凶，雖融會在心，而病之變態，又安能以脈盡言哉， 
　　　    故知一知二知三，神聖諄諄於參伍，曰工曰神曰明，
精詳豈獨於指端。
　　　[15]彼俗人之淺見，固無足怪，而士夫之明慧，亦每有蹈此弊者， 
　　　    故忌望聞者，診無聲色之可辨，惡詳問者，醫避多言之自慚， 
　　　    是於望聞問切，已舍三而取一，且多有并一未明，而欲得夫病情者， 
　　　    吾知其必不能也。
　　　[16]所以志意未通，醫不免為病困，而朦朧猜摸，病不多為醫困乎。
　　　    凡此者病人之情，不可不察也。
　　　[17]所謂傍人之情者：如浮言為利害所關，而人多不知檢， 
　　　    故或為自負之狂言，則醫中有神理，豈其能測；或執有據之鑒論， 
　　　    而病情多亥豕，最所難知；或操是非之柄，則同於我者是之， 
　　　    異於我者非之，而真是真非，不是真人不識；或執見在之見， 
　　　    則頭疼者云救頭，腳疼者云救腳，而本標綱目反為迂遠庸談； 
　　　    或議論於貴賤之間，而尊貴執言，孰堪違抗，故明哲保身之士， 
　　　    寧為好好先生；或辯析於親疎之際，而親者主持牢不可拔，
雖真才實學之師亦當唯唯而退。
　　　[18]又若薦醫為死生之攸係，而人多不知慎， 
　　　    有或見輕淺之偶中而為之薦者，有意氣之私厚而為之薦者， 
　　　    有見其外飾之貌而為之薦者，皆非知之真者也。
　　　[19]又或有貪得而薦者，陰利其酬，關情而薦者，別圖異望， 
　　　    甚有斗筲之輩者，妄自驕矜，好人趨奉，薰蕕不辨，擅肆品評， 
　　　    譽之則盜跖可為堯舜，毀之則鸞鳳可為鴟鴟，洗垢索瘢，無所不至， 
　　　    而懷真抱德之士，必其不侔，若此流者，雖其發言容易，欣戚無關， 
　　　    其於淆亂人情，莫此為甚，多致明醫有掣肘之去，病家起刻骨之疑， 
　　　    此所以千古是非之不明，總為庸人擾之耳，故竭力為人任事者， 
　　　    豈不岌岌其危哉！
　　　[20]凡此皆傍人之情，不可不察也。
　　　[21]所謂同道人之情者：尤為閃灼，更為隱微，如管窺蠡測， 
　　　    醯雞笑天者固不足道，而見偏性拗必不可移者，又安足論， 
　　　    有專恃口給者，牽合支吾，無稽信口，或為套語以誑人， 
　　　    或為甘言以悅人，或為強辯以欺人，或為危詞以嚇人，
儼然格物君子，此便佞之流也。
</pre>
<pre data-sec="p">
主題：診有大方
出典：素問方盛衰論
條文：8.診可十全，不失人情。(續)
註解：[22]有專務人事者，典籍經書，不知何物道聽途說，拾人唾餘， 
　　　    然而終日營營，綽風求售，不邀自赴，環媚取容，偏投好者之心， 
　　　    此阿諂之流也。
　　　[23]有專務奇異者，腹無藏墨，眼不識丁，乃詭言神授，偽托秘傳， 
　　　    或假脈以言禍福，或弄巧以亂經常，最覺新奇，動人甚易， 
　　　    此欺詐之流也。
　　　[24]有務飾外觀者，誇張侈口，羊質虎皮，不望色，不聞聲，不詳問，
　　　    一診而藥，若謂人淺我深，人愚我明，此麤疎孟浪之流也。
　　　[25]有專務排擠者，陽若同心，陰為浸潤，夫是曰是，非曰非， 
　　　    猶避隱惡之嫌，第以生死之際。
　　　[26]有不得不辨者，固未失為真誠之君子，若以非為是，以是為非， 
　　　    顛倒陰陽，掀翻禍福，不知而然，庸庸不免，知而故言， 
　　　    此其良心已喪，讒妬之小人也。
　　　[27]有貪得無知，藐人性命者，如事已疑難，死生反掌，斯時也， 
　　　    雖在神良，未必其活，故一藥不敢苟，一著不敢亂， 
　　　    而僅僅異於挽回，忽遭若輩，求速貪功，謬妄一投，中疏失楫， 
　　　    以致必不可救，因而嫁謗自文，極口反噬，雖朱紫或被混淆； 
　　　    而蒼赤何辜受害，此念倖無知之流也。
　　　[28]有道不同，不相為謀者，意見各持，異同不決，夫輕者不妨少謬，
　　　    重者難以略差。
　　　[29]故凡非常之病，非非常之醫不能察，用非常之治， 
　　　    又豈常人之所知，故獨聞者不侔於眾，獨見者不合於人， 
　　　    大都苦高者謗多，曲高者和寡，所以一齊之傳，何當眾楚之咻， 
　　　    直至於敗，而後群然退散，付之一人，則事已無及矣，
此庸庸不揣之流也。
　　　[30]又有久習成風，苟且應命者，病不關心，些須惟利， 
　　　    蓋病家既不識醫，則焂趙焂錢，醫家莫肯任怨，則惟芩惟梗， 
　　　    或延醫務多，則互為觀望，或利害焂係，則彼此避嫌，故爬之不癢， 
　　　    撾之不痛，醫稱穩當，誠然得矣，其於坐失良機宜，奚堪耽誤乎， 
　　　    此無他，亦惟知醫者不真，而任醫者不專耳。
　　　[31]詩云：發言盈庭，誰孰其咎，築室於道，不潰於成， 
　　　    此病家醫家近日之通弊也。
　　　[32]凡若此者，孰非人情，而人情之詳，尚多難盡， 
　　　    故孔子曰：惡紫之奪朱也，惡鄭聲之亂雅樂也，惡利口之覆邦家者， 
　　　    然則人情之可畏，匪今若是，振古如茲矣。
　　　[33]故聖人以不失人情為戒，而不失二字最難措力，必期不失， 
　　　    未免遷就，但遷就則礙於病情，不遷就則礙於人情， 
　　　    有必不可遷就之病情，而復有不得不遷就之人情，其就奈之何哉？
甚矣人情之難言也。
　　　[34]故余發此，以為當局者詳察之備，設彼三人者， 
　　　    倘亦有因余言而為儆省，非惟人情不難於不失，而相與共保天年， 
　　　    同登壽域之地，端從此始，惟明者鑒之。
</pre>
<pre data-sec="p">
主題：診有大方
出典：素問方盛衰論
條文：9.故診之或視息視意，故不失條理。
註解：[1]視息者：察呼吸以觀其氣。視意者：察形色以觀其情。
　　　[2]凡此諸法，皆診有大方，診可十全之道，知之者故能不失條理。
　　　   條者猶幹之有枝，理者猶物之有脈，即脈絡綱紀之謂。
</pre>
<pre data-sec="p">
主題：診有大方
出典：素問方盛衰論
條文：10.道甚明察，故能長久，不知此道，失經絕理，亡言妄期，此謂失道。
註解：[1]不知此道，則亡言妄期，未有不殆者矣。
</pre>
<pre data-sec="p">
主題：脈合四時陰陽規矩
出典：素問脈要精微論
條文：1.帝曰：脈其四時動奈時？知病之所在奈何？知病之所變奈何？
　　　  知病乍在內奈何？請問此五者可得聞乎?
　　　  岐伯曰：請言其與天運轉大也。
註解：[1]凡此五者，即陰陽五行之理，而陰陽五行，即天地之道， 
　　　   故伯以天運轉大為對，即五者之變動，盡乎其中矣。
</pre>
<pre data-sec="p">
主題：脈合四時陰陽規矩
出典：素問脈要精微論
條文：2.萬物之外，六合之內，天地之變，陰陽之應，彼春之暖，為夏之暑，
　　　  彼秋之忿，為冬之怒，四變之動，脈與之上下。
註解：[1]物在天中，天包物外，天地萬物，本同一氣，凡天地之變， 
　　　   即陰陽之應。
　　　[2]故春之暖者，為夏暑之漸也，秋之忿者，為冬怒之漸也， 
　　　   春生夏長，秋收冬藏，是即陰陽四變之動，而脈亦隨之以上下也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：3.以春應中規。
註解：[1]規者所以為圓之器，春氣發生，圓活而動，故應中規， 
　　　   而人脈應之，所以圓滑也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：4.夏應中矩。
註解：[1]矩者所以為方之器，夏氣茂盛，盛極而止，故應中矩， 
　　　   而人脈應之，所以洪大方正也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：5.秋應中衡。
註解：[1]衡：平也，秤橫也。秋氣萬寶俱成，平於地面，故應中衡， 
　　　   而人脈應之，所以浮毛而見於外也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：6.冬應中權。
註解：[1]權：秤錘也。冬氣閉藏，故應中權，而人脈應之， 
　　　   所以沈石而伏於內也。
　　　[2]凡規矩權衡者，皆發明陰陽升降之理，以合乎四時脈氣之變象也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：7.是故冬至四十五日，陽氣微上，陰氣微下。夏至四十五日， 
　　　  陰氣微上，陽氣微下。陰陽有時。與脈為期，期而相失， 
　　　  如脈所分，分之有期，故知死時。
註解：[1]冬至一陽生，故冬至後四十五日以至立春，陽氣以漸而微上， 
　　　   陽微上則陰微下矣；夏至一陰生，故夏至後四十五日以至立秋， 
　　　   陰氣以漸而微上，陰微上則陽微下矣。此所謂陰陽有時也。
　　　[2]與脈為期者：脈隨時而變遷也。期而相失者， 
　　　   謂春規夏矩秋衡冬權，不合於度也。
　　　[3]如脈所分者，謂五藏之脈，各有所屬也。
　　　[4]分之有期者，謂衰王各有其時也，知此者則知死生之時矣。
</pre>
<pre data-sec="p">
主題：脈合四時陰陽規矩
出典：素問脈要精微論
條文：8.微妙在脈，不可不察。察之有紀，從陰陽始，始之有經，從伍行生，
　　　  生之有度，四時為宜。
註解：[1]脈之微妙，亦惟陰陽五行為之經紀，而陰陽五行之生客有其度， 
　　　   如陽生於冬至，陰生於夏至，木生於亥，火生於寅，金生於已， 
　　　   水生於申，此四時生王各有其宜也。
　　　[2]紀：綱紀也。經：經常也。即大綱小紀之義。
</pre>
<pre data-sec="p">
主題：脈合四時陰陽規矩
出典：素問脈要精微論
條文：9.補寫勿失，與天地如一。
註解：[1]天地之道，損有餘而補不足。
　　　[2]易曰：天道虧盈而益謙，地道變盈而流謙。故不足則當補， 
　　　   有餘則當瀉，補瀉不失其宜，則與天地之道如一矣。
</pre>
<pre data-sec="p">
主題：脈合四時陰陽規矩
出典：素問脈要精微論
條文：10.得一之精,以知死生。
註解：[1]一之精者：天之一理之精微也。
　　　[2]天地之道，陽主乎動，陰主乎靜，陽來則生，陽去則死， 
　　　   知天道之所以不息者，則知人之所以死生矣。
</pre>
<pre data-sec="p">
主題：脈合四時陰陽規矩
出典：素問脈要精微論
條文：11.是故聲合五音，色合五行，脈合陰陽。
註解：[1]聲合宮商角徵羽，色合金木水火土；脈合四時陰陽。
　　　[2]雖三者若乎有分，而理則一也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：12.是故持脈有道，虛靜為保。
註解：[1]凡持脈之道，一念精誠，最嫌擾亂，故必虛其心，靜其志， 
　　　   纖微無間，而診道斯為全矣。（保：不失也）
</pre>
<pre data-sec="p">
主題：脈合四時陰陽規矩
出典：素問脈要精微論
條文：13.春日浮，如魚之遊在波。
註解：[1]脈得春氣，雖浮動而未全出，故如魚之游在波也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：14.夏日在膚，泛泛乎萬物有餘。
註解：[1]脈得夏氣，則洪盛於外，故泛泛乎如萬物之有餘也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：15.秋日下膚，蟄蟲將去。
註解：[1]脈得秋氣，則洪盛漸歛，故如欲蟄之蟲將去也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：16.冬日在骨，蟄蟲周密，君子居室。
註解：[1]脈得冬氣，沈伏在骨，故知蟄蟲之周密，君子之於斯時， 
　　　   亦當體天地閉藏之道，而居於室也。
</pre>
<pre data-sec="p">
主題：脈合四時陰陽規矩
出典：素問脈要精微論
條文：17.故曰知內者，按而紀之。知外者，終而始之。此六者持脈之大法。
註解：[1]內言藏氣，藏象有位，故可按而紀之。
　　　[2]外言經氣，經脈有序，故可終而始之。
　　　[3]然必知此四時內外六者之法，則脈之時動，病之所在， 
　　　   及病變之或內或外，皆可得而知也，故為持脈之大法。
</pre>
<pre data-sec="p">
主題：時藏脈病有太過不及
出典：素問玉機真藏論
條文：1.黃帝問曰：春脈如弦，何如而弦？
　　　  岐伯曰：春脈者肝也，東方木也，萬物之所以始生也， 
　　　  故其氣來軟弱輕虛而滑，端直以長，故曰弦，反此者病。
註解：[1]弦者：端直以長，狀如弓弦有力也，然軟弱輕虛而滑， 
　　　   則弦中自有和意，肝臟主之。
　　　[2]肩鵲曰：春脈弦者，肝東方木也，萬物始生，未有枝葉， 
　　　   故其脈來濡弱而長故曰弦。
　　　[3]輭：軟同。
</pre>
<pre data-sec="p">
主題：時藏脈病有太過不及
出典：素問玉機真藏論
條文：2.帝曰：何如而反？
　　　  岐伯曰：其氣來實而強，此謂太過，病在外。
　　　	  其氣來不實而微，此謂不及，病在中。
註解：[1]其氣來實而強，弦之過也；其氣來不實而微，弦之不及也， 
　　　   皆為弦脈之反。
　　　[2]太過者病在外，不及者病在中，蓋外病多有餘，內病多不足， 
　　　   此其常也，下準此。
</pre>
<pre data-sec="p">
主題：時藏脈病有太過不及
出典：素問玉機真藏論
條文：3.帝曰：春脈太過與不及，其病皆何如？
　　　  岐伯曰：太過則令人善忘，忽忽眩冒而巔疾。
　　　	  其不及則令人胸痛引背，下則兩脅胠滿。
註解：[1]忘：當作怒。本神篇曰：肝氣虛則恐，實則怒。
　　　[2]氣交變大論曰：歲木太過，甚則忽忽善怒，弦冒巔疾，皆同此義。
　　　   （忽忽：恍忽不爽也。冒：悶昧也。巔疾：疾在頂巔也）。
　　　[3]足厥陰之脈會於巔上，貫膈布脅肋，故其為病如此。
　　　   （胠：腋下脅也。）
</pre>
<pre data-sec="p">
主題：時藏脈病有太過不及
出典：素問玉機真藏論
條文：4.帝曰：善。夏脈如鉤，何如而鉤？
　　　  岐伯曰：夏脈者心也，南方火也，萬物之所以盛長也， 
　　　	  故其氣來盛去衰，故曰鉤，反此者病。
註解：[1]鉤者舉指來盛，去勢似衰，蓋脈盛於外而去則無力，陽之盛也， 
　　　   心藏主之。
　　　[2]扁鵲曰：夏脈鉤者，心南方火也，萬物之所茂，垂枝布葉， 
　　　   皆下曲如鉤，故其脈之來疾去遲，故曰鉤。
</pre>
<pre data-sec="p">
主題：時藏脈病有太過不及
出典：素問玉機真藏論
條文：5.帝曰：何如而反？
　　　  岐伯曰：其氣來盛去亦盛，此謂太過，病在外。
　　　	  其氣來不盛去反盛，此謂不及，病在中。
註解：[1]其氣來盛去亦盛，鉤之過也；其來不盛去反盛，鉤之不及也， 
　　　   皆為鉤脈之反。去反盛者，非強盛之謂。
　　　[2]凡脈自骨肉之分出於皮膚之際謂之來； 
　　　   自皮膚之際還於骨肉之分謂之去。來不盛去反盛者，言來則不足， 
　　　   去則有餘，即消多長少之意。
　　　[3]故扁鵲於春肝夏心秋肺冬腎皆以實強為太過，病在外， 
　　　   虛微為不及，病在內，辭雖異而意則同也。
</pre>
<pre data-sec="p">
主題：時藏脈病有太過不及
出典：素問玉機真藏論
條文：6.帝曰：夏脈太過與不及，其病皆何如？
　　　  岐伯曰：太過則令人身熱，而膚痛為浸淫。
　　　	  其不及則令人煩心，上見欬唾，下為氣泄。　　　
註解：[1]夏脈太過則陽有餘而病在外，故令人身熱膚痛， 
　　　   而浸淫流布於形體。
　　　[2]不及則君火衰而病在內，故上為心氣不足而煩心， 
　　　   虛陽侵肺而欬唾；下為不固而氣泄。
　　　[3]以本經脈起心中，出屬心系，下膈絡小腸，又從心系卻上肺故也。
</pre>
<pre data-sec="p">
主題：時藏脈病有太過不及
出典：素問玉機真藏論
條文：7.帝曰：善。秋脈如浮，何如而浮？
　　　  岐伯曰：秋脈者肺也，西方金也，萬物之所以收成也， 
　　　	  故其氣來輕虛以浮，來急去散，故曰浮，反此者病。
註解：[1]淫者：輕虛之謂。來急去散，以秋時陽氣尚在皮毛也，肺臟主之。
　　　[2]扁鵲曰：秋脈毛者，肺西方金也，萬物之所終， 
　　　   草木華葉皆秋而落，其枝獨在，若毫毛也，故其脈之來輕虛以浮， 
　　　   故曰毛。
</pre>
<pre data-sec="p">
主題：時藏脈病有太過不及
出典：素問玉機真藏論
條文：8.帝曰：何如而反？
　　　  岐伯曰：其氣來毛而中央堅，兩傍虛，此謂太過，病在外。
　　　	  其氣來毛而微，此謂不及，病在中。　　　
註解：[1]中央堅：浮而中堅也，凡浮而太過，浮而不及，皆浮之反。
　　　[2]而病之在內在外，義與前同。
</pre>
<pre data-sec="p">
主題：時藏脈病有太過不及
出典：素問玉機真藏論
條文：9.帝曰：秋脈太過與不及，其病皆何如？
　　　  岐伯曰：太過則令人逆氣，而背痛慍慍然。
　　　	  其不及則令人喘，呼吸少氣而欬，上氣見血，下聞病音。　　　
註解：[1]肺脈起中焦，下絡大腸，還循胃口，上膈屬肺，其藏附背， 
　　　   故太過則逆氣為壅而背痛見於外。（慍慍：悲鬱貌。）
　　　[2]其不及則喘欬短氣，氣不歸原，所以上氣，陰虛內損，所以見血，
　　　   下聞病音，謂喘息則喉下有聲也。
</pre>
<pre data-sec="p">
主題：時藏脈病有太過不及
出典：素問玉機真藏論
條文：10.帝曰：善。冬脈如營，何如而營？
　　　   岐伯曰：冬脈者腎也，北方水也，萬物之所以含藏也， 
　　　	   故其氣來沈以搏，故曰營，反此者病。　　　
註解：[1]營者：營壘之謂也。如士卒之團聚不散，亦沈石義也，腎臟主之。
　　　[2]扁鵲曰：冬脈石者，腎北方水也，萬物之所藏也，盛冬之時， 
　　　   水凝如石，故其脈之來沈濡而滑故曰石，甲乙經亦作沈以濡。
</pre>
<pre data-sec="p">
主題：時藏脈病有太過不及
出典：素問玉機真藏論
條文：11.帝曰：如何而反？
　　　   岐伯曰：其氣來如彈石者，此謂太過，病在外。
　　　	   其去如數者，此謂不及，病在中。　　　
註解：[1]來如彈石者，其至堅強，營之太過也；其去如數者，動止疾促， 
　　　   營之不及也。
　　　[2]蓋數本屬熱，而此真陰虧損之脈，亦必緊數，然愈虛者愈數， 
　　　   原非陽強實熱之數，故云如數，則辨析之意深疏。
　　　[3]此而一差，禍如反掌也，太過病在外，不及病在中，義俱同前。
</pre>
<pre data-sec="p">
主題：時藏脈病有太過不及
出典：素問玉機真藏論
條文：12.帝曰：冬脈太過與不及，其病皆何如？
　　　   岐伯曰：太過則令人解㑊，脊脈痛而少氣不欲言。
　　　	   其不及則令人心懸如病饑，𦕈中清，脊中痛，少腹滿； 
　　　	   小便變。　　　
註解：[1]冬脈太過陰邪勝也，陰邪勝，則腎氣傷，真陽虛， 
　　　   故令人四體懈怠，舉動不精，是謂解㑊。
　　　[2]脊痛者，腎脈之所至也，腎藏精，精傷則無氣，故少氣不欲言， 
　　　   皆病之在外也。
　　　[3]其不及則真陰虛，虛則心腎不交，故令人心懸而怯如病饑也。
　　　   季脅下空軟之處曰䏚中，腎之旁也，腎脈貫脊屬腎絡膀胱， 
　　　   故為脊痛腹滿小便變等證。
　　　[4]變者：謂之黃或赤，或為遺淋或為癃閉之類，由腎水不足而然， 
　　　   是皆病之在中也。
　　　[5]解㑊義詳疾病類五十。
</pre>
<pre data-sec="p">
主題：時藏脈病有太過不及
出典：素問玉機真藏論
條文：13.帝曰：四時之序，逆從之變異也，然脾脈獨何主？
註解：[1]上文言肝心肺腎之脈，既分四時，而逆從之變，自皆有異， 
　　　   然脾亦一藏，當有所主也。
</pre>
<pre data-sec="p">
主題：時藏脈病有太過不及
出典：素問玉機真藏論
條文：14.岐伯曰：脾脈者土也，孤藏以灌四傍者也。
註解：[1]脾屬土，土為萬物之本，故運行水穀，化津液， 
　　　   以灌溉於肝心肺腎之四藏者也。土無定位，分王四季，
故稱為孤藏。
　　　[2]詳見藏象類七。
</pre>
<pre data-sec="p">
主題：時藏脈病有太過不及
出典：素問玉機真藏論
條文：15.帝曰：然則脾善惡可得見之乎？
　　　   岐伯曰：善者不可得見，惡者可見。　　　
註解：[1]脾無病則灌溉周而四藏安,不知脾力之何有,故善者不可得見，
　　　   脾病則四藏亦隨而病，故惡候見矣。
</pre>
<pre data-sec="p">
主題：時藏脈病有太過不及
出典：素問玉機真藏論
條文：16.帝曰：惡者何如可見？
　　　   岐伯曰：其來如水之流者，此謂太過，病在外。
　　　	   如鳥之喙者，此謂不及，病在中。
註解：[1]如水之流者，滑而動也；如鳥之喙者，銳而短也。
　　　[2]太過病在外，不及病在中，義俱同前。
</pre>
<pre data-sec="p">
主題：時藏脈病有太過不及
出典：素問玉機真藏論
條文：17.帝曰：夫子言脾為孤藏，中央土以灌四旁，其太過與不及， 
　　　   其病皆何如？
　　　   岐伯曰：太過則令人四支不舉。
　　　	   其不及則令人九竅不通，名曰重強。　　　
註解：[1]脾土太過病在外，故令人四支不舉，以脾主四支而濕勝之也。
　　　[2]不及病在中，故飲人九竅不通，以脾氣弱則四藏皆弱而氣不行也。
　　　   （重強：不柔和貌，沈重拘強也。）
　　　[3]愚按：本篇脾脈一條云其來如水之流者，此為太過， 
　　　   平人氣象論曰：如水之流曰脾死，此其一言太過，一言危亡， 
　　　   詞同意異，豈無所辨。
　　　[4]蓋水流之狀，滔滔洪盛者，其太過也。濺濺不反者，其將竭也。
　　　   凡此均謂之流，而一盛一危，迴然有異，故當詳別其狀， 
　　　   而勿因詞害意也。
　　　[5]又如太過則令人四支不舉，此以在外之標而概言之，故曰太過， 
　　　   若脾虛不能勝濕者，豈亦同太過之謂耶。（濺：淺而疾也）。
</pre>
<pre data-sec="p">
主題：時藏脈病有太過不及
出典：素問玉機真藏論
條文：18.帝瞿然而起，再拜而稽首曰善，吾得脈之大要，天下至數， 
　　　   五色脈變，揆度奇恒，道在於一。
註解：[1]瞿然：敬肅貌。道在於一，言至數脈變雖多，而理則一而已矣。
</pre>
<pre data-sec="p">
主題：時藏脈病有太過不及
出典：素問玉機真藏論
條文：19.神轉不迴，迴則不轉，乃失其機。
註解：[1]神即生化之理，不息之機也。　
　　　[2]五氣循環，不愆其序，是為神轉不迴，若卻而迴返， 
　　　   則逆其常候而不能運轉，乃失生氣之機矣。
</pre>
<pre data-sec="p">
主題：時藏脈病有太過不及
出典：素問玉機真藏論
條文：20.至數之要，迫近以微。
註解：[1]至數之要，即道在於一，是誠切近人身而最稱精微者也。
</pre>
<pre data-sec="p">
主題：時藏脈病有太過不及
出典：素問玉機真藏論
條文：21.著之玉版，藏之藏府，每旦讀之，名曰玉機。
註解：[1]著之玉版以傳不朽，藏之藏府以志不忘，名曰玉機。
　　　[2]以璇璣玉衡，可竅天道，而此篇神理，可竅人道，故以並言， 
　　　   而實則珍重之辭也，上文自至數以至玉璣，又見玉版論要篇， 
　　　   詳論治類十四。
</pre>
<pre data-sec="p">
主題：脈分四時無胃曰死
出典：素問平人氣象論
條文：1.平人之常，氣稟於胃，胃者，平人之常氣也， 
　　　  人無胃氣曰逆，逆者死。
註解：[1]土得天地中和之氣，長養萬物，分主四時，而人胃應之。
　　　[2]凡平人之常，受氣於穀，穀入於胃，五藏六府，皆以受氣， 
　　　   故胃為藏府之本。
　　　[3]此胃氣者，實平人之常氣，有不可以一刻無者，無則為逆， 
　　　   逆則死矣。胃氣之見於脈者。
　　　   如玉機真藏論曰：脈弱以滑，是有胃氣。
終始篇曰：邪氣來也緊而疾，穀氣來也徐而和是皆胃氣之謂。
　　　[4]大都脈代時宜無太過無不及，自有一種雍容和緩之狀者， 
　　　   便是胃氣之脈。
</pre>
<pre data-sec="p">
主題：脈分四時無胃曰死
出典：素問平人氣象論
條文：2.春胃微弦曰平。
註解：[1]春令木王，其脈當弦，但宜微弦而不至太過，是得春胃之充和也，
　　　   故曰平，弦義見前章。
　　　[2]按此前後諸篇，皆以春弦夏鉤秋毛冬石分四季所屬者在， 
　　　   在欲明時令之脈，不得不然也。
　　　[3]然脈之迭見，有隨時者，有不隨時者，故或春而見鉤，便是夏脈，
　　　   春而見毛，便是秋脈，春而見石，便是冬脈，因變知病， 
　　　   圓活在人，故有二十五變之妙。
　　　[4]若謂春必弦夏必鉤，則殊失胃氣之精義矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：3.弦多胃少曰肝病。
註解：[1]弦多者：過於弦也。胃少者：少和緩也。是肝邪之勝，胃氣之衰，
　　　   故為肝病。
</pre>
<pre data-sec="p">
主題：脈分四時無胃曰死
出典：素問平人氣象論
條文：4.但弦無胃曰死。
註解：[1]但有弦急而無充和之氣者，是春時胃氣已絕，而肝之真藏見也， 
　　　   故曰死。
</pre>
<pre data-sec="p">
主題：脈分四時無胃曰死
出典：素問平人氣象論
條文：5.胃而有毛曰秋病。
註解：[1]毛為秋脈屬金，春時得之，是為賊邪，以胃氣尚存， 
　　　   故至秋而後病。
</pre>
<pre data-sec="p">
主題：脈分四時無胃曰死
出典：素問平人氣象論
條文：6.毛甚曰今病。
註解：[1]春脈毛甚，則木被金傷，故不必至秋，今即病矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：7.藏真散於肝，肝藏筋膜之氣也。
註解：[1]春木用事，其氣升散，故藏真之氣散於肝， 
　　　   而肝之所藏則筋膜之氣也。
　　　[2]金匱真言論曰：東方青色，入通於肝，是以短病之在筋也。
</pre>
<pre data-sec="p">
主題：脈分四時無胃曰死
出典：素問平人氣象論
條文：8.夏胃微鉤曰平。
註解：[1]夏令火王，其脈當鉤，但宜微鉤而不至太過，是得夏胃之和也， 
　　　   故曰平鉤，義見前章。
</pre>
<pre data-sec="p">
主題：脈分四時無胃曰死
出典：素問平人氣象論
條文：9.鉤多胃少曰心病。
註解：[1]鉤多者，過於鉤也，胃少者，少充和也，是心火偏勝，胃氣偏衰，
　　　   故為心病。
</pre>
<pre data-sec="p">
主題：脈分四時無胃曰死
出典：素問平人氣象論
條文：10.但鉤無胃曰死。
註解：[1]但有鉤盛而無平和之氣者，是夏時胃氣已絕，而心之真藏見也， 
　　　   故死。
</pre>
<pre data-sec="p">
主題：脈分四時無胃曰死
出典：素問平人氣象論
條文：11.胃而有石曰冬病。
註解：[1]石為冬脈屬水，夏時得之，是為賊邪，以胃氣尚存， 
　　　   故至冬而後病。
</pre>
<pre data-sec="p">
主題：脈分四時無胃曰死
出典：素問平人氣象論
條文：12.石其曰今病。
註解：[1]夏脈石甚則無胃氣，火被水傷已深，故不必至冬，今即病矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：13.藏真通於心，心藏血脈之氣也。
註解：[1]夏火用事，其氣炎上，故藏真之氣通於心， 
　　　   而心之所藏則血脈之氣也。
　　　[2]金匱真言論：南方赤色，入通於心，是以知病之在脈也。
</pre>
<pre data-sec="p">
主題：脈分四時無胃曰死
出典：素問平人氣象論
條文：14.長夏胃微軟弱曰平。
註解：[1]長夏屬土，雖主建未之六月，然實兼辰戌丑未四季之月為言也。
　　　[2]四季土王之時，脈當軟弱，但宜微有軟弱而不至太過， 
　　　   是得長夏胃氣和緩也，故曰平。輭：軟同。
</pre>
<pre data-sec="p">
主題：脈分四時無胃曰死
出典：素問平人氣象論
條文：15.弱多胃少曰脾病。
註解：[1]弱多胃少，則過弱而胃氣不足，以土王之時而得之，故為脾病。
</pre>
<pre data-sec="p">
主題：脈分四時無胃曰死
出典：素問平人氣象論
條文：16.但代無胃曰死。
註解：[1]代：更代也。脾主四季，脈當隨時而更，然必欲皆兼和軟， 
　　　   方得脾脈之平。
　　　[2]若四季相代，而但弦但鉤但毛但石，是但代無胃，見真藏也， 
　　　   故曰死。
　　　[3]代脈詳義見本類前第四章，及疾病類二十五。
</pre>
<pre data-sec="p">
主題：脈分四時無胃曰死
出典：素問平人氣象論
條文：17.軟弱有石曰冬病。
註解：[1]石為冬脈屬水，長夏陽氣正盛而見沈石之脈， 
　　　   以火土氣衰而水反乘也，故至冬而病。
</pre>
<pre data-sec="p">
主題：脈分四時無胃曰死
出典：素問平人氣象論
條文：18.弱甚曰今病。
註解：[1]弱：當作石。長夏石甚者，火土大衰故不必至冬，今即病矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：19.藏真濡於脾，脾藏肌肉之氣也。
註解：[1]長夏濕土用事，其氣濡潤，故藏真之氣濡於脾，而脾之所藏， 
　　　   則肌肉之氣也。
　　　[2]金匱真言論曰：中央黃色，入通於脾，是以知病之在肉也。
</pre>
<pre data-sec="p">
主題：脈分四時無胃曰死
出典：素問平人氣象論
條文：20.秋胃微毛曰平。
註解：[1]秋令金王，其脈當毛，但宜微毛而不至太過，是得秋胃之和也， 
　　　   故曰平。
　　　[2]毛者脈來浮濇，類弱毛之輕虛也。
</pre>
<pre data-sec="p">
主題：脈分四時無胃曰死
出典：素問平人氣象論
條文：21.毛多胃少曰肺病。
註解：[1]毛多胃少，是金氣偏勝而少和緩之氣也，故為肺病。
</pre>
<pre data-sec="p">
主題：脈分四時無胃曰死
出典：素問平人氣象論
條文：22.但毛無胃曰死。
註解：[1]但無毛無胃，是秋時胃氣已絕，而肺之真藏見也，故死。
</pre>
<pre data-sec="p">
主題：脈分四時無胃曰死
出典：素問平人氣象論
條文：23.毛而有弦曰春病。
註解：[1]弦為春脈屬木，秋時得之，以金氣衰而木反乘也， 
　　　   故至春木王時而病。
</pre>
<pre data-sec="p">
主題：脈分四時無胃曰死
出典：素問平人氣象論
條文：24.弦甚曰今病。
註解：[1]秋脈弦甚，是金氣太衰，而木寡於畏，故不必至春，今即病矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：25.藏真高於肺，以行榮衞陰陽也。
註解：[1]秋金用事，其氣清肅，肺處上焦，故藏真之氣高於肺， 
　　　   肺主乎氣而營行脈中。
　　　[2]衞行脈者外，皆自肺宣布，故以行營衞陰陽也。
</pre>
<pre data-sec="p">
主題：脈分四時無胃曰死
出典：素問平人氣象論
條文：26.冬胃微石曰平。
註解：[1]冬令水王，脈當沈石，但宜微石而不至太過，是得冬胃之和也， 
　　　   故曰平。
　　　[2]石者脈來沈實，如石沈水之謂。
</pre>
<pre data-sec="p">
主題：脈分四時無胃曰死
出典：素問平人氣象論
條文：27.石多胃少曰腎病。
註解：[1]石多胃少，是水氣偏勝，反乘土也，故為腎病。
</pre>
<pre data-sec="p">
主題：脈分四時無胃曰死
出典：素問平人氣象論
條文：28.但石無胃曰死。
註解：[1]但石無胃，於冬時胃氣已絕，而腎之真藏見也，故死。
</pre>
<pre data-sec="p">
主題：脈分四時無胃曰死
出典：素問平人氣象論
條文：29.石而有鉤曰夏病。
註解：[1]鉤為夏脈屬火，冬時得之，以水氣衰而反侮也， 
　　　   故至夏火王時而病。
</pre>
<pre data-sec="p">
主題：脈分四時無胃曰死
出典：素問平人氣象論
條文：30.鉤甚曰今病。
註解：[1]冬脈鉤其，是水氣大衰而火寡於畏，故不必至夏，今即病矣。
</pre>
<pre data-sec="p">
主題：脈分四時無胃曰死
出典：素問平人氣象論
條文：31.藏真下於腎，腎藏骨髓之氣也。
註解：[1]冬水用事，其氣閉藏，故藏真之氣下於腎，而腎之所藏， 
　　　   則骨髓之氣也。
　　　[2]金匱真言論曰：北方黑色，入通於腎，是以知病之在骨也。
</pre>
<pre data-sec="p">
主題：脈分四時無胃曰死
出典：素問平人氣象論
條文：32.胃之大絡，名曰處里，貫鬲絡肺，出於左乳下，其動應衣， 
　　　   脈宗氣也。
註解：[1]土為萬物之母，故上文四時之脈，皆以胃氣為主。
　　　[2]此言胃氣所出之大絡，名曰虛里，其脈從胃貫鬲上，絡於肺， 
　　　   而出左乳之下，其動應於衣，是為十二經脈之宗，故曰脈宗氣也。
　　　   （宗：主也，本也）
　　　[3]蓋宗氣積於膻中，化於水穀而出於胃也。經脈篇所載十五絡， 
　　　   并此共十六絡。
</pre>
<pre data-sec="p">
主題：脈分四時無胃曰死
出典：素問平人氣象論
條文：33.盛喘數絕者，則病在中。
註解：[1]若虛里動甚而如喘，或數急而兼斷絕者，由中氣不守而然， 
　　　   故曰病在中。
</pre>
<pre data-sec="p">
主題：脈分四時無胃曰死
出典：素問平人氣象論
條文：34.結而積，有積矣。
註解：[1]胃氣之出，必由左乳之下，若有停阻則結橫為積， 
　　　   故凡患癥者多在左肋之下，因胃氣積滯而然。
　　　[2]如五十六難曰：肝之積名曰肥氣，在左脅下者， 
　　　   蓋以左右上下分配五行而言耳，而此實胃氣所主也。
</pre>
<pre data-sec="p">
主題：脈分四時無胃曰死
出典：素問平人氣象論
條文：35.絕不至曰死。
註解：[1]虛里脈絕者，宗氣絕也，故必死。
</pre>
<pre data-sec="p">
主題：脈分四時無胃曰死
出典：素問平人氣象論
條文：36.乳之下，其動應衣，宗氣泄也。
註解：[1]前言應衣者，言其微動，似乎應衣可驗虛里之胃氣；此言應衣者，
　　　   言其大動，真有若與衣俱振者，是宗氣不固而大泄於外， 
　　　   中虛之候也。
　　　[2]愚按虛里跳動，最為虛損病本，故凡患陰虛勞怯， 
　　　   則心下多有跳動，及為驚悸慌張者，是即此證。
　　　[3]人止知其心跳而不知為虛里之動也，但動之微者病尚微， 
　　　   動之甚者病則甚，亦可因此以察病之輕重。
　　　[4]凡患此者，余常以純甘壯水之劑，填補真陰，活者多矣。
　　　   然經言宗氣之泄而余謂真陰之虛，其說似左，不知者必謂謬誕， 
　　　   愚請竟其義焉。
　　　[5]夫穀入於胃，以傳於肺，五藏六府，皆以受氣， 
　　　   是由胃氣而上為宗氣也。
　　　[6]氣為水母，氣聚則水生，是由肺氣而下生腎水也，今胃氣傳之肺，
　　　   而腎虛不能納，故宗仔泄於上，則腎水竭於下， 
　　　   腎愈虛則氣愈無所歸。氣不歸則陰愈虛矣。
　　　[7]氣水同類，當求相濟，故凡欲納氣歸原者，惟有補陰以配陽一法。
</pre>
<pre data-sec="p">
主題：逆從四時無胃亦死
出典：素問平人氣象論
條文：1.岐伯曰：脈從陰陽病易已，脈逆陰陽病難已。
註解：[1]陰病得陰脈，陽病得陽脈，謂之從，從者易已；脈病相反者為逆，
　　　   逆者難已。
</pre>
<pre data-sec="p">
主題：逆從四時無胃亦死
出典：素問平人氣象論
條文：2.脈得四時之順，曰病無他；脈反四時，及不間藏，曰難已。
註解：[1]春得弦，夏得鉤，秋得毛，冬得石，謂之順四時，雖曰有病， 
　　　   無他虞也。
　　　[2]脈反四時，義如下文，及不間藏，皆為難已。不間藏者： 
　　　   如木必乘土，則肝病傳脾，土必乘水則脾病傳腎之類， 
　　　   是皆傳其所勝，不相假借，脈證得此，均名鬼賊，
其氣相殘，為病必甚。
　　　[3]若間其所勝之藏而傳其所生，是謂間藏，如肝不傳脾而傳心， 
　　　   心不傳肺而傳脾，其氣相生，雖病亦微。
　　　[4]故標本病傳論曰：間者并行，指間藏而言也，甚者獨行， 
　　　   指不間藏而言。
　　　[5]五十三難曰：七傳者死，間藏者生，七傳者傳其所勝也， 
　　　   間藏者傳其所生也，皆此之謂。
　　　[6]考之呂氏註五十三難曰：間藏者，間其所勝之藏而相傳也， 
　　　   心勝肺脾間之，脾勝腎肺間之，肺勝肝腎間之，腎勝心肝間之， 
　　　   肝勝神心間之，此謂傳其所生也，其說亦通。
　　　[7]又玉機真藏論曰：五藏有病，則各傳其所勝，不治法三月， 
　　　   若六月，若三日，若六日，傳五藏而當死，是順傳所勝之次， 
　　　   即此不間藏之義也。
</pre>
<pre data-sec="p">
主題：逆從四時無胃亦死
出典：素問平人氣象論
條文：3.脈有逆從四時，未有藏形，春夏而脈瘦，秋冬而脈浮大， 
　　　  命曰逆四時也。（素問平人氣象論）　　　
註解：[1]逆：反也。從：順也。
　　　[2]凡脈之逆從四時者，雖未有真藏之形見，若春夏以木火之令， 
　　　   脈當浮大而反見瘦小，秋冬以金水之令，脈當沈細而反見浮大者， 
　　　   是皆逆四時也。
</pre>
<pre data-sec="p">
主題：逆從四時無胃亦死
出典：素問平人氣象論
條文：4.風熱而脈靜，泄而脫血脈實，病在中脈虛，病在外脈濇堅者， 
　　　  皆難治，命曰反四時也。　　　
註解：[1]風熱者：陽邪也，脈宜大而反靜。
　　　[2]泄而脫血：傷其陰也，脈宜虛而反實。
　　　[3]病在藏中，脈當有力而反虛。
　　　[4]病在肌表，脈當浮滑而反濇堅者。
　　　[5]皆為相反難治之證，亦猶脈之反四時也。
</pre>
<pre data-sec="p">
主題：逆從四時無胃亦死
出典：素問平人氣象論
條文：5.人以水穀為本，故人絕水穀則死，脈無胃氣亦死，所謂無胃氣者， 
　　　  但得真藏脈，不得胃氣也，所謂脈不得胃氣者，肝不弦腎不石也。　　　
註解：[1]人生所賴者水穀，故胃氣以水穀為本，而五藏又以胃氣為本， 
　　　   若脈無胃氣，而真藏之脈獨見者死。
　　　[2]即前篇所謂但弦無胃，但石無胃之類是也。
　　　[3]然但弦但石雖為真藏，若肝無氣則不弦，腎無氣則不石， 
　　　   亦由五藏不得胃氣而然，與真藏無胃者等耳。
</pre>
<pre data-sec="p">
主題：逆從四時無胃亦死
出典：素問玉機真藏論
條文：6.黃帝曰：凡治病，察其形氣色澤，脈之盛衰，病之新故， 
　　　  乃治之無後其時。　　　
註解：[1]素問玉機真藏論：察其形氣色澤，脈之盛衰，病之新故者， 
　　　   是即六十一難所謂望聞問切之法也。
　　　[2]既得病情，便當速治，若後其時，病必日深，此切戒之詞也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：7.形氣相得，謂之可治。
註解：[1]形盛氣盛，形虛氣虛，是相得也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：8.色澤以浮，謂之易已。
註解：[1]澤：潤也。浮：明也。顏色明潤者，病必易已也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：9.脈從四時，謂之可治。
註解：[1]脈順四時者其氣和，故可治。
</pre>
<pre data-sec="p">
主題：逆從四時無胃亦死
出典：素問玉機真藏論
條文：10.脈弱以滑，是有胃氣，命曰易治，取之以時。
註解：[1]穀氣來也徐而和，故脈弱以滑者，是得胃氣，命曰易治也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：11.形氣相失，謂之難治。
註解：[1]形盛氣虛，氣盛形虛，皆為相失。此下四節皆言難治也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：12.色夭不澤，謂之難已。
註解：[1]夭：晦惡也。不澤：枯焦也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：13.脈實以堅，謂之益甚。
註解：[1]邪氣來也緊而疾，故實以堅者，病必益甚。
</pre>
<pre data-sec="p">
主題：逆從四時無胃亦死
出典：素問玉機真藏論
條文：14.脈逆四時，為不可治。
註解：[1]脈逆四時，義如下文。
</pre>
<pre data-sec="p">
主題：逆從四時無胃亦死
出典：素問玉機真藏論
條文：15.必察四難，而明告之。
註解：[1]形氣色脈，如上四節之難治者，謂之四難。
　　　[2]必察其詳而明告病家，欲其預知吉凶，庶無後。
</pre>
<pre data-sec="p">
主題：逆從四時無胃亦死
出典：素問玉機真藏論
條文：16.所謂逆四時者，春得肺脈，夏得腎脈，秋得心脈，冬得脾脈， 
　　　   其至皆懸絕沈濇者，命曰逆四時。（素問玉機真藏論）　　　
註解：[1]春得肺脈，金剋木也；夏得腎脈，水剋火也； 
　　　   秋得心脈，火剋金也；冬得脈脈，土剋水也。
　　　[2]加之懸絕沈濇，則陰陽偏絕，無腹充和之胃氣矣， 
　　　   是逆四時之脈也。
</pre>
<pre data-sec="p">
主題：逆從四時無胃亦死
出典：素問玉機真藏論
條文：17.未有藏形，於春夏而脈沈濇，秋冬而脈浮大，名曰逆四時也。
　　　   病熱脈靜，泄而脈大，脫血而脈實，病在中脈實堅， 
　　　   病在外脈不實堅者，皆難治。　　　
註解：[1]此節與上文平人氣象論者略同，蓋言脈與時逆者為難治。
　　　[2]脈者證逆者亦難治也。
　　　[3]如病熱脈靜者，陽證得陰脈也，泄而脈大，脫血而脈實者， 
　　　   正衰而邪進也，此義與前大同。
　　　[4]惟病在中脈實堅，病在外脈不實堅者皆難治， 
　　　   與上文平人氣象論者似乎相反，但上文云病在中脈虛， 
　　　   言內積之實者，脈不宜虛也；
此云病在中脈實堅，言內傷之虛者，脈不宜實堅也。
　　　[5]前云病在外脈濇堅，言外邪之盛者，不宜濇堅，以濇堅為沈陰也；
　　　   此言病在外脈不實堅，言外邪方熾者，不宜無力， 
　　　   以不實堅為無陽也。
　　　[6]四者之分，總皆正不勝邪之脈，故曰難治，詞若相反，理則實然。
　　　   新校正以謂經誤，特未達其妙耳。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：1.夫平心脈來，累累如連珠，如循琅玕，曰心平。
註解：[1]琅玕：按符瑞圖曰：玉而有光者。說文曰：琅玕似珠， 
　　　   脈來中手如連珠。如琅玕者，言其盛滿滑利，即微鉤之義也，
是為心之平脈。
　　　[2]前篇脈分四時言，已悉五藏平病死脈，而此則詳言其形也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：2.夏以胃氣為本。
註解：[1]鉤而和也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：3.病心脈來，喘喘連屬，其中微曲，曰心病。
註解：[1]喘喘連屬，急促相仍也，其中微曲，即鉤多胃少之義，故曰心病。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：4.死心脈來，前曲後居，如操帶鉤，曰心死。
註解：[1]操：持也。前曲者：謂輕取則堅強而不柔。
　　　   後居者：謂重取者牢實而不動。
　　　[2]如持革帶之鉤，而全失充和之氣，是但鉤無胃也，故曰心死。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：5.平肺脈來，厭厭聶聶，如落榆莢，曰肺平。
註解：[1]厭厭聶聶：眾苗齊秀貌。如落榆莢：輕浮和緩貌，即微毛之義也，
　　　   是為肺之平脈。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：6.秋以胃氣為本。
註解：[1]毛而和也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：7.病肺脈來，不上不下，如循雞毛，曰肺病。
註解：[1]不上不下：往來濇滯也。如循雞羽：輕浮而虛也。
　　　[2]亦毛多胃少之義，故曰肺病。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：8.死肺脈來，如物之浮，如風吹毛，曰肺死。
註解：[1]如物之浮，空虛無根也。如風吹毛：散亂無緒也。
　　　[2]亦但毛無胃之義，故曰肺死。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：9.平肝脈來，軟弱招招，如揭長竿末梢，曰肝平。
註解：[1]招招：猶迢迢也揭：高舉也。高揭長竿：梢必柔軟， 
　　　   即和緩弦長之義，是為肝之平脈。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：10.春以胃氣為本。
註解：[1]弦而和也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：11.病肝脈來，盈實而滑，如循長竿，曰肝病。
註解：[1]盈實而滑：弦之甚過也。循長竿：無末梢之和軟也， 
　　　   亦弦多胃少之義，故曰肝病。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：12.死肝脈來，急益勁，如新張弓弦，曰肝死。
註解：[1]勁：強急也。如新張弓弦，弦之甚也，亦但弦無胃之義， 
　　　  故曰肝死。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：13.平脾脈來，和柔相離，如雞踐地，曰脾平。
註解：[1]和柔：雍容不迫也。相離：勻淨分明也。如雞踐地：從容輕緩也。
　　　   此即充和之氣，亦微軟弱之義，是為脾之平脈。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：14.長夏以胃氣為本。
註解：[1]軟而和也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：15.病脈脈來，實而盈數，如雞舉足，曰脾病。
註解：[1]實而盈數：強急不和也。如雞舉足：輕疾不緩也。
　　　[2]前篇言弱多胃少，此言實而盈數，皆失中和之氣，故曰脾病。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：16.死脾脈來，銳堅如鳥之喙，如鳥之距，如屋之漏，如水之流， 
　　　   曰脾死。
註解：[1]如鳥之喙，如鳥之距，言堅銳不柔也。如屋之漏，點滴無倫也。
　　　   如水之流，去而不返也。是皆脾氣絕而怪脈見，亦但代無胃之義， 
　　　   故曰脾死。
　　　[2]距：公雞腳爪後面鉤突趾也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：17.平腎脈來，喘喘累累如鉤，按之而堅，曰腎平。
註解：[1]冬脈沈石，故按之而堅，若過於石，則沈伏不振矣， 
　　　   故必喘喘累累，如心之鉤，陰中藏陽而得微石之義， 
　　　   是為腎之平脈。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：18.冬以胃氣為本。
註解：[1]石而和也。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：19.病腎脈來，如引葛，按之益堅，曰腎病。
註解：[1]脈如引葛：堅搏牢連也。按之益堅：石甚不和也， 
　　　   亦石多胃少之義，故曰：腎病。
</pre>
<pre data-sec="p">
主題：五藏平病死脈胃氣為本
出典：素問平人氣象論
條文：20.病腎脈來，發如奪索，辟辟如彈石，曰腎死。
註解：[1]索如相奪，其勁必甚；辟辟如彈石，其堅必甚，即但石無胃之義。
　　　   故曰：腎死。
　　　[2]愚按十五難所載平病死脈，與本經互有異同，如以厭厭聶聶， 
　　　   如循榆葉為春平，如雞舉足為夏病。藹藹如車蓋， 
　　　   按之而益大曰秋平，按之蕭索，如風吹毛曰秋死。上大下兌， 
　　　   濡滑如雀之喙曰冬平，喙喙連屬，其中微曲曰冬病，來如解索， 
　　　   去如彈石曰冬死。此皆與本經之不同者也。
　　　[3]至於如弔葛，如奪索，如鳥之喙，如鳥之距，軟弱招招， 
　　　   如揭長竿末梢，喘喘累累如鉤而堅之類，又皆不載，不知何故， 
　　　   異同顛倒若此，意者其必有誤，或別有所謂耶，且難經之義， 
　　　   原出本論，學者當以本經為主。
</pre>
<pre data-sec="p">
主題：三陽脈體
出典：素問平人氣象論
條文：1.太陽脈至，洪大以長。
註解：[1]此言人之脈氣，必隨天地陰陽之化，而為之卷舒也。
　　　[2]太陽之氣王於穀雨後六十日，是時陽氣太盛，故其脈洪大而長也。
</pre>
<pre data-sec="p">
主題：三陽脈體
出典：素問平人氣象論
條文：2.少陽脈至，乍數乍疎，乍短乍長。
註解：[1]少陽之氣，王於冬至後六十日，是時陽氣尚微，陰氣未退， 
　　　   故長數為陽。疏短為陰，而進退未定也。
</pre>
<pre data-sec="p">
主題：三陽脈體
出典：素問平人氣象論
條文：3.陽明脈至，浮大而短。
註解：[1]陽明之氣，王於雨水後六十日，是時陽氣未盛，陰氣尚存， 
　　　   故脈雖浮大，而乃兼短也。
　　　[2]愚按此論，但言三陽而不及三陰，諸家疑為古文脫簡者是也， 
　　　   及閱七難所載，則陰陽俱全。其言少陽之至乍大乍小，乍短乍長， 
　　　   陽明之至浮大而短，太陽之至洪大而長，與此皆同。
　　　   至謂太陰之至緊大而長，少陰之至緊細而微，厥陰之至沈短而敦， 
　　　   此三陰三陽之辨，乃氣令必然之理，蓋陰陽有更變脈必隨乎時也。
　　　[3]又曰其氣以何月各王幾日？然冬至之後得甲子少陽王， 
　　　   復得甲子陽明王，復得甲子太陽王，復得甲子太陰王， 
　　　   復得甲子少陰王，復得甲子厥陰王，王各六十日，六六三百六十日， 
　　　   以成一歲，此三陽三陰之時日大要也，據此二說，則逐節推之可知矣。
　　　[4]又按真要大論曰：厥陰之至其脈弦，少陰之至其脈鉤， 
　　　   太陰之至其脈沈，少陽之至大而浮，陽明之至短而濇， 
　　　   太陽之至大而長，義若與此有不同者，何也？蓋此篇以寒暑分陰陽， 
　　　   彼以六氣分陰陽也。觀者宜各解其義。
</pre>
<pre data-sec="p">
主題：六經獨至病脈分治
出典：素問經脈別論
條文：1.太陽藏獨至，厥、喘、虛氣逆，是陰不足陽有餘也，表裏當俱寫， 
　　　  取之下俞。　　　
註解：[1]此言藏氣不和，而有一藏太過者，氣必獨至，諸證不同， 
　　　   鍼治亦異也。
　　　[2]太陽者：膀胱經也。太陽獨至，則為厥逆，為喘氣， 
　　　   為虛氣衝逆於上。
　　　[3]蓋膀胱與腎為表裏，皆水藏也，以水藏而陽氣獨至， 
　　　   則陽有餘陰不足矣，當於二經，取其下俞。
　　　[4]膀胱下俞名束骨，腎經之俞名太谿，腎陰不足而亦瀉之， 
　　　   以陽邪俱盛也，故必表裏兼瀉，而後可遏其勢。
</pre>
<pre data-sec="p">
主題：六經獨至病脈分治
出典：素問經脈別論
條文：2.陽明藏獨至，是陽氣重并也，當寫陽補陰，取之下俞。
註解：[1]陽明者：足陽明胃經也。
　　　[2]陽明為十二經脈之海，而行氣於三陽，若其獨至， 
　　　   則陽氣因邪而重并於本藏，故當瀉胃之陽補脾之陰，
而取之下俞也。
　　　[3]陽明之俞名陷谷：太陰之俞名太白。
</pre>
<pre data-sec="p">
主題：六經獨至病脈分治
出典：素問經脈別論
條文：3.少陽藏獨至，是厥氣也，蹻前卒大，取之下俞。
註解：[1]少陽者：足少陽膽經也。
　　　[2]膽經之病連於肝，其氣善逆，故少陽獨至者，是厥氣也，然厥氣必
　　　   始於足下，故於蹻前察之。
　　　[3]蹻：陽蹻也，屬足太陽經之申脈。陽蹻之前，乃少陽之經，少陽氣
　　　   盛則蹻前卒大，故當取少陽之下俞，穴名臨泣。
</pre>
<pre data-sec="p">
主題：六經獨至病脈分治
出典：素問經脈別論
條文：4.少陽至，一陽之過也。
註解：[1]此釋獨至之義，為一藏之太過。
　　　[2]舉少陽而言，則太陽陽明之獨至者，其為三陽二陽之太過可知矣，
　　　   一陽少陽也。
</pre>
<pre data-sec="p">
主題：六經獨至病脈分治
出典：素問經脈別論
條文：5.太陰藏搏者，用心省真，五脈氣少，胃氣不平，三陰也， 
　　　  宜治其下俞，補陽寫陰。
註解：[1]太陰者：足太陰脾經也。搏：堅強之謂，即下文所謂伏鼓也。
　　　[2]太陰脾脈，本貴和緩，今見鼓搏類乎真藏。
　　　   若真藏果見，不可治也，故當用心省察其真。
　　　[3]今太陰藏搏，即太陰之獨至，太陰獨至，則五藏之脈氣俱少， 
　　　   而胃氣亦不平矣，是為三陰之太過也。
　　　[4]故宜治其下俞，補足陽明之陷谷，瀉足太陰之太白。
</pre>
<pre data-sec="p">
主題：六經獨至病脈分治
出典：素問經脈別論
條文：6.二陰獨嘯，少陰厥也，陽并於上，四脈爭張，氣歸於腎， 
　　　  宜治其經絡，寫陽補陰。　　　
註解：[1]蓋此前言太陰，後言厥陰，本節言氣歸於腎， 
　　　   末節復有二陰搏至之文，又按全元起本亦云為少陰厥，以四者合之， 
　　　   則其為二陰少陰之誤無疑。二陰者：足少陰腎經也。
　　　[2]獨嘯：獨熾之謂。蓋嘯為陽氣所發，陽出陰中，相火上炎， 
　　　   則為少陰熱厥，而陽并於上，故心肝脾肺四脈為之爭張， 
　　　   而其氣則歸於腎，故曰獨嘯。宜治其表裏之經絡，
而瀉足太陽，補足少陰也。
　　　[3]太陽經穴名崑崙，絡穴名飛陽，少陰經穴名復溜，絡穴名大鍾。
</pre>
<pre data-sec="p">
主題：六經獨至病脈分治
出典：素問經脈別論
條文：7.一陰至，厥陰之治也，真虛㾓心，厥氣留薄，發為白汗，調食和藥，
　　　  治在下俞。　　　
註解：[1]一陰者：足厥陰肝經也。至：即獨至之義。治：主也。
　　　[2]肝邪獨至，真氣必虛，木火相干，故心為㾓痛。
　　　[3]厥氣：逆氣也。逆氣不散，則留薄於經，氣虛不固，則表為白汗，
　　　   調和藥食，欲其得宜，用鍼治之，乃在下俞，厥陰之俞， 
　　　   名曰太衝。
　　　[4]愚按此篇，何以知其皆言足經，蓋以下俞二字為可知也， 
　　　   亦如熱論篇傷寒言足不言手之義。又如諸經皆言補瀉， 
　　　   而惟少陽一陰不言者，以少陽承三陽而言，一陰承三陰而言， 
　　　   因前貫後，義實相同，虛補實瀉，皆可理會也。
　　　[5]至若一陰調食和藥一句，蓋亦總結上文而言，不獨一經為然， 
　　　   古經多略，當會其意。
　　　[6]㾓：酸痛也。
</pre>
<pre data-sec="p">
主題：六經獨至病脈分治
出典：素問經脈別論
條文：8.帝曰：太陽藏何象？岐伯曰：象三陽而浮也。
　　　  帝曰：少陽藏何象？岐伯曰：象一陽也，一陽藏者，滑而不實也。
　　　  帝曰：陽明藏何象？岐伯曰：象大浮也。　　　
註解：[1]此下復明六經獨至之脈象也。
　　　[2]太陽之象三陽者，陽行於表，陽之極也，故脈浮於外。
　　　[3]少陽之象一陽者，少陽為陽之裏，陰之表，所謂半表半裏， 
　　　   陽之微也，故雖滑而不實。
　　　[4]陽明雖太陽之裏，而實少陽之表，比之滑而不實者，則大而浮矣。
　　　[5]仲景曰：尺寸俱浮者，太陽受病也；尺寸俱長者，陽明受病也； 
　　　  尺寸俱弦者，少陽受病也，義當參會。
</pre>
<pre data-sec="p">
主題：六經獨至病脈分治
出典：素問經脈別論
條文：9.太陰藏搏，言伏鼓也。
註解：[1]此即釋上文太陰藏搏之義。
　　　[2]伏鼓者：沈伏而鼓擊，即堅搏之謂。
　　　[3]仲景曰：尺寸俱沈細者，太陰受病也。
</pre>
<pre data-sec="p">
主題：六經獨至病脈分治
出典：素問經脈別論
條文：10.二陰搏至，腎沈不浮也。
註解：[1]二陰：少陰腎經也。二陰搏而獨至者，言腎但沈而不浮也。
　　　   詳此明言，一陰之脈，而前無二陰之至，前有一陰之至， 
　　　   而此無一陰之脈，信為古經之脫簡，而上文一陽少陽之誤，
即此節也。
　　　[2]仲景曰：尺寸俱沈者，少陰受病也；尺寸俱微緩者，厥陰受病也。
</pre>
<pre data-sec="p">
主題：寸口尺脈診諸病
出典：素問平人氣象論
條文：1.欲知寸口太過與不及，寸口之脈中手短者，曰頭痛。
註解：[1]寸口：氣口也。短為陽不及，陽不及則陰湊之，故頭痛。
　　　[2]一旦短者：短於下也，脈短不下，則邪并於上故頭痛。
</pre>
<pre data-sec="p">
主題：寸口尺脈診諸病
出典：素問平人氣象論
條文：2.寸口脈中手長者，曰足脛痛。
註解：[1]長為陰不足，陰不足則陽湊之，故足脛痛。
</pre>
<pre data-sec="p">
主題：寸口尺脈診諸病
出典：素問平人氣象論
條文：3.寸口脈中手促上擊者，曰肩背痛。
註解：[1]脈來急促而上部擊手者，陽邪盛於上也，故為肩背痛。
</pre>
<pre data-sec="p">
主題：寸口尺脈診諸病
出典：素問平人氣象論
條文：4.寸口脈沈而堅者，曰病在中。
註解：[1]沈為在裏，堅為陰實，故病在中。
</pre>
<pre data-sec="p">
主題：寸口尺脈診諸病
出典：素問平人氣象論
條文：5.寸口脈浮而盛者，曰病在外。
註解：[1]浮為在表，盛為陽強，故病在外。
</pre>
<pre data-sec="p">
主題：寸口尺脈診諸病
出典：素問平人氣象論
條文：6.寸口脈沈而弱，曰寒熱，及疝瘕少腹痛。
註解：[1]沈為陽虛，弱為陰虛，陽虛則外寒，陰虛則內熱，故為寒熱也。
　　　[2]然沈弱之脈，多陰少陽，陰寒在下，故為疝為瘕，為少腹痛。
　　　[3]下文曰：脈急者曰疝瘕少腹痛，當與此參看。（瘕：積聚也）
</pre>
<pre data-sec="p">
主題：寸口尺脈診諸病
出典：素問平人氣象論
條文：7.寸口脈沈而橫，曰脅下有積，腹中有橫積痛。
註解：[1]橫：急數也。沈主在內，橫主有積，故脅腹有積而痛。
　　　[2]仲景曰：積者藏病也，終不移；聚者府病也，發作有時， 
　　　   展轉痛移而可治。
　　　[3]諸積大法，脈來細而陰骨者乃積也。
　　　[4]寸口：積在胸中。微出寸口，積在喉中。關上：積在臍旁。
　　　   上關上：積在心下。微下關：積在少腹。尺中：積在氣衝。
　　　   脈出左：積在左。脈出右：積在右。脈兩出：積在中央， 
　　　   各以其部處之。
</pre>
<pre data-sec="p">
主題：寸口尺脈診諸病
出典：素問平人氣象論
條文：8.寸口脈沈而喘，曰寒熱。
註解：[1]喘：急促也。脈沈而喘，熱在內也。熱在內而為寒熱， 
　　　   即諸禁鼓慄皆屬於火之謂。
</pre>
<pre data-sec="p">
主題：寸口尺脈診諸病
出典：素問平人氣象論
條文：9.脈盛滑堅者，曰病在外。
註解：[1]陽脈而堅，故病在外。
</pre>
<pre data-sec="p">
主題：寸口尺脈診諸病
出典：素問平人氣象論
條文：10.脈小實而堅者，病在內。
註解：[1]陰脈而堅，故病在內。
</pre>
<pre data-sec="p">
主題：寸口尺脈診諸病
出典：素問平人氣象論
條文：11.脈小弱以濇，謂之久病。
註解：[1]小弱者氣虛，濇者血少，氣虛血少，病久而然。
</pre>
<pre data-sec="p">
主題：寸口尺脈診諸病
出典：素問平人氣象論
條文：12.脈滑浮而疾者，謂之新病。
註解：[1]滑而浮者，脈之陽也，陽脈而疾，邪之盛也，邪盛勢張， 
　　　   是為新病。
</pre>
<pre data-sec="p">
主題：寸口尺脈診諸病
出典：素問平人氣象論
條文：13.脈急者，曰疝瘕，少腹痛。
註解：[1]弦急者陰邪盛，故為疝瘕少腹痛。
</pre>
<pre data-sec="p">
主題：寸口尺脈診諸病
出典：素問平人氣象論
條文：14.脈滑曰風。
　　　   脈濇曰痺。
註解：[1]滑脈流利，陽也。風性動，亦陽也，故脈滑曰風。
　　　[1]濇為陰脈，血不足也，故當病痺。
　　　 緩而滑曰熱中。
　　　[1]緩因胃熱，滑以陽強，故病熱中。
　　　[2]啟玄子曰：緩謂縱緩之狀，非動之遲緩也。
</pre>
<pre data-sec="p">
主題：寸口尺脈診諸病
出典：素問平人氣象論
條文：15.盛而緊曰脹。
註解：[1]盛而中氣滯，緊而邪有餘，故為脹也。
</pre>
<pre data-sec="p">
主題：寸口尺脈診諸病
出典：素問平人氣象論
條文：16.臂多青脈曰脫血。
註解：[1]血脫則氣去，氣去則寒凝，凝泣則青黑，故臂見青色， 
　　　   言臂則他可知矣。即診尺之義。
</pre>
<pre data-sec="p">
主題：寸口尺脈診諸病
出典：素問平人氣象論
條文：17.尺脈緩濇，謂之解㑊。
註解：[1]尺主陰分，緩為氣衰，濇為血少，故當病解㑊。
　　　   解㑊者：因倦難狀之名也。
</pre>
<pre data-sec="p">
主題：寸口尺脈診諸病
出典：素問平人氣象論
條文：18.安臥脈盛,謂之脫血。
註解：[1]凡脈盛者邪必盛，邪盛者臥必不安，今脈盛而臥安， 
　　　   知非氣分陽邪，而為陰虛脫血也。
　　　[2]此亦承上文尺脈而言，凡尺脈盛者多陰虛，故當脫血。
</pre>
<pre data-sec="p">
主題：寸口尺脈診諸病
出典：素問平人氣象論
條文：19.尺濇脈滑，謂之多汗。
註解：[1]謂尺膚濇而尺脈滑也，尺膚濇者營血少也，尺脈滑者陰火盛也， 
　　　   陽盛陰虛故為多汗。
　　　[2]陰陽別論曰：陽加於陰謂之汗。
</pre>
<pre data-sec="p">
主題：寸口尺脈診諸病
出典：素問平人氣象論
條文：20.尺寒脈細，謂之後泄。
註解：[1]尺膚寒者，脾之陽衰，以脾主肌肉四支也。
　　　[2]尺脈細者，腎之陽衰，以腎主二陰下部也，脾腎虛寒，故為後泄。
</pre>
<pre data-sec="p">
主題：寸口尺脈診諸病
出典：素問平人氣象論
條文：21.脈尺麤常熱者，謂之熱中。
註解：[1]尺麤為真陰不足，常熱為陰火有餘，故謂之熱中也。
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：1.黃帝問於岐伯曰：余聞之見其色知其病，命曰明。
　　　  按其脈知其病，命曰神。問其病知其處，命曰工。
　　　  余願聞見而知之，按而得知，問而極之，為之奈何？　　　
註解：[1]見色者，望其容貌之五色也；按脈者，切其寸口之陰陽也； 
　　　   問病者，問其所病之緣因也。知是三者，則曰明曰神曰工，
而診法盡矣。
　　　[2]六十一難曰：望而知之謂之神，聞而知之謂之聖， 
　　　   問而知之謂之工，切脈而知之謂巧，是謂神聖工巧，蓋本諸此。
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：2.岐伯答曰：夫色脈與尺之相應也，如桴鼓影響之相應也， 
　　　  不得相失也，此亦本末根葉之出候也，故根死則葉枯矣， 
　　　  色脈形肉不得相失也，故知一則為工，知二則為神，知三則神且明矣。　　　
註解：[1]此言色脈形肉皆當詳察。在色可望，在脈可按，其於形肉， 
　　　   則當驗於尺之皮膚。
　　　[2]蓋以尺之皮膚，診時必見，驗於此而形肉之盛衰，概可知矣。
　　　[3]夫有諸中，必形諸外，故色之與脈，脈之與形肉， 
　　　   亦猶桴鼓影響之相應，本末根葉之候，不相失也，三者皆當參合， 
　　　   故知三則神且明矣。（桴：擊鼓槌也。）
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：3.黃帝問曰：願卒聞之。
　　　  岐伯答曰：色青者其脈弦也，赤者其脈鉤也，黃者其脈代也， 
　　　  白者其脈毛，黑者其脈石。　　　
註解：[1]肝主木，其色青，其脈弦；心主火，其色赤，其脈鉤； 
　　　   脾主土，其色黃，其脈代；肺主金，其色白，其脈毛； 
　　　   腎主水，其色黑，其脈石，五脈義見前十一。
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：4.見其色而不得其脈，反得其相勝之脈則死矣， 
　　　  得其相生之脈則病已矣。　　　
註解：[1]不得其脈，言不得其合色之正脈也；相勝之脈，如青色得毛脈， 
　　　   以金剋木之類是也。
　　　[2]相生之脈，如青色得石脈，以水生木之類是也。
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：5.黃帝問於岐伯曰：五藏之所生，變化之病形如何？
　　　  岐伯答曰：先定其五色五脈之應，其病乃可別也。
　　　  黃帝曰：色脈已定，別之奈何？
　　　  岐伯曰：調其脈之緩急大小滑濇，而病變定矣。　　　
註解：[1]緩急以至數言，小大滑濇以形體言。
　　　[2]滑：不濇也，往來流利，如盤走珠；濇：不滑也，虛細而遲， 
　　　   往來覺難，如雨霑沙，如刀刮竹。
　　　[3]六者相為對待，調此六者，則病變可以定矣。
　　　[4]愚按此節以緩急大小滑濇而定病變，謂可總諸脈之綱領也。
　　　[5]然五藏生成論則曰：小大滑濇浮沈，及後世之有不同者， 
　　　   如難經則曰：浮沈長短滑濇，仲景則曰：脈有弦緊浮沈滑濇， 
　　　   此六者名為殘賊，能為諸脈作病也。
　　　[6]滑伯仁曰：大抵提綱之要，不出浮沈遲數滑濇之六脈也。
　　　[7]所謂不出乎六者，以其足統夫表裏陰陽，虛實冷熱，風寒濕燥， 
　　　   藏府血氣之病也，浮為陽為表，診為風為虛，沈為陰為裏， 
　　　   診為濕為實，遲為在藏，為寒為冷，數為在府，為熱為燥， 
　　　   滑為血有餘，濇為氣獨滯，此諸說者，詞雖稍異，義實相通， 
　　　   若以愚見言之，蓋總不出乎表裏寒熱虛實，六者之辨而已。
　　　[8]如其浮為在表，則散大而芤可類也；沈為在裏， 
　　　   則細小而伏可類也；遲者為寒，則徐緩濇結之屬可類也； 
　　　   數者為熱，則洪滑疾促之屬可類也；虛者為不足， 
　　　   則短濡微弱之屬可類也；實者為有餘，則弦緊動革之屬可類也。
　　　[9]此其大概，皆亦人所易知者，然即此六者之中， 
　　　   而復有大相懸絕之要，則人多不能識也。
　　　[10]夫浮為表矣，而凡陰虛者，脈必浮而無力，是浮不可以概言表， 
　　　    可升散乎。
　　　[11]沈為裏矣，而凡表邪初惑之甚者，陰寒束於皮毛，陽氣不能外達，
　　　    則脈必先見沈緊，是沈不可以概言裏，可攻內乎。
　　　[12]遲為寒矣，而傷寒初退，餘熱未清，脈多遲滑， 
　　　    是遲不可以概言寒，可溫中乎。
　　　[13]數為熱矣，而凡虛損之候，陰陽俱虧，氣血敗亂者，脈必急數， 
　　　    愈數者愈虛，愈虛者愈數，是數不可以概言熱，可寒涼乎。
　　　[14]微細類虛矣，而痛極壅閉者，脈多伏匿，是伏不可以概言虛， 
　　　    可驟補乎。
　　　[15]洪弦類實矣，而真陰大虧者，必關格倍常，是強不可以概言實， 
　　　    可消伐乎。
　　　[16]夫如是者，是於綱領之中，而復有大綱領者存焉， 
　　　    設不能以四診相參，而欲孟浪任意，則未有不覆人於反掌間者， 
　　　    此脈道之所以難言，毫釐不可不辨也。
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：6.黃帝曰：調之奈何？
　　　  岐伯答曰：脈急者，尺之皮膚亦急。脈緩者，尺之皮膚亦緩。
　　　  脈小者，尺之皮膚亦減而少氣。脈大者，尺之皮膚亦賁而起。
　　　  脈滑者，尺之皮膚亦滑。脈濇者，尺之皮膚亦濇。凡此變者，有微有甚。
註解：[1]調：察也。此正言脈之與尺，若桴鼓影響之相應， 
　　　   而其為變則有微有甚，蓋甚則病深，微則病淺也。
　　　[2]論疾診尺篇曰：審其尺之緩急小大滑濇，肉之堅脆，而病形定矣，
　　　   義與此同，見下章。（賁：大也，沸起也。）
</pre>
<pre data-sec="p">
主題：診六變與尺相應
出典：靈樞邪氣藏府病形篇
條文：7.故善調尺者，不待於寸，善調脈者，不待於色，能參合而行之者， 
　　　  可以為上工，上工十全九，行二者為中工，中工十全七， 
　　　  行一者為下工，下工十全六。　　　
註解：[1]此正本末根葉之義也。
　　　[2]以尺寸言，則尺為根本，寸為枝葉；以脈色言，則脈為根本， 
　　　   色為枝葉，故善調尺者，不待於寸；善調脈者，不待於色也。
　　　   然必能參合三者而兼行之，更為本末皆得，而萬無一失。
　　　   斯足稱為上工而十可全其九，若知二知一者，不過中下之材， 
　　　   故所全者亦為六七而已。
　　　[3]然曰六曰七者，輕易者在前也；曰八曰九者，最難者在後也， 
　　　   易者何難之有，難者豈易言哉？此其等差，雖分上下， 
　　　   而成敗之賢不肖，其相去也天壤矣。
</pre>
<pre data-sec="p">
主題：診尺論疾
出典：靈樞論疾診尺篇
條文：1.黃帝問於岐伯曰：余欲無視色持脈，獨調其尺以言其病，從外知內，
　　　  為之奈何？
　　　  岐伯曰：審其尺之緩急大小滑濇，肉之堅脆而病形定矣。
註解：[1]欲診尺以知藏府，故曰從外知內。　　　 
　　　[1]寸口之脈，由尺達寸，故但診尺部之脈，其內可知。通身形體， 
　　　   難以盡見，然肉之盛衰，必形於腕後，故但察尺部之肉， 
　　　   其外可知，是以獨調其尺而病形定矣。
</pre>
<pre data-sec="p">
主題：診尺論疾
出典：靈樞論疾診尺篇
條文：2.視人之目窠上微癰，如新臥起狀，其頸脈動，時欬， 
　　　  按其手足上窅而不起者，風水膚脹也。　　　
註解：[1]目窠：目下臥蠶處也。癰：壅也，即新起微腫狀。
　　　   頸脈：人迎脈也。
　　　[2]窅而不起，按之有窩也，是即風水膚脹之外候。
</pre>
<pre data-sec="p">
主題：診尺論疾
出典：靈樞論疾診尺篇
條文：3.尺膚滑，其淖澤者，風也。
註解：[1]陽受風氣，故病風者，尺膚滑而淖澤也。
</pre>
<pre data-sec="p">
主題：診尺論疾
出典：靈樞論疾診尺篇
條文：4.尺肉弱者，解㑊安臥。脫肉者寒熱不治。
註解：[1]尺肉弱者肌必消瘦，肉瘦陰虛，當為解㑊。
　　　   解㑊者：身體困倦，故欲安臥。
　　　[2]無邪而脫肉寒熱者，真陰敗也，故不治。
</pre>
<pre data-sec="p">
主題：診尺論疾
出典：靈樞論疾診尺篇
條文：5.尺膚滑，而澤脂者，風也。
註解：[1]澤脂：即前淖澤之謂。風者陽氣，陽在肌膚，故滑而澤脂。
</pre>
<pre data-sec="p">
主題：診尺論疾
出典：靈樞論疾診尺篇
條文：6.尺膚濇者，風痺也。
註解：[1]尺膚濇者血少，血不能營，故為風痺。
</pre>
<pre data-sec="p">
主題：診尺論疾
出典：靈樞論疾診尺篇
條文：7.尺膚麤如枯魚之鱗者，水泆飲也。
註解：[1]如枯魚之鱗，乾濇甚也。
　　　[2]以脾土衰而肌肉消，水得乘之，是為泆飲。
　　　   又下篇肝脈濇甚為溢飲。（泆：溢同）
</pre>
<pre data-sec="p">
主題：診尺論疾
出典：靈樞論疾診尺篇
條文：8.尺膚熱甚，脈盛躁者病溫也，其脈盛而滑者，病且出也。
註解： [1]尺膚熱者，其身必熱，脈盛躁者，陽邪有餘，故當為溫病。
　　　   若脈雖盛而兼滑者，是脈已不躁而正氣將復，故不久當癒。
　　　   （出：漸癒之謂）
</pre>
<pre data-sec="p">
主題：診尺論疾
出典：靈樞論疾診尺篇
條文：9.尺膚寒，其脈小者，泄，少氣。
註解：[1]膚寒脈小，陽氣衰也，故為泄，為少氣。
</pre>
<pre data-sec="p">
主題：診尺論疾
出典：靈樞論疾診尺篇
條文：10.尺膚炬然，先熱後寒者，寒熱也。
　　　   尺膚先寒，久大之而熱者，亦寒熱也。　　　
註解：[1]炬然：火熱貌。或先熱而後寒，或先寒而後熱，皆寒熱往來之候。
</pre>
<pre data-sec="p">
主題：診尺論疾
出典：靈樞論疾診尺篇
條文：11.肘所獨熱者腰以上熱，手所獨熱者腰以下熱。
註解：[1]肘：臂髆之節也。一曰曲池以上為肘。肘在上，手在下， 
　　　   故肘應腰上，手應腰以下也。
</pre>
<pre data-sec="p">
主題：診尺論疾
出典：靈樞論疾診尺篇
條文：12.肘前獨熱者膺前熱，肘後獨熱者肩背熱。
註解：[1]肘前：內廉也。手三陰之所行，故應於膺前。
　　　[2]肘後：外廉也。手太陽之所行，故應於肩背。
</pre>
<pre data-sec="p">
主題：診尺論疾
出典：靈樞論疾診尺篇
條文：13.臂中獨熱者腰腹熱。
註解：[1]肘下為臂，臂在下，故應腰腹。
</pre>
<pre data-sec="p">
主題：診尺論疾
出典：靈樞論疾診尺篇
條文：14.肘後麤以下三四寸熱者，腸中有蟲。
註解：[1]肘後麤以下三四寸，謂三里以下，內關以上之所，此陰分也， 
　　　   陰分有熱。故應腸中有蟲。
</pre>
<pre data-sec="p">
主題：診尺論疾
出典：靈樞論疾診尺篇
條文：15.掌中熱者腹中熱,掌中寒者腹中寒。
註解：[1]掌中者：三陰之所聚。故或熱或寒，皆應於腹中。
</pre>
<pre data-sec="p">
主題：診尺論疾
出典：靈樞論疾診尺篇
條文：16.魚上白肉有青血脈者，胃中有寒。
註解：[1]魚上脈青，胃之寒也。
　　　[2]經脈篇亦曰：胃中寒，手魚之脈多青矣。
</pre>
<pre data-sec="p">
主題：診尺論疾
出典：靈樞論疾診尺篇
條文：17.尺炬然熱，人迎大者當奪血，尺堅大，脈小甚，少氣，悗有加， 
　　　   立死。　　　
註解：[1]尺炬然熱：火在陰也。人迎大者，陽之勝也，故當失血。
　　　[2]若尺膚堅大而脈則小甚，形有餘而氣衰少也，陰虛既極， 
　　　   而煩悗再加，故當立死。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-1
心脈：
　　　  黃帝曰：請問脈之緩急大小滑濇之病形何如？
　　　  岐伯曰：臣請言五藏之病變也。
註解：[1]六者為脈之提綱，故帝特舉而問之。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-2（心脈：）
心脈急甚者為瘛瘲；微急為心痛引背，食不下。
註解：[1]急者：弦之類。急主風寒，心主血脈，故心脈急甚則為瘛瘲。
　　　[2]筋脈引急曰瘛，弛長曰瘲。
　　　[3]弦急之脈多主痛，故微急為心痛引背，心胸有邪，食當不下也。
　　　[4]大抵弦急之脈，當為此等病，故急甚亦可為心痛， 
　　　   微急亦可為瘛瘲，學者當因理活變可也，餘同此意。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-3（心脈）
　　　  緩甚為狂笑；微緩為伏梁在心下，上下行時唾血。

註解：[1]心氣熱則脈縱緩，故神散而為狂笑，心在聲為笑也。
　　　[2]若微緩則為伏梁在心下，而能升能降，及時為唾血， 
　　　   皆心藏之不清也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-4（心脈）
　　　  大甚為喉吤；微大為心痺引背，善淚出。
註解：[1]心脈大甚，心火上炎也，故喉中吤然有聲。
　　　[2]若其微大而為心痺引背，善淚出者，以手少陰之脈， 
　　　   挾咽喉連目系也。心痺義。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-5（心脈）
　　　  小甚為善噦；微小為消癉。
註解：[1]心脈小甚，則陽氣虛而胃土寒，故善噦。
　　　[2]若其微小，亦為血脈枯少，故病消癉。（消癉者：肌膚消瘦也）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-6（心脈）
　　　  滑甚為善渴；微滑為心疝引臍，小腹鳴。
註解：[1]心脈滑甚則血熱，血熱則燥，故當為渴。
　　　[2]若其微滑則熱在於下，當病心疝而引臍腹。
　　　[3]脈要精微論曰：病名心疝，心為牡藏，小腸為之使， 
　　　   故曰少腹當有形也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：1-7（心脈）
　　　  濇甚為瘖；微濇為血溢維厥，耳鳴顛疾。　　　
註解：[1]心脈濇甚，則血氣滯於上，聲由陽發，滯則為瘖也。
　　　[2]微濇為血溢，濇為當傷血也。維厥者：四維厥逆也， 
　　　   以四支為諸陽之本而血衰氣滯也。
　　　[3]為耳鳴為顛疾者，心亦開竅於耳，而心虛則神亂也。
　　　   （瘖：聲瘂也）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-1（肺脈）
肺脈：
　　　  肺脈急甚為癲疾；微急為肺寒熱，怠惰，欬唾血，引腰背胸，
　　　  若鼻息肉不通。
註解：[1]肺脈急甚，風邪勝也，木反乘金，故主顛疾。
　　　[2]若其微急，亦以風寒有餘，因而致熱，故為寒熱怠惰等病。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-2（肺脈）
　　　  緩甚為多汗；微緩為痿瘻偏風，頭以下汗出不可止。
註解：[1]肺脈緩甚者，皮毛不固，故表虛而多汗。
　　　[2]若其微緩，而為痿瘻偏風，頭下汗出，亦以陽邪在陰也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-3（肺脈）
　　　  大甚脛腫；微大為肺痺引胸背，起惡日光。
註解：[1]肺脈大甚者，心火爍肺，真陰必涸，故為脛腫。
　　　[2]若其微大，亦由肺熱，故為肺痺引胸背。肺痺者：煩滿喘而嘔也。
　　　   起畏日光，以氣分火盛而陰精衰也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-4（肺脈）
　　　  小甚為泄；微小為清癉。
註解：[1]肺脈小甚，則陽氣虛而府不固，病當為泄。
　　　[2]若其微小，亦以金衰，金衰則水弱，故為消癉。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-5（肺脈）
　　　  滑甚為息賁上氣；微滑為上下出血。
註解：[1]肺脈滑甚者，氣血皆實熱，故為息賁上氣。息賁：喘急也。
　　　[2]若其微滑，亦為上下出血，上言口鼻，下言二陰也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：2-6（肺脈）
　　　  濇甚為嘔血；微濇為鼠瘻在頸支腋之間，下不勝其上，其應善痠矣。　　　
註解：[1]濇脈因於傷血，肺在上焦，故濇甚當為嘔血。
　　　[2]若其微濇，氣當有滯，故為鼠瘻在頸腋間。氣滯則陽病， 
　　　   血傷則陰虛，故下不勝其上，而足膝當痠軟也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-1（肝脈）
肝脈：
　　　  肝脈急甚者為惡言；微急為肥氣在脅下若覆杯。
註解：[1]肝脈急甚，肝氣強也，肝強者多怒少喜，故言多嗔惡也。
　　　[2]若其微急，亦以木邪傷土，故為肥氣在脅下，脅下者肝之經也。
　　　[3]愚按五十六難曰：肝之積名曰肥氣，在左脅下，其義本此， 
　　　   然雖經以木王東方，故言左脅，而此節本無左字。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-2（肝脈）
　　　  緩甚為善嘔；微緩為水瘕痺也。
註解：[1]緩為脾脈，以肝脈而緩甚，木土相克也，故善嘔。
　　　[2]若微緩而為水瘕，為痺者，皆土為木制，不能運行而然。
　　　   （水瘕：水積也）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-3（肝脈）
　　　  大甚為內癰善嘔衂；微大為肝痺陰縮，欬引小腹。
註解：[1]肝脈大甚，肝火盛也，木火交熾，故為內癰，血熱不藏， 
　　　   故為嘔衂。
　　　[2]若其微大而為肝痺，為陰縮而欬引小腹，皆以火在陰分也。
　　　   （衂：鼻血也）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-4（肝脈）
　　　  小甚為多飲；微小為消癉。
註解：[1]肝藏血，肝脈小其則血少而渴，故多飲。
　　　[2]若其微小，亦以陰虛血燥而為消癉也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-5（肝脈）
　　　  滑甚為㿉疝；微滑為遺溺。
註解：[1]肝脈滑甚者，熱壅於經，故為㿉疝。
　　　[2]若其微滑而為遺溺，以肝火在下而疏泄不禁也。
　　　   （㿉：㿗同。溺：尿同）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：3-6（肝脈）
　　　  濇甚為溢飲；微濇為瘛攣筋痺。　　　
註解：[1]肝脈濇甚，氣血衰滯是也，肝木不足，土反乘之，故濕溢支體， 
　　　   是為溢飲。
　　　[2]若其微濇而為瘛攣為筋痺，皆血不足以養筋也。（攣：筋急縮也）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-1（脾脈）
脾脈：
　　　  脾脈急甚為瘛瘲；微急為膈中，食飲入而還出，後沃沫。
註解：[1]脾脈急甚，木乘土也，脾主支體而風氣客之，故為瘛瘲。
　　　[2]若其微急，亦為肝邪侮脾，則脾不能運而膈食還出， 
　　　   土不制水而復多涎沫也。（沃：水汪然貌）。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-2（脾脈）
　　　  緩甚為痿厥；微緩為風痿，四肢不用，心慧然若無病。
註解：[1]脾脈宜緩，而緩甚則熱，脾主肌肉四支，故脾熱則為肉痿， 
　　　   及為厥逆。
　　　[2]若微緩而為風痿四支不用者，以土弱則生風也， 
　　　   痿弱在經而藏無恙，故心慧然若無病。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-3（脾脈）
　　　  大甚為擊仆；微大為疝氣，腹裏大，膿血在腸胃之外。
註解：[1]脾主中氣，脾脈大甚為陽極，陽極則陰脫，故如擊而仆地。
　　　[2]若其微大為疝氣，以濕熱在經，而前陰為太陰陽明之所合也。
　　　   腹裏大者，以膿血在腸胃之外，亦脾氣壅滯所致。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-4（脾脈）
　　　  小甚為寒熱；微小為消癉。
註解：[1]脾脈小者，以中焦之陽氣不足，故甚則為寒熱，而微則為消癉。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-5（脾脈）
　　　  滑甚為㿉癃；微滑為蟲毒蛕蝎腹熱。
註解：[1]脾脈滑甚，太陰實熱也，太陰合宗筋，故為㿉癃疝。
　　　[2]若其微滑，濕熱在脾，濕熱薰蒸，故生諸蟲，及為腹熱。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：4-6（脾脈）
　　　  濇甚為腸㿉；微濇為內㿉，多下膿血。　　　
註解：[1]脾脈濇甚而為腸㿉；微濇而為內㿉，及多下膿血者， 
　　　   以濇為氣滯血傷，亦足太陰之別，入絡腸胃也。
　　　   腸㿉內㿉，遠近之分耳。一曰下腫病，蓋即疝漏之屬。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-1（腎脈）
腎脈：
　　　  腎脈急甚為骨癲疾；微急為沈厥奔豚，足不收，不得前後。
註解：[1]腎脈急甚者，風寒在腎，腎主骨，故為骨癲疾。
　　　[2]若微急而為沈厥，足不收者，寒邪在經也。為奔豚者， 
　　　   寒邪在藏也，為不得前後者，寒邪在陰也。
　　　[3]按五十六難曰：腎之積名曰奔豚，發於少腹，上至心下若豚狀， 
　　　   或上或下無時，其義本此。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-2（腎脈）
　　　  緩甚為折脊；微緩為洞，洞者食不化，下嗌還出。
註解：[1]腎脈緩甚者陰不足，故為折脊，以足少陰脈貫脊循脊內也。
　　　[2]若其微緩，腎氣亦虧，腎虧則命門氣衰下焦不化， 
　　　   下不化則復而上出，故病為洞，而食入還出也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-3（腎脈）
　　　  大甚為陰痿；微大為石水，起臍已下至少腹，腄腄然上至胃脘， 
　　　  死不治。
註解：[1]腎脈大甚，水虧火王也，故為陰痿。
　　　[2]若其微大，腎陰亦虛，陰虛則不化，不化則氣停水積而為石水， 
　　　   若至胃脘則水邪盛極，反乘土藏泛濫無制，故死不治， 
　　　   石水義見後二十四（腄：重墜也。腕：當作脘。）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-4（腎脈）
　　　  小甚為洞泄；微小為消癉。
註解：[1]腎脈小甚則元陽下衰，故為洞泄。
　　　[2]若其微小，真氣亦虧，故為消癉。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-5（腎脈）
　　　  滑甚為癃㿉，微滑為骨痿，坐不能起，起則目無所見。
註解：[1]腎脈滑甚，陰火盛也，故為癃㿉。（癃：膀胱不利也。㿉：疝也）
　　　[2]若其微滑，亦由火王，火王則陰虛，故骨痿不能起， 
　　　   起則目暗無所見。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：5-6（腎脈）
　　　  濇甚為大癰；微濇為不月沈痔。　　　
註解：[1]腎脈濇者為精傷，為血少為氣滯，故甚則為大癰，微則為不月， 
　　　   為沈痔。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-1（治則）
治則：
　　　  黃帝曰：病之六變者，刺之奈何？
　　　  岐伯答曰：諸急者多寒。
註解：[1]急者：弦緊之謂。仲景曰脈浮而緊者，名曰弦也，緊則為寒。
　　　   成無己曰：緊則陰氣勝，故凡緊急之脈多風寒，而氣化從乎肝也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-2（治則）
　　　  緩者多熱。
註解：[1]緩者縱緩之狀，非後世遲緩之謂。
　　　[2]仲景曰：緩則陽氣長；又曰緩者胃氣有餘，故凡縱緩之脈， 
　　　   多中熱，而氣化從乎脾胃也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-3（治則）
　　　  大者多氣少血。
註解：[1]大為陽有餘，陽盛則陰衰，故多氣少血。
　　　[2]仲景曰：若脈浮大者，氣實血虛也， 
　　　   故脈之大者多浮陽而氣化從乎心也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-4（治則）
　　　  小者血氣皆少。
註解：[1]小者近於微細，在陽為陽虛，在陰為陰弱， 
　　　   脈體屬陰而化從乎腎也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-5（治則）
　　　  滑者陽氣盛,微有熱。
註解：[1]滑脈為陽，氣血實也，故為陽氣盛而微有熱。
　　　[2]仲景曰：滑者胃氣實。玉機真藏論曰：脈弱以滑，是有胃氣， 
　　　   故滑脈從乎胃也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-6（治則）
　　　  濇者多血少氣，微有寒。
註解：[1]濇為氣滯，為血少，氣血俱虛則陽氣不足，故微有寒也。
　　　[2]仲景曰：濇者榮氣不足，亦血少之謂。而此曰多血，似乎有誤， 
　　　   觀下文刺濇者無令其血出，少可知矣，濇脈近毛，
故氣化從乎肺也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-7（治則）
　　　  是故刺急者，深內而久留之。
註解：[1]急者多寒，寒從陰而難去也。（內：納同）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-8（治則）
　　　  刺緩者，淺內而疾發鍼，以去其熱。
註解：[1]緩者多熱，熱從陽而易散也。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-9（治則）
　　　  刺大者，微寫其氣，無出其血。
註解：[1]大者多陰虛，故無出其血。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-10（治則）
　　　  刺滑者，疾發鍼而淺內之，以寫其陽氣而去其熱。
註解：[1]與刺緩者略同。
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-11（治則）
　　　  刺濇者，必中其脈，隨其逆順而久留之，必先按而循之，已發鍼，疾
　　　  按其痏，無令其血出，以和其脈。
註解：[1]脈濇者：氣血俱少，難於得氣，故宜必中其脈，而察其逆順， 
　　　   久留疾按而無出其血，較之諸刺更宜詳慎者， 
　　　   以脈濇本虛而恐傷其真氣耳。（循：摩按也。痏：刺瘢也。）
</pre>
<pre data-sec="p">
主題：藏脈六變病刺不同
出典：靈樞邪氣藏府病形篇
條文：6-12（治則）
　　　  諸小者，陰陽形氣俱不足，勿取以鍼，而調以甘藥也。　　　
註解：[1]脈小者為不足，勿取以鍼，可見氣血俱虛者，必不宜刺， 
　　　   而當調以甘藥也。
　　　[2]愚按此節陰陽形氣俱不足者,調以甘藥,甘之一字,聖人用意深矣。
　　　[3]蓋藥食之人，必先脾胃，而後五藏得稟其氣，胃氣強則五藏俱盛，
　　　   胃氣弱則五藏俱衰，胃屬土而喜甘，故中氣不足者，非甘溫不可，
　　　   土強則金王，金王則水充，此所以土為萬物之母，而陰陽俱虛者，
　　　   必調以甘藥也。
　　　[4]雖至真要等論所列五味，各有補瀉，但彼以五行生克之理， 
　　　   推衍而言，然用之者，但當微兼五味，而以甘為主庶足補中， 
　　　   如四季無土氣不可，五藏無胃氣不可，而春但微弦，
夏但微鉤之義皆是也。
　　　[5]觀陰陽應象大論曰：形不足者溫之以氣，精不足者補之以味， 
　　　   故氣味之相宜於人者謂之為補則可。
　　　[6]若用苦劣難堪之味，而求其能補，無是理也。氣味攻補之學， 
　　　   大有妙處，倘不善於調和，則開手便錯，此醫家第一著要義。
</pre>
<pre data-sec="p">
主題：搏堅軟散為病不同
出典：素問脈要精微論
條文：1.肝脈搏堅而長，色不青，當病墜，若搏，因血在脅下，令人喘逆。
　　　  其軟而散，色澤者，當病溢飲，溢飲者，渴暴多飲， 
　　　  而易入肌皮腸胃之外也。　　　
註解：[1]肝脈搏堅而長，肝自病也，藏病於中，色必外見， 
　　　   其色當青而不青者，以病不在藏而在經也，必有墜傷。
　　　[2]若由搏擊，則血停脅下而氣不利，故令人喘逆。
　　　[3]若其軟散則肝木不足，脾濕勝之，濕在肌膚，故顏色光澤， 
　　　   病為溢飲。又肝脈濇甚為溢飲。義見前章。
</pre>
<pre data-sec="p">
主題：搏堅軟散為病不同
出典：素問脈要精微論
條文：2.心脈搏堅而長，當病舌卷不能言。
　　　  其軟而散者，當消環自已。　　　
註解：[1]搏：謂弦強搏擊於手也。心脈搏堅而長者，肝邪乘心， 
　　　   藏氣虧甚而失和平之氣也，手少陰脈從心系上挾咽，
故令舌卷不能言。
　　　[2]愚按：搏擊之脈，皆肝邪盛也，肝本屬木，而何五藏皆畏之？
　　　   蓋五藏皆以胃氣為本，脈無胃氣則死，凡木強者土必衰， 
　　　   脈搏者胃多敗，故堅搏為諸藏所忌。茲心脈搏堅而長者， 
　　　   以心藏之胃氣不足而邪有餘也。
　　　[3]搏之微則邪亦微，搏之甚則幾於真藏矣，故當以搏之微甚， 
　　　   而察病之淺深，後四藏者皆倣此。
　　　[4]若語如前而脈則軟散者，心氣將和也。消：盡也。環：周也。
　　　   謂期盡一周而病自己矣。
</pre>
<pre data-sec="p">
主題：搏堅軟散為病不同
出典：素問脈要精微論
條文：3.脾脈搏堅而長，其色黃，當病少氣。其軟而散，色不澤者， 
　　　  當病足胻腫若水狀也。　　　
註解：[1]邪脈乘脾，脾氣必衰，脾虛無以生血，故本藏之色見於外， 
　　　   脾弱不能生肺，故為少氣。
　　　[2]若其軟散而色不澤者，尤屬脾虛，脾經之脈，從拇指上內踝前廉，
　　　   循體骨後，交出厥陰之前，故病足體腫若水狀者， 
　　　   以脾虛不能制水也。
</pre>
<pre data-sec="p">
主題：搏堅軟散為病不同
出典：素問脈要精微論
條文：4.胃脈搏堅而長，其色赤，當病折髀。其軟而散者，當病食痺。
註解：[1]胃脈搏堅，木乘土也，加之色赤則陽明火盛，木火交熾， 
　　　   胃經必傷，陽明下行者，從氣衝下髀抵伏免，故病髀如折也。
　　　[2]若軟而散者，胃氣本虛，陽明支別上行者，由大迎人迎， 
　　　   循喉嚨入缺盆，下鬲，屬胃絡脾，故食即氣逆滯悶不行， 
　　　   而為食痺。
</pre>
<pre data-sec="p">
主題：搏堅軟散為病不同
出典：素問脈要精微論
條文：5.肺脈搏堅而長，當病唾血。其軟而散者，當病灌汗， 
　　　  至令不復散發也。　　　
註解：[1]肺脈搏堅而長，邪乘肺也。肺系連喉。故為噸唾血。
　　　[2]若軟而散，則肺虛不歛，汗出如水，故云灌汗，汗多亡陽， 
　　　   故不可更為發散也。
</pre>
<pre data-sec="p">
主題：搏堅軟散為病不同
出典：素問脈要精微論
條文：6.腎脈搏堅而長，其色黃而赤者，當病折腰。其軟而散者，當病少血，
　　　  至令不復也。　　　
註解：[1]邪脈干腎，腎氣必衰，其色黃赤，為火土有餘，而腎水不足， 
　　　   故病腰如折也。
　　　[2]若其軟散，腎氣本虛，腎主水以生化津液，今腎氣不化故病少血，
　　　   本原氣衰，故令不能遽復。
　　　[3]愚按本篇五藏脈病：一日搏堅而長，一日軟而散，而其為病， 
　　　   多皆不足何也？蓋搏堅而長者，邪勝乎正，是謂邪之所湊， 
　　　   其氣必虛也；軟而散者，本原不足，是謂正氣奪則虛也， 
　　　   一以有邪而致虛，一以無邪本虛，虛雖若一，而病本不同， 
　　　   所當辨也。
</pre>
<pre data-sec="p">
主題：搏堅軟散為病不同
出典：素問脈要精微論
條文：7.帝曰：診得心脈而急，此為何病，病形何如？
　　　  岐伯曰：病名心疝，少腹當有形也。
　　　  帝曰：何以言之？
　　　  岐伯曰：心為牡藏，小腸為之使，故曰少腹當有形也。　　　
註解：[1]心為牡藏，氣本屬陽，今脈緊急，陰寒勝也，以陽藏而為陰勝， 
　　　   故病心疝。
　　　[2]心疝者，形在少腹，而實以寒乘少陰所致。
　　　[1]牡：陽也。心屬火而居於鬲上，故曰牡藏。
　　　[2]心與小腸為表裏，故脈絡相通而為之使，小腸居於少腹， 
　　　   故少腹當有形也。
</pre>
<pre data-sec="p">
主題：搏堅軟散為病不同
出典：素問脈要精微論
條文：8.帝曰：診得胃脈，病形何如？
　　　  岐伯曰：胃脈實則脹，虛則泄。　　　
註解：[1]實為邪有餘故脹滿，虛為正不足故泄利。
</pre>
<pre data-sec="p">
主題：諸脈證診法
出典：素問脈要精微論
條文：1.夫脈者血之府也。
註解：[1]府，聚也。府庫之謂也。血必聚於經脈之中。
　　　   故刺志論曰：脈實血實，脈虛血虛也。然此血字，實兼氣為言， 
　　　   非獨指在血也。故下文曰：長則氣治，短則氣病。
　　　[2]又如逆順篇曰：脈之盛衰者，所以候血氣之虛實有餘不足也， 
　　　   義可知矣。
</pre>
<pre data-sec="p">
主題：諸脈證診法
出典：素問脈要精微論
條文：2.長則氣治。
註解：[1]氣充和也。
</pre>
<pre data-sec="p">
主題：諸脈證診法
出典：素問脈要精微論
條文：3.短則氣病。
註解：[1]氣不足也。
</pre>
<pre data-sec="p">
主題：諸脈證診法
出典：素問脈要精微論
條文：4.數則煩心。
註解：[1]火熱盛也。
</pre>
<pre data-sec="p">
主題：諸脈證診法
出典：素問脈要精微論
條文：5.大則病進。
註解：[1]邪方張也。
</pre>
<pre data-sec="p">
主題：諸脈證診法
出典：素問脈要精微論
條文：6.上盛則氣高。
註解：[1]寸為上。上盛者，邪壅於上也。氣高者，喘滿之謂。
</pre>
<pre data-sec="p">
主題：諸脈證診法
出典：素問脈要精微論
條文：7.下盛則氣脹。
註解：[1]關尺為下，下盛者邪滯於下，故腹為脹滿。
</pre>
<pre data-sec="p">
主題：諸脈證診法
出典：素問脈要精微論
條文：8.代則氣衰。
註解：[1]脈多變更不常者曰代，氣虛無主也。
</pre>
<pre data-sec="p">
主題：諸脈證診法
出典：素問脈要精微論
條文：9.細則氣少。
註解：[1]脈來微細，正氣不足也。
</pre>
<pre data-sec="p">
主題：諸脈證診法
出典：素問脈要精微論
條文：10.濇則心痛。
註解：[1]濇為血少氣滯，故為心痛。
</pre>
<pre data-sec="p">
主題：諸脈證診法
出典：素問脈要精微論
條文：11.渾渾革至如湧泉，病進而色弊，綿綿其去如弦絕死。
註解：[1]渾渾：濁亂不明。革至：如皮革之堅鞭也。湧泉：其來汨汨無序，
　　　   但出不返也。
　　　[2]若得此脈而病加曰進，色加憔弊，甚至綿綿如寫漆， 
　　　   及如弓弦之斷絕者，皆真氣已竭故死。
</pre>
<pre data-sec="p">
主題：諸脈證診法
出典：素問脈要精微論
條文：12.麤大者，陰不足陽有餘，為熱中也。
註解：[1]麤大者浮洪之類，陽實陰虛，故為內熱。
</pre>
<pre data-sec="p">
主題：諸脈證診法
出典：素問脈要精微論
條文：13.來疾去徐，上實下虛，為厥顛疾。
註解：[1]來疾者：其來急也。去徐者；其去緩也。上實者：寸盛也。
　　　   下虛者：尺弱也。皆陽強之脈，故為陽厥頂巔之疾。
　　　[2]滑伯仁曰：察脈須識上下來去至止六字，不明此六字， 
　　　   則陰陽虛實不別也。
　　　[3]上者為陽，來者為陽，至者為陽；下者為陰，去者為陰， 
　　　   止者為陰。
　　　[4]上者自尺部上於寸口，陽生於陰也；下者自寸口下於尺部， 
　　　   陰生於陽也；來者自骨肉之分而出於皮膚之際，氣之升也； 
　　　   去者自皮膚之際而還於骨肉之分，氣之降也。
　　　[5]應曰至，息曰止也。
</pre>
<pre data-sec="p">
主題：諸脈證診法
出典：素問脈要精微論
條文：14.來徐去疾，上虛下實，為惡風也，故中惡風者，陽氣受也。
註解：[1]來之徐，上之虛者，皆陽不足也。
　　　[2]陽受風氣，故陽虛者必惡風，而惡風之中人，亦必陽氣受之也。
</pre>
<pre data-sec="p">
主題：諸脈證診法
出典：素問脈要精微論
條文：15.有脈俱沈細數者，少陰厥也。
註解：[1]沈細者，腎之脈體也。兼數則熱，陰中有火也，故為少陰之陽厥。
</pre>
<pre data-sec="p">
主題：諸脈證診法
出典：素問脈要精微論
條文：16.沈細數散者，寒熱也。
註解：[1]沈細為陰，數散為陽，陰脈數散，陰不固也，故或入之陰， 
　　　   或出之陽，而為往來寒熱。
</pre>
<pre data-sec="p">
主題：諸脈證診法
出典：素問脈要精微論
條文：17.浮而散者，為眴仆。
註解：[1]浮者陰不足，散者神不守，浮而散者，陰氣脫也，故為眴仆也。
　　　  （眴：眩運也。）
</pre>
<pre data-sec="p">
主題：諸脈證診法
出典：素問脈要精微論
條文：18.諸浮不躁者，皆在陽則為熱，其有躁者在手。
註解：[1]脈浮為陽，而躁則陽中之陽，故但浮不躁者，皆屬陽脈， 
　　　   未免為熱。
　　　[2]若浮而兼躁，乃為陽極，故當在手。在手者，陽中之陽， 
　　　   謂手三陽經也。
　　　[3]此與終始篇人迎一盛，病在足少陽，一盛而躁，病在手少陽義同。
</pre>
<pre data-sec="p">
主題：諸脈證診法
出典：素問脈要精微論
條文：19.諸細而沈者，皆在陰則為骨痛，其有靜者在足。
註解：[1]沈細為陰，而靜則陰中之陰，故脈但沈細者，病在陰分， 
　　　   當為骨痛。
　　　[2]若沈細而靜，乃為陰極，故當在足，在足者，陰中之陰， 
　　　   謂足三陰經也。
</pre>
<pre data-sec="p">
主題：諸脈證診法
出典：素問脈要精微論
條文：20.數動一代者，病在陽之脈也，洩及便膿血。
註解：[1]數動者：陽脈也。數動一代者，陽邪傷其血氣也，故為洩， 
　　　   及便膿血。
</pre>
<pre data-sec="p">
主題：諸脈證診法
出典：素問脈要精微論
條文：21.諸過者切之，濇者陽氣有餘也，滑者陰氣有餘也。
註解：[1]脈失其常曰過，可因切而知也。
　　　[2]陽有餘則血少，故脈濇；陰有餘則血多，故脈滑。
</pre>
<pre data-sec="p">
主題：諸脈證診法
出典：素問脈要精微論
條文：22.陽氣有餘為身熱無汗，陰氣有餘為多汗身寒。
註解：[1]陽有餘者陰不足也，故身熱無汗；陰有餘者陽不足也， 
　　　   故多汗身寒，以汗本屬陰也。
</pre>
<pre data-sec="p">
主題：諸脈證診法
出典：素問脈要精微論
條文：23.陰陽有餘，則無汗而寒。
註解：[1]陽餘無汗，以表實也；陰餘身寒，以陰盛也；陰陽有餘， 
　　　   陰邪實表之謂也。
</pre>
<pre data-sec="p">
主題：諸脈證診法
出典：素問脈要精微論
條文：24.推而外之，內而不外，有心腹積也。
註解：[1]此下言察病之法，當推求於脈，以決其疑似也。
　　　[2]凡病若在表而欲求之於外矣，然脈則沈遲不浮，是在內而非外， 
　　　   故知其心腹之有積也。（推：諸釋作推動之推者非）
</pre>
<pre data-sec="p">
主題：諸脈證診法
出典：素問脈要精微論
條文：25.推而內之，外而不內，身有熱也。
註解：[1]凡病若在裏而欲推求於內矣。
　　　[2]然脈者浮數不沈，是在外而非內，故知其身之有熱也。
</pre>
<pre data-sec="p">
主題：諸脈證診法
出典：素問脈要精微論
條文：26.推而上之，上而不下，腰足清也。
註解：[1]凡推求於上部，然脈止見於上，而下部則弱，此以有升無降， 
　　　   上實下虛，故腰足為之清冷也。
</pre>
<pre data-sec="p">
主題：諸脈證診法
出典：素問脈要精微論
條文：27.推而下之，下而不上，頭項痛也。
註解：[1]凡推求於下部，然脈止見於下，而上部則虧，此以有降無升， 
　　　   清陽不能上達，故為頭項痛也，或以陽虛而陰湊之，
亦為頭項痛也。
　　　[2]按此兩節，甲乙經以上而不下，作下而不上，下而不上， 
　　　   作上而不下，似與上文相類而順，但既曰下而不上，則氣脈在下， 
　　　   何以腰足反清，且本經前二節反言之，後二節順言之也， 
　　　   一反一順，兩得其義，仍當以本經為正。
</pre>
<pre data-sec="p">
主題：諸脈證診法
出典：素問脈要精微論
條文：28.按之至骨，脈氣少者，腰脊痛而身有痺也。
註解：[1]按之至骨沈陰勝也，脈氣少者，血氣衰也，正氣衰而陰氣盛， 
　　　   故為是病。
</pre>
<pre data-sec="p">
主題：關格
出典：素問六節藏象論
條文：1.故人迎一盛，病在少陽，二盛病在太陽，三盛病在陽明， 
　　　  四盛已上為格陽。　　　
註解：[1]人迎，足陽明胃脈也，在頸下夾結喉旁一寸五分。
　　　[2]一盛二盛，猶言一倍二倍，謂以人迎寸口相較，或此大於彼， 
　　　   或彼大於此，而有三倍四倍之殊也。
　　　[3]禁服篇曰：寸口主中，人迎主外，兩者相應俱往俱來， 
　　　   若用繩大小齊等，春夏人迎微大，秋冬寸口微大，如是者命曰平人， 
　　　   故人迎寸口而至於盛衰相倍者，乃不免於病矣。
　　　[4]然人迎候陽，故一盛在少陽，膽與三焦也；二盛在太陽， 
　　　   膀胱小腸也；三盛在陽明，胃與大腸也，四盛已上者， 
　　　   以陽脈盛極而陰無以通，故曰格陽。
</pre>
<pre data-sec="p">
主題：關格
出典：素問六節藏象論
條文：2.寸口一盛，病在厥陰，二盛病在少陰，三盛病在太陰， 
　　　  四盛已上為關陰。　　　
註解：[1]寸口，手太陰肺脈也。寸口候陰，故一盛在厥陰，肝與心主也； 
　　　   二盛在少陰，心與腎也；三盛在太陰，脾與肺也；四盛已上者， 
　　　   以陰脈盛極，而陽無以交，故曰關陰。
</pre>
<pre data-sec="p">
主題：關格
出典：素問六節藏象論
條文：3.人迎與寸口俱盛四倍已上為關格， 
　　　  關格之脈羸不能極於天地之精氣則死矣。　　　
註解：[1]俱盛四倍已上，謂盛於平常之脈四倍也。
　　　[2]物不可以過盛，盛極則敗，凡脈盛而至於關格者，以陰陽離絕， 
　　　   不能相營，故至羸敗。
　　　[3]極：盡也。精氣：天稟也。言不能盡其天年而夭折也。
　　　[4]脈度篇曰：邪在府則陽脈不和，陽脈不和則氣留之， 
　　　   氣留之則陽氣盛矣。陽氣太盛則陰不利，陰脈不利則血留之， 
　　　   血留之則陰氣盛矣。陰氣太盛則陽氣不能榮也，故曰關。
　　　   陽氣太盛則陰氣弗能榮也，故曰格。陰陽俱盛，不能相榮， 
　　　   故曰關格。關格者：不得盡期而死也。
　　　[5]愚按：關格脈證，本經垂訓極明，世人病此不少，而歷代醫師， 
　　　   每各立名目以相傳訓，甚至并其大義而失之，其謬甚矣。
　　　[6]夫所謂關格者，陰陽否絕，不相榮運，垂羸離敗之候也， 
　　　   故人迎獨盛者，病在三陽之府也，寸口獨盛者，病在三陰之藏也。
　　　[7]蓋太陰行氣於三陰，而氣口之脈，亦太陰也，陽明行氣於三陽， 
　　　   而人迎之脈，在結喉之傍也，故古法診三陽之氣於人迎， 
　　　   診三陰之氣於寸口。
　　　[8]如四時氣篇曰：氣口候陰，人迎候陽，正此謂也，其於關格之證，
　　　   則陰陽偏盛之極，而或見於人迎，或見於氣口，皆孤陽之逆候， 
　　　   實真陰之敗竭也，故六府之陰脫者曰格陽。格陽者：陽格於陰也。
　　　[9]五藏之陰脫者曰關陰，關陰者：陰拒乎陽也。藏府之陰俱脫， 
　　　   故云關格。
　　　[10]然既曰陰陽關格，必其彼此否絕，似當陰陽對言， 
　　　    而余皆謂之陰脫者何也？正以脈盛之極為無陰，無陰則無根， 
　　　    而孤陽浮露於外耳，凡犯此者，必死無疑， 
　　　    余嘗於　司馬田宗伯輩見之，其脈則堅盛至極，其證則喘息日增， 
　　　    甚至手頸通身之脈，俱為振動不已，是皆酒色傷精所致，終至不救。
　　　[11]故本神篇曰：五藏主藏精者也，不可傷，傷則失守而陰虛， 
　　　    陰虛則無氣，無氣則死矣，其即關陰格陽之謂歟。
　　　[12]又按關格之脈，如六節藏象，脈度，終始，禁服，經脈等篇，
　　　    言之再四，蓋恐其難明，故宣而又宣，誠重之也，而後世諸賢， 
　　　    鮮有得其旨者，皆能未之察耶？
　　　[13]夫人迎在頭，係陽明表脈，故人迎倍大者曰格陽；寸口在手， 
　　　    係太陰裏脈，故寸口倍大者曰關陰，此以陰陽否絕，氣不相營， 
　　　    故名關格，不可易也。
　　　[14]而三難曰：脈有太過，有不及，有陰陽相乘，有覆有溢， 
　　　    有關有格，何謂也？然：關之前者，陽之動也，脈當見九分而浮， 
　　　    過者法曰太過，減者法曰不及，遂上魚為溢，為外關內格， 
　　　    此陰乘之脈也；關以後者，陰之動也，脈當見一寸而沈， 
　　　    過者法曰太過，減者法曰不及，遂入尺為覆，為內關外格， 
　　　    此陽乘之脈也。故曰覆溢，是其真藏之脈，人不病而死也。
　　　    故仲景宗之曰：在尺為關，在寸為格，關則不得小便，格則吐逆， 
　　　    夫人迎四倍，寸口四倍，既非尺寸之謂，而曰吐逆者， 
　　　    特隔食一證耳，曰不得不小便者，特癃閉一證耳，二證未必至死，
何兩經諄諄特重之若是耶。
　　　[15]繼自王叔和以後，俱莫能辨，悉以尺寸言關格，而且云左為人迎，
　　　    右為氣口，以致後世惑亂，遂并陰陽表裏大義，盡皆失之。
　　　[16]迨及東垣之宗脈者，則亦以左為人迎，右為氣口，曰氣口之脈， 
　　　    大四倍於人迎，此清氣反行濁道也，故曰格。人迎之脈， 
　　　    大四倍於氣口，此濁氣反行清道也，故曰關。
　　　[17]其宗仲景者，則亦曰格則吐逆，關則不便，甚至丹溪， 
　　　    則特立關格一門，曰此證多死，寒在上，熱在下， 
　　　    脈兩寸俱盛四倍以上，夫兩寸俱盛四倍，又安得為寒在上熱在下耶， 
　　　    其說愈乖，其義愈失，致使後學茫然，莫知所辨，欲求無誤，
其可得乎？
　　　[18]獨近代馬玄臺知諸子之非，而謂關格之義，非隔食癃閉之證， 
　　　    曰嗚呼痛哉軒岐之旨乎？
　　　[19]秦張王李朱，後世業醫者所宗，尚與內經渺然如此， 
　　　    況能使後世下工，復知關格為脈體而非病名也， 
　　　    又焉能決關格脈之死生，治關格脈之病證，
及治隔證閉癃證而無謬也哉，此馬子之言誠是矣。
　　　[20]然觀其諸篇之註，則亦未詳經義，謬宗叔和，仍以左為人迎， 
　　　    右為氣口，竟置陽明胃脈於烏有， 
　　　    而仍失本經表裏陰陽根本對待之義，此其復為誤也， 
　　　    故於陰陽別論中三陽在頭三陰在手之義，竟皆謬註？嗚呼！ 
　　　    玄臺哀前人之誤而余復哀其誤，所謂後人而復哀後人也， 
　　　    使余之後人，又復有哀余之誤者，余誠不自知其非，而今日之言， 
　　　    乃又不如無矣。
</pre>
<pre data-sec="p">
主題：關格
出典：素問脈要精微論
條文：4.岐伯曰：反四時者，有餘為精，不足為消。
註解：[1]素問脈要精微論：此言四時陰陽，脈之相反者，亦為關格也。
　　　[2]禁服篇曰：春夏人迎微大，秋冬寸口微大，如是者命曰平人， 
　　　   以人迎為陽脈而主春夏，寸口為陰脈而主秋冬也。
　　　   若其反者，春夏氣口當不足而反有餘，秋冬人迎當不足而反有餘， 
　　　   此邪氣之有餘，有餘者反為精也。
　　　[3]春夏人迎當有餘而反不足，秋冬寸口當有餘而反不足， 
　　　   此血氣之不足，不足者曰為消也。
</pre>
<pre data-sec="p">
主題：關格
出典：素問脈要精微論
條文：5.應太過不足為精，應不足有餘為消，陰陽不相應，病名曰關格。
註解：[1]如春夏人迎應太過，而寸口之應不足者，反有餘而為精； 
　　　   秋冬寸口應太過，而人迎之應不足者，反有餘而為精，
是不足者為精也。
　　　[2]春夏寸口應不足，而人迎應有餘者，反不足而為消； 
　　　   秋冬人迎應不足，而寸口應有餘者，反不足而為消，
是有餘者為消也。
　　　[3]應不足有而餘者，邪之日盛；應有餘而不足者，正必日消。
　　　   若此者，是為陰陽相反，不相營，皆名關格。
</pre>
<pre data-sec="p">
主題：孕娠
出典：素問平人氣象論．陰陽別論
條文：1.婦人手少陰脈動甚者，妊子也。
註解：[1]手少陰：心脈也。脈要精微論曰：上附上，左外以候心， 
　　　   故心脈當診於左寸，動甚者，流利滑動也，心生血。血王乃能胎， 
　　　   婦人心脈動甚者，血王而然，故當妊子。
　　　[2]啟玄子云：手少陰脈，謂掌後陷者中，當小指動而應手者也。
　　　[3]蓋指心經之脈，即神門穴也，其說甚善，然以余之驗，左寸亦應。
　　　   （任：妊同，孕也）
</pre>
<pre data-sec="p">
主題：孕娠
出典：素問陰陽別論
條文：2.陰搏陽別，謂之有子。
註解：[1]素問陰陽別論：陰，如前手少陰也，或兼足少陰而言亦可， 
　　　   蓋心主血，腎主子官，皆胎孕之所主也。
　　　[2]搏：搏擊於手也。陽別者，言陰脈搏手，似乎陽邪， 
　　　   然其鼓動滑利，本非邪脈，蓋以陰中見陽而別有和調之象，
是謂陰搏陽別也。
　　　[3]腹中論曰：何以知懷子之且生也。曰身有病而無邪脈也， 
　　　   亦此之義。
　　　[4]王氏脈經曰尺中之脈，按之不絕，法妊娠也。
　　　[5]滑伯仁曰：三部脈浮沈正等，無他病而不月者妊也。
　　　[6]愚按妊子有子之義，乃男子女子之通稱，蓋本經以孕育為言， 
　　　   而於男女皆稱子，非男曰子而女則否也，後世以此為男子者非。
　　　   然本經未分男女，而男女之別將何如？考之叔和脈經曰：左疾為男， 
　　　   右疾為女。又曰：左手沈實為男，右手浮大為女。
　　　   又曰：尺脈左偏大為男，右偏大為女。又曰：得太陰脈為男， 
　　　   得太陽脈為女，太陰脈沈，太陽脈浮，自後凡言妊脈者，總不出此。
　　　[7]滑伯仁則曰：左手尺脈洪大為男，右手沈實為女。
　　　   近代徐東臬：男女之別，須審陰陽，右肺盛，陰狀多，俱主弄瓦， 
　　　   左入盛，陽狀多，俱主弄璋。備察諸義，固已詳盡，
然多彼此矛盾，難以憑據。
　　　[8]若其不易之理，則在陰陽二字，以左右分陰陽，則左為陽， 
　　　   右為陰，以寸尺分陰陽，則寸為陽尺為陰，以脈體分陰陽， 
　　　   則鼓搏沈實為陽，虛弱浮澀為陰，諸陽實者為男，諸陰虛者為女， 
　　　   庶為一定之論，然猶當察孕婦之強弱老少，及平日之偏左偏右， 
　　　   尺寸之素強素弱，斯足以盡其妙也。
</pre>
<pre data-sec="p">
主題：諸經脈證死期
出典：素問大奇論全
條文：1.肝滿腎滿肺滿，皆實即為腫。
註解：[1]滿：邪氣壅滯而為脹滿也。
　　　[2]此言肝腎肺經，皆能為滿，若其脈實，當為浮腫，而辨如下文也。
</pre>
<pre data-sec="p">
主題：諸經脈證死期
出典：素問大奇論全
條文：2.肺之雍，喘而兩胠滿。
註解：[1]肺居膈上，其系橫出腋下，故肺雍則喘而兩胠滿。
　　　[2]雍：壅同。胠：腋下脅也。
</pre>
<pre data-sec="p">
主題：諸經脈證死期
出典：素問大奇論全
條文：3.肝雍，兩胠滿，臥則驚，不得小便。
註解：[1]肝經之脈環陰器，布脅肋，故肝雍則兩胠滿而不得小便。
　　　[2]肝主驚駭，臥則氣愈雍，故多驚也。
</pre>
<pre data-sec="p">
主題：諸經脈證死期
出典：素問大奇論全
條文：4.腎雍，胠下至少腹滿，脛有大小，髀胻大，跛易偏枯。
註解：[1]腎脈循內踝之後，上腨，出膕內廉，上股內屬腎絡膀胱而上行， 
　　　   故腎經雍則胠下至少腹脹滿也。
　　　[2]足脛或腫或消，是謂大小，自髀至胻，或為大， 
　　　   或為跛或掉易無力，或偏枯不用，是皆腎經雍滯，不能運行所致。
　　　[3]胠下：諸本皆偏腳下，甲乙經作胠下者是，今從之。
</pre>
<pre data-sec="p">
主題：諸經脈證死期
出典：素問大奇論全
條文：5.心脈滿大，癇瘛筋攣。
註解：[1]心脈滿大，火有餘也，心主血脈，火盛則血涸，故癇瘛而筋攣。
　　　[2]癇：癲癇也。瘛：抽搐也。攣：拘攣也，下同。
</pre>
<pre data-sec="p">
主題：諸經脈證死期
出典：素問大奇論全
條文：6.肝脈小急，癎瘛筋攣。
註解：[1]肝藏血，小為血不足，急為邪有餘，故為是病。
　　　[2]夫癎瘛筋攣病一也，而心肝一經皆有之，一以內熱，一以風寒， 
　　　   寒熱不同，血衰一也，故同有是病。
</pre>
<pre data-sec="p">
主題：諸經脈證死期
出典：素問大奇論全
條文：7.肝脈驚暴，有所驚駭，脈不至若瘖，不治自已。
註解：[1]騖：馳驟也。暴：急疾也。驚駭者肝之病，故肝脈急亂者， 
　　　   因驚駭而然。甚有脈不至而聲瘖者，以猝驚則氣逆，逆則脈不通， 
　　　   而肝經之脈循喉嚨，故聲瘖而不出也。
　　　[2]然此特一時之氣逆耳，氣通則愈矣，故不治自已。
　　　   （瘖：聲不出也）
</pre>
<pre data-sec="p">
主題：諸經脈證死期
出典：素問大奇論全
條文：8.腎脈小急，肝脈小急，心脈小急，不鼓皆為瘕。
註解：[1]三脈細小而急，陰邪聚於陰分也，故當隨三經之位而為瘕。
　　　   （瘕：癥瘕也）
</pre>
<pre data-sec="p">
主題：諸經脈證死期
出典：素問大奇論全
條文：9.腎肝并沈為石水，并浮為風水，并虛為死，并小弦欲驚。
註解：[1]此言水病之有陰陽也。腎肝在下，肝主風，腎主水。肝腎俱沈者，
　　　   陰中陰病也，當病石水。石水者，凝結少腹，沈堅在下也。
　　　[2]肝腎俱浮者，陰中陽病也，當病風水。風水者，遊行四體， 
　　　   浮泛於上也。諸篇水證詳義，當考會通類水脹證。
　　　[3]腎為五藏之根，肝為發生之主，根本空虛，有表無裏也，故當死。
　　　[4]肝腎并小，真陰虛也，小而兼弦，木邪勝也，氣虛膽怯， 
　　　   故為欲驚。
</pre>
<pre data-sec="p">
主題：諸經脈證死期
出典：素問大奇論全
條文：10.腎脈大急沈，肝脈大急沈，皆為疝。
註解：[1]疝者：寒氣結聚所為。脈急者挾肝邪，脈沈者在陰分，沈急而大，
　　　   陰邪盛也，肝腎之脈絡小腹，結為陰器，寒邪居之，故當病疝。
　　　[2]愚按疝病乃寒挾邪之證，或結於少腹，或結於睪丸， 
　　　   或結於睪丸之左右上下，而筋急絞痛，脈必急搏者， 
　　　   多以寒邪結聚陰分，而挾風木之氣也。
　　　[3]如四時刺逆從論曰：肺風疝。脾風疝之類，皆兼一風字， 
　　　   其必挾肝邪可知。
</pre>
<pre data-sec="p">
主題：諸經脈證死期
出典：素問大奇論全
條文：11.心脈搏滑急為心疝，肺脈沈搏為肺疝。
註解：[1]病疝為心脈搏滑急者，寒挾肝邪乘心也。
　　　[2]肺脈沈搏者，寒挾肝邪乘肺也。
</pre>
<pre data-sec="p">
主題：諸經脈證死期
出典：素問大奇論全
條文：12.三陽急為瘕，三陰急為疝。
註解：[1]三陽：手足太陽經也。三陰：手足太陰經也。邪聚三陽為瘕聚， 
　　　   邪聚三陰為疝氣。
　　　[2]凡脈急者皆邪盛也，前言肝腎心肺，而此言脾經， 
　　　   所以五藏皆有疝。
</pre>
<pre data-sec="p">
主題：諸經脈證死期
出典：素問大奇論全
條文：13.二陰急為癇瘚，二陽急為驚。
註解：[1]二陰：少陰也。二陽：陽明也。
　　　[2]脈急者為風寒，邪乘心腎，故為癎為厥，木邪乘胃，故發為驚。
　　　[3]陽明脈解篇曰：胃者土也，故聞木香而驚者，土惡木也， 
　　　   是亦此義。
</pre>
<pre data-sec="p">
主題：諸經脈證死期
出典：素問大奇論全
條文：14.脾脈外鼓沈為腸澼，久自已。
註解：[1]沈為在裏，而兼外鼓者，邪不甚深，雖為腸澼，久當自已。
　　　   （腸澼：下痢也）
　　　[2]凡心肝脾腎，皆主陰分。或寒濕，或熱，各有所傷， 
　　　   乃自大腸下血，均謂為腸澼。
</pre>
<pre data-sec="p">
主題：諸經脈證死期
出典：素問大奇論全
條文：15.肝脈小緩為腸澼易治。
註解：[1]肝脈急大，則邪盛難癒，今脈小緩，為邪輕易治也。
</pre>
<pre data-sec="p">
主題：諸經脈證死期
出典：素問大奇論全
條文：16.腎脈小搏沈為腸澼下血，血溫身熱者死。
註解：[1]腎居下部，其脈本沈，若小而搏，為陰氣不足，而陽邪乘之， 
　　　   故為腸澼下血。
　　　[2]若其血溫身熱者，邪火有餘，真陰喪敗也，故當死。
</pre>
<pre data-sec="p">
主題：諸經脈證死期
出典：素問大奇論全
條文：17.心肝澼亦下血，二藏同病者可治，其脈小沈濇為腸澼，其身熱者死。
　　　   熱見七日死。　　　
註解：[1]心生血，肝藏血，故二藏之僻亦下血，而不獨腎也。
　　　[2]然心肝二藏，木火同氣，故同病者為順而可治。
　　　[3]若肝脾同病，是為土敗木賊，其難治也明矣。
　　　[4]心肝之脈，小沈而濇，以陰不足而血傷也，故為腸澼。
　　　[5]然脈沈細者不當熱，今脈小身熱是為逆，故當死， 
　　　   而死於熱見七日者，六陰敗盡也。
</pre>
<pre data-sec="p">
主題：諸經脈證死期
出典：素問大奇論全
條文：18.胃脈沈鼓濇，胃外鼓大，心脈小堅急，皆鬲偏枯。
註解：[1]沈鼓濇，陽不足也。外鼓大，陰受傷也。小堅而急，陰邪勝也。
　　　[2]胃為水穀之海，心為血脈之主，胃氣既傷，血脈又病， 
　　　   故致上下否鬲，半身偏枯也。
</pre>
<pre data-sec="p">
主題：諸經脈證死期
出典：素問大奇論全
條文：19.男子發左，女子發右，不瘖舌轉可治，三十日起。
註解：[1]男子左為逆，右為從；女子右為逆，左為從。
　　　   今以偏枯而男子發左，女子發右，是逆證也。
　　　[2]若聲不瘖，舌可轉，則雖逆於經，未甚於藏，乃為可治， 
　　　   而一月當起。若偏枯而瘖者，腎氣內竭而然，其病必甚。
　　　[3]如脈解篇曰：內奪而厥，則為瘖痱，此腎虛也。
　　　[4]正以腎脈循喉嚨挾舌本故耳。左右逆從義，見論治類十四。
</pre>
<pre data-sec="p">
主題：諸經脈證死期
出典：素問大奇論全
條文：20.其從者瘖，三歲起。
註解：[1]若男發於右而不發於左，女發於左而不發於右皆謂之從。
　　　   （從：順也）
　　　[2]然證雖從而聲則瘖，是外輕而內重也，故必三歲而後起。
</pre>
<pre data-sec="p">
主題：諸經脈證死期
出典：素問大奇論全
條文：21.年不滿二十者，三歲死。
註解：[1]以氣血方剛之年，輒見偏枯廢疾，此稟賦不足，早凋之兆也， 
　　　   不出三年死矣。
</pre>
<pre data-sec="p">
主題：諸經脈證死期
出典：素問大奇論全
條文：22.脈至而搏，血衂身熱者死，脈來懸鉤浮為常脈。
註解：[1]搏脈弦強，陰虛者最忌之。
　　　[2]凡諸失血鼻衂之疾，其脈搏而身熱，真陰脫敗也，故當死。
　　　[3]然失血之證多陰虛，陰虛之脈多浮大，故懸鉤而浮，乃其常脈， 
　　　   無足慮也。懸者不高不下，不浮不沈，如物懸空之意， 
　　　   謂脈雖浮鉤，而未失中和之氣也。
</pre>
<pre data-sec="p">
主題：諸經脈證死期
出典：素問大奇論全
條文：23.脈至如喘，名曰暴厥，暴厥者，不知與人言。
　　　   脈至如數，使人暴驚，三四日自已。
註解：[1]喘者如氣之喘，言急促也。暴厥：謂猝然厥逆，而不知人也。
　　　[1]數脈主熱，而如數者，實非真數之脈。
　　　[2]蓋以猝動肝心之火，故令人暴驚，然脈非真數， 
　　　   故俟三四日而氣衰自愈矣。
</pre>
<pre data-sec="p">
主題：諸經脈證死期
出典：素問大奇論全
條文：24.脈至浮合，浮合如數，一息十至以上，是經氣予不足也， 
　　　   微見九十日死。
註解：[1]此下皆言死期也。浮合：如浮波之合，後以催前，泛泛無常也。
　　　[2]一息十至以上，其狀如數，而實非數熱之脈，是經氣之衰極也。
　　　[3]微見：始見也。言初見此脈，便可期九十日而死，若見之已久， 
　　　   則不必九十日矣，所以在九十日者，以時更季易， 
　　　   天道變而人氣從之也。
</pre>
<pre data-sec="p">
主題：諸經脈證死期
出典：素問大奇論全
條文：25.脈至如火薪然，是心精之予奪也，草乾而死。
註解：[1]如火薪然者，來如焰之銳，去如減之速，此火藏無根之脈， 
　　　   而心經之精氣與奪也，夏令火王，猶為可支，草乾而死， 
　　　   陽盡時也。
</pre>
<pre data-sec="p">
主題：諸經脈證死期
出典：素問大奇論全
條文：26.脈至如散葉，是肝氣予虛也，木葉落而死。
註解：[1]如散葉者，浮泛無根也，此以肝氣大虛，全無收歛，木葉落者， 
　　　   金勝而木敗，肝死時也。
</pre>
<pre data-sec="p">
主題：諸經脈證死期
出典：素問大奇論全
條文：27.脈至如省客，省客者，脈塞而鼓，是腎氣予不足也，懸去棗華而死。
註解：[1]省客：如省問之客，或去或來也。塞者或無而止，鼓者或有搏， 
　　　   是腎原不固，而無所主持也。
　　　[2]棗華之候，初夏時也，懸者華之開，去者華之落， 
　　　   言於棗華開落之時，火王而水敗，腎虛者死矣。
</pre>
<pre data-sec="p">
主題：諸經脈證死期
出典：素問大奇論全
條文：28.脈至如丸泥，是胃精予不足也，榆莢落而死。
註解：[1]丸泥者：泥彈之狀，堅強短檣之謂，此胃精中氣之不足也。
　　　[2]榆莢，榆錢也，春深而落，木王之時，土敗者死。
</pre>
<pre data-sec="p">
主題：諸經脈證死期
出典：素問大奇論全
條文：29.脈至如橫格，是膽氣予不足也，禾熟而死。
註解：[1]橫格：如橫木之格於指下，長而且堅，是為木之真藏， 
　　　   而膽氣之不足也。
　　　[2]禾熟之秋，金令王也，故木敗而死。
</pre>
<pre data-sec="p">
主題：諸經脈證死期
出典：素問大奇論全
條文：30.脈至如弦縷，是胞精予不足也，病善言下霜而死，不言可治。
註解：[1]弦縷者：如弦之急，如縷之細，真元虧損之脈也。
　　　[2]胞：子宮也。命門元陽之所聚也，胞之脈繫於腎，腎之脈繫舌本，
　　　   胞氣不足，當靜而無言。今反善言，是陰氣不藏，而虛陽外見， 
　　　   時及下霜，虛陽消散而死矣，故與其善言者， 
　　　   不若無言者為腎氣猶靜，而尚可治也。
</pre>
<pre data-sec="p">
主題：諸經脈證死期
出典：素問大奇論全
條文：31.脈至如交漆，交漆者，左右傍至也，微見三十日死。
註解：[1]交漆者：如寫漆之交，左右傍至，纏綿不清也。微見，初見也， 
　　　   三十日為月建之易，而陰陽偏收者，不過一月之期也。
</pre>
<pre data-sec="p">
主題：諸經脈證死期
出典：素問大奇論全
條文：32.脈至如湧泉，浮鼓肌中，太陽氣予不足也，少氣，味韮英而死。
註解：[1]湧泉者：如泉之湧，有升伙降，而浮鼓於肌肉之中， 
　　　   是足太陽膀胱之氣不足也。
　　　[2]膀胱為三陽之主外，今其外實內虛，陰精不足，故為少氣， 
　　　   當至味韮英之時而死者，以冬盡春初，水漸衰也。
</pre>
<pre data-sec="p">
主題：諸經脈證死期
出典：素問大奇論全
條文：33.脈至如頹土之狀，按之不得，是肌氣予不足也，五色先見黑， 
　　　   白壘發死。　　　
註解：[1]頹土之狀，虛大無力，而按之即不可得，肌氣即脾氣，脾主肌肉也
　　　   ，黑為水之色，土敗極而水反乘之，故當死。
　　　[2]壘：櫐同，即蓬櫐之屬，櫐有五種也，而白色發於春，木王之時，
　　　   土當敗也。
</pre>
<pre data-sec="p">
主題：諸經脈證死期
出典：素問大奇論全
條文：34.脈至如懸雍，懸雍者，浮揣切之益大，是十二俞之予不足也， 
　　　   水凝而死。　　　
註解：[1]懸雍：喉間下垂肉乳也。如懸雍浮揣切之益大者，浮短孤懸， 
　　　   有上無下也。俞皆在背，為十二經藏氣之所繫，水凝而死， 
　　　   陰氣盛而孤陽絕也。
</pre>
<pre data-sec="p">
主題：諸經脈證死期
出典：素問大奇論全
條文：35.脈至如偃刀，偃刀者，浮之小急，按之堅大急，五藏苑熱寒熱， 
　　　   獨并於腎也，如此其人不得坐，立春而死。　　　
註解：[1]偃刀：臥刀也。浮之小急，如刀口也，按之堅大急，如刀背也， 
　　　   此以五藏苑熱而發為寒熱，陽王則陰消，故獨并於腎也， 
　　　   腰者腎之府，腎陰既虧，則不能起坐，立春陽盛，陰日以衰，
所以當死。
</pre>
<pre data-sec="p">
主題：諸經脈證死期
出典：素問大奇論全
條文：36.脈至如丸，滑不直手，不直手者，按之不可得也， 
　　　   是大腸氣予不足也，棗葉生而死。　　　
註解：[1]如丸：短而小也。直：當也。言滑小無根，而不勝按也。
　　　   大腸應庚金，棗葉生初夏，火王則金衰，故死。
</pre>
<pre data-sec="p">
主題：諸經脈證死期
出典：素問大奇論全
條文：37.脈至如華者，令人善恐，不欲坐臥，行立常聽，是小腸氣予不足也，
　　　   季秋而死。　　　
註解：[1]如華，如草木之華，而輕浮柔弱也。小腸屬丙火，與心為表裏， 
　　　   小腸不足，則氣通於心，善恐不欲坐臥者，心氣怯而寧也， 
　　　   行立常聽者，恐懼多而生疑也。
　　　[2]丙火墓於戊，故當季秋死。
</pre>
<pre data-sec="p">
主題：決生死
出典：素問三部九候論
條文：1.帝曰：決死生奈何？
註解：[1]謂因其形證脈息，而欲預知其死生也。
</pre>
<pre data-sec="p">
主題：決生死
出典：素問三部九候論
條文：2.岐伯曰：形盛脈細，少氣不足以息者危。
註解：[1]形盛脈細，而少氣不足以息者，外有餘而中不足， 
　　　   枝葉盛而根本虛也，故危亡近矣。
</pre>
<pre data-sec="p">
主題：決生死
出典：素問三部九候論
條文：3.形瘦脈大，胸中多氣者死。
註解：[1]形體消瘦，而脈反大，胸中反多氣者，陰不足而陽有餘也， 
　　　   陰形既敗，孤陽無獨留之理，故死。
</pre>
<pre data-sec="p">
主題：決生死
出典：素問三部九候論
條文：4.形氣相得者生。
註解：[1]體貌為形，陰也；運行屬氣，陽也。陰主靜，陽無陰不成； 
　　　   陽主動，陰無陽不生，故形以寓氣，氣以運行，陰陽當和， 
　　　   不得相失，如形盛脈大，形瘦脈細，皆為相得，相得者生， 
　　　   反此者危也。
</pre>
<pre data-sec="p">
主題：決生死
出典：素問三部九候論
條文：5.參伍不調者病。
註解：[1]三以相參，伍以相類，謂之不調。凡或大或小，或遲或疾， 
　　　   往來出入而無常度者，皆病脈也。
</pre>
<pre data-sec="p">
主題：決生死
出典：素問三部九候論
條文：6.三部九候皆相失者死。
註解：[1]三部九候義見前第五。皆相失者，謂失其常。如下文乍疎乍數， 
　　　   失時，真藏，脫肉，七診之類皆是也，故死。
</pre>
<pre data-sec="p">
主題：決生死
出典：素問三部九候論
條文：7.上下左右之脈，相應如參舂者病甚。上下左右相失，不可數者死。
註解：[1]上下左右，即三部九候，而各有左右也。
　　　[2]參者：謂大數而鼓。如杵之春，陽極之脈也，故曰病甚， 
　　　   甚至息數相失，而不可數計者死。
　　　[3]脈法曰：人一呼脈再至，一吸脈亦再至曰平，三至曰離經， 
　　　   四至曰脫精，五至曰死，六至曰命盡。今相失而不可數， 
　　　   蓋不止於五六至矣，必死可知。
</pre>
<pre data-sec="p">
主題：決生死
出典：素問三部九候論
條文：8.中部之候雖獨調，與眾藏相失者死，中部之候相減者死。
註解：[1]三部之脈，上部在頭，中部在手，下部在足。
　　　[2]此言中部之脈雖獨調，而頭足眾藏之脈，已失其常者當死。
　　　   若中部之脈減於上下二部者，中氣大衰也亦死。
</pre>
<pre data-sec="p">
主題：決生死
出典：素問三部九候論
條文：9.目內陷者死。
註解：[1]五藏六腑之精氣，皆上注於目而為之精，內陷者，陽精脫矣， 
　　　   故必死。
</pre>
<pre data-sec="p">
主題：決生死
出典：素問三部九候論
條文：10.以左手足上，上去踝五寸按之，庶右手足當踝而彈之。
註解：[1]手足之絡，皆可取而驗之。手踝之上，手太陰肺絡也；足踝之上，
　　　   足太陰脾絡也。肺藏氣而主治節，脾屬土而主灌溉，故可取之， 
　　　   以察吉凶。
</pre>
<pre data-sec="p">
主題：決生死
出典：素問三部九候論
條文：11.其應過五寸以上，蠕蠕然者不病。其應疾，中手渾渾然者病， 
　　　   中手徐徐然者病。其應上不能至五寸，彈之不應者死。　　　
註解：[1]應：動也。應過五寸以上，氣脈充也。蠕蠕：蟲行貌。
　　　   謂其要滑而勻和也，是為不病之脈。
　　　[2]疾：急疾也。渾渾：濁亂也。徐徐：遲緩也。不能至五寸者， 
　　　   氣脈衰，彈之不應者，氣脈絕，故微則為病，而甚者為死也。
</pre>
<pre data-sec="p">
主題：決生死
出典：素問三部九候論
條文：12.是以脫肉身不去者死。
註解：[1]脾胃竭則肌肉消，肝腎敗則筋骨憊，肉脫身重，死期至矣。
　　　[2]不去者：不能動搖來去也。
</pre>
<pre data-sec="p">
主題：決生死
出典：素問三部九候論
條文：13.中部乍疎乍數者死。
註解：[1]中部：兩手脈也。乍疎乍數者，氣脈敗亂之兆也，故死。
</pre>
<pre data-sec="p">
主題：決生死
出典：素問三部九候論
條文：14.其脈代而鉤者，病在絡脈。
註解：[1]代而鉤者，俱應夏氣，而夏氣在絡也。
</pre>
<pre data-sec="p">
主題：決生死
出典：素問三部九候論
條文：15.九候之相應也，上下若一，不得相失。
註解：[1]上下若一，言其大小遲疾，皆貴乎和平也。
</pre>
<pre data-sec="p">
主題：決生死
出典：素問三部九候論
條文：16.一候後則病，二候後則病甚，三候後則病危，所謂後者應不俱也。
註解：[1]應不俱者，脈失常度，逆順無倫也。
</pre>
<pre data-sec="p">
主題：決生死
出典：素問三部九候論
條文：17.察其府藏，以知死生之期。
註解：[1]死生之期，察其克賊生王，而可知也。
</pre>
<pre data-sec="p">
主題：決生死
出典：素問三部九候論
條文：18.必先知經脈，然後知病脈。
註解：[1]經者常脈，病者病脈，不知其常，不足以知變也。
</pre>
<pre data-sec="p">
主題：決生死
出典：素問三部九候論
條文：19.真藏脈見者勝死。
註解：[1]真藏脈義見後。勝死：謂遇其勝己之時而死。如肝見庚辛， 
　　　   脾見甲乙之類是也。
</pre>
<pre data-sec="p">
主題：決生死
出典：素問三部九候論
條文：20.足太陽氣絕者，其足不可屈伸，死必戴眼。
註解：[1]足太陽之脈，下者合膕中，貫腨內，出外踝之後，上者起目內眥，
　　　   其脈有通項入於腦者正屬目本，名曰眼系。
　　　[2]故太陽氣絕者，血枯筋急，足不可屈伸，而死必戴眼。
　　　   戴眼者：睛上視而瞪也。
</pre>
<pre data-sec="p">
主題：決生死
出典：素問三部九候論
條文：21.帝曰：冬陰夏陽奈何？
註解：[1]言死時也。
</pre>
<pre data-sec="p">
主題：決生死
出典：素問三部九候論
條文：22.岐伯曰：九候之脈，皆沈細懸絕者為陰，主冬，故以夜半死。
　　　   盛躁喘數者為陽，主夏，故以日中死。　　　
註解：[1]夜半者：一日之冬也，陰盡陽生，故陰極者死。
　　　   日中者：一日之夏也，陽盡陰生，故陽極者死。
</pre>
<pre data-sec="p">
主題：決生死
出典：素問三部九候論
條文：23.是故寒熱病者，以平旦死。
註解：[1]平旦者，一日之春，陰陽之半也，故寒熱病者， 
　　　   亦於陰陽出入之時而死。
</pre>
<pre data-sec="p">
主題：決生死
出典：素問三部九候論
條文：24.熱中及熱病者，以日中死。
註解：[1]以陽助陽，真陰竭也。
</pre>
<pre data-sec="p">
主題：決生死
出典：素問三部九候論
條文：25.病風者，以日夕死。
註解：[1]日夕者，一日之秋也，風木同氣，遇金而死。
</pre>
<pre data-sec="p">
主題：決生死
出典：素問三部九候論
條文：26.病水者，以夜半死。
註解：[1]亥子生王，邪盛極也。
</pre>
<pre data-sec="p">
主題：決生死
出典：素問三部九候論
條文：27.其脈乍疎乍數，乍遲乍疾者，日乘四季死。
註解：[1]脈變不常者，中虛無主也。
　　　[2]日之四季，辰戊丑未也，四季為五行之墓地，故敗竭之藏， 
　　　   遇之而死。
</pre>
<pre data-sec="p">
主題：決生死
出典：素問三部九候論
條文：28.形肉已脫，九候雖調猶死。
註解：[1]脾主肌肉，為五藏之本，未有脾氣脫而能生者，故九候雖調亦死。
</pre>
<pre data-sec="p">
主題：決生死
出典：素問三部九候論
條文：29.七診雖見，九候皆從者不死。
註解：[1]七診義見前章第六。從：順也。謂脈順四時之令， 
　　　   及得諸經之體者，雖有獨大獨小等脈，不至死也。
</pre>
<pre data-sec="p">
主題：決生死
出典：素問三部九候論
條文：30.所言不死者，風氣之病，及經月之病，似七診之病而非也， 
　　　   故言不死。　　　
註解：[1]風者，陽病也，故偶感於風，則陽分之脈，或大或疾。
　　　   經月者，常期也，故適值去血，則陰分之脈或小或遲，或為陷下， 
　　　   此皆似七診之脈而實非也，皆不可以言死，然則非外感及經月之病， 
　　　   而得七診之脈者，非吉兆也。
</pre>
<pre data-sec="p">
主題：決生死
出典：素問三部九候論
條文：31.若有七診之病，其脈候亦敗者死矣，必發噦噫。
註解：[1]此承上文，而言風氣經月之病，本非七診之類， 
　　　   若其果係脈息證候之敗者，又非不死之比。然其死也，必發噦噫。
　　　[2]蓋　出於胃，土氣敗也，噫出於心，陰邪勝也。
　　　   （噦：呃逆也）（噫：噯氣也）
</pre>
<pre data-sec="p">
主題：決生死
出典：素問三部九候論
條文：32.必審問其所始病，與今之所方病，而後各切循其脈，視其經絡浮沈，
　　　   以上下逆從循之。　　　
註解：[1]凡診病之道，必問其始病者，察致病之由也。
　　　[2]求今之方病者，察見在之證也，本末既明，而後切按其脈， 
　　　   以參合其在經在絡，或浮或沈，上下逆從，各因其次以治之也。
</pre>
<pre data-sec="p">
主題：決生死
出典：素問三部九候論
條文：33.其脈疾者不病，其脈遲者病，脈不往來者死，皮膚著者死。
註解：[1]疾：言力強有神。遲：言氣衰不足。
　　　[2]若脈不往來者，陰陽俱脫。皮膚著者，血液已盡， 
　　　   謂皮膚枯槁著骨也。
</pre>
<pre data-sec="p">
主題：決生死
出典：素問三部九候論
條文：34.帝曰：其可治者奈何？
　　　   岐伯曰：經病者治其經。　　　
註解：[1]經脈為裏，支而橫者為絡，治其經，謂即其經而刺之也。
</pre>
<pre data-sec="p">
主題：決生死
出典：素問三部九候論
條文：35.孫絡病者，治其孫絡血。
註解：[1]絡之小者為孫，即絡脈之別，而浮於肌膚者也。
　　　[2]經脈篇曰：諸刺絡脈者，急取之，以寫其邪而出其血， 
　　　   留之發為痺也，故曰治其血。
</pre>
<pre data-sec="p">
主題：決生死
出典：素問三部九候論
條文：36.血病身有痛者，治其經絡。
註解：[1]血病而身痛者，不止於孫絡，而經亦有滯也，當隨其經絡而刺之。
</pre>
<pre data-sec="p">
主題：決生死
出典：素問三部九候論
條文：37.其病者在奇邪，奇邪之脈，則繆刺之。
註解：[1]奇邪者：不入於經而病於絡也。
　　　[2]邪客大絡，則左注右，右注左，其氣無常處，故當繆刺之。
</pre>
<pre data-sec="p">
主題：決生死
出典：素問三部九候論
條文：38.留瘦不移，節而刺之。
註解：[1]留：病留滯也。瘦：形消瘦也。不移：不遷動也。
　　　[2]凡病邪久留不移者，必於四支八谿之間，有所結聚， 
　　　   故當於節之會處，索而刺之，斯可平也。
</pre>
<pre data-sec="p">
主題：決生死
出典：素問三部九候論
條文：39.上實下虛，切而從之，索其結絡脈，刺出其血，以見通之。
註解：[1]上實下虛，有所隔也，故當切其脈以求之，從其經以取之， 
　　　   索其絡脈之有結滯者，刺出其血，結滯去而通達見矣。
</pre>
<pre data-sec="p">
主題：決生死
出典：素問三部九候論
條文：40.瞳子高者太陽不足，戴眼者太陽已絕，此決死生之要，不可不察也。
註解：[1]瞳子高者，目上視也。戴眼者：上視之甚，而定直不動也。
　　　[2]此重明上文足太陽之證，而分其輕重以決死生也。
</pre>
<pre data-sec="p">
主題：決生死
出典：素問三部九候論
條文：41.手指及手外踝，五指留鍼。
註解：[1]本節義不相屬，及前節單言太陽，而不及他經，必皆古文之脫簡。
</pre>
<pre data-sec="p">
主題：脈有陰陽真藏
出典：素問陰陽別論
條文：1.黃帝問曰：人有四經十二從，何謂？
　　　  岐伯對曰：四經應四時，十二從應十二月，十二月應十二脈。　　　
註解：[1]四經應四時，肝木應春，心火應夏，肺金應秋，腎水應冬。
　　　[2]不言脾者，脾主四經，而土王四季也。十二從應十二月， 
　　　   手有三陰三陽，足有三陰三陽以應十二月之氣，
而在人則應十二經之脈也。
　　　[3]所謂從者，節手之三陰從藏走手等義。
</pre>
<pre data-sec="p">
主題：脈有陰陽真藏
出典：素問陰陽別論
條文：2.脈有陰陽，知陽者知陰，知陰者知陽。
註解：[1]脈有陰陽，最當詳辨。必知陽脈之體，而後能察陰脈； 
　　　   必知陰脈之體，而後能察陽脈。陽中有陰，似陽非陽也； 
　　　   陰中有陽，似陰非陰也。
　　　[2]辨陰陽未必難，辨真假為難耳，誤認者殺人反掌。
</pre>
<pre data-sec="p">
主題：脈有陰陽真藏
出典：素問陰陽別論
條文：3.凡陽有五，五五二十五陽。
註解：[1]陽者，如下文所謂胃脘之陽，即胃氣也。
　　　[2]五者，即五藏之脈，如肝弦、心鉤、脾軟、肺毛、腎石也， 
　　　   以一藏而兼五脈，則五藏互見，是為五五二十五脈也。
　　　[3]然五藏之脈皆不可以無胃氣，故曰凡陽有五，而二十五脈， 
　　　   亦皆不可無胃氣，故又曰，五五二十五陽也。
</pre>
<pre data-sec="p">
主題：脈有陰陽真藏
出典：素問陰陽別論
條文：4.所謂陰者真藏也，見則為敗，敗必死也。
註解：[1]陰者，無陽之謂。無陽者，即無陽明之胃氣，而本藏之陰脈獨見，
　　　   如但弦但鉤之類，是為真藏，胃氣敗也，故必死。
</pre>
<pre data-sec="p">
主題：脈有陰陽真藏
出典：素問陰陽別論
條文：5.所謂陽者，胃脘之陽也。
註解：[1]胃屬陽明，胃脘之陽，言胃中陽和之氣，即胃氣。
　　　[2]五藏賴之以為根者也，故人無胃氣曰逆，逆者死，脈無胃氣亦死，
　　　   即此之謂。
</pre>
<pre data-sec="p">
主題：脈有陰陽真藏
出典：素問陰陽別論
條文：6.別於陽者，知病處也；別於陰者，知死生之期。
註解：[1]能別陽和之胃氣，則一有不和，便可知疾病之所， 
　　　   能別純氣之真藏，則凡遇生克，便可知死生之期也。
　　　[2]按玉機真藏論曰：別於陽者，知病從來，別於陰者，知死生之期，
　　　   其義與此互有發明。
</pre>
<pre data-sec="p">
主題：脈有陰陽真藏
出典：素問陰陽別論
條文：7.三陽在頭，三陰在手，所謂一也。
註解：[1]三陽在頭，指人迎也。三陰在手，指氣口也。
　　　[2]太陰陽明論曰：陽明者表也，為之行氣於三陽，蓋三陽之氣， 
　　　   以陽明胃氣為本，而陽明動脈曰人迎，在結喉兩傍一寸五分， 
　　　   故曰三陽在頭。
　　　[3]又曰：足太陰者三陰也，為之行氣於三陰，蓋三陰之氣， 
　　　   以太陰脾氣為本，然脾脈本非氣口，何云在手？
　　　[4]如五藏別論曰：五味入口，藏於胃以養五藏氣，而變見於氣口， 
　　　   氣口亦太陰也，故曰三陰在手。
　　　[5]上文以真藏胃氣言陰陽，此節以人迎口言陰陽，蓋彼言脈體， 
　　　   此言脈位，二者相依，所謂一也。
</pre>
<pre data-sec="p">
主題：脈有陰陽真藏
出典：素問陰陽別論
條文：8.別於陽者，知病忌時；別於陰者，知死生之期。
註解：[1]此與前節稍同，而復言之者。
　　　[2]蓋前以真藏胃氣言，而此以陰陽表裏言，是正與玉機真藏論者同，
　　　   二義相關皆不可缺，觀者當會通其意可也。忌時，言氣有衰王， 
　　　   病有時忌也。
</pre>
<pre data-sec="p">
主題：脈有陰陽真藏
出典：素問陰陽別論
條文：9.謹熟陰陽，無與眾謀。
註解：[1]陰陽之理，不可不熟，故曰謹。獨聞獨見，非眾所知，故無與謀。
</pre>
<pre data-sec="p">
主題：脈有陰陽真藏
出典：素問陰陽別論
條文：10.所謂陰陽者，去者為陰，至者為陽。靜者為陰，動者為陽。
　　　   遲者為陰，數者為陽。　　　
註解：[1]脈之陰陽，其概如此，得陽者生，得陰者死，此其要也。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：1.大骨枯藁，大肉陷下，胸中氣滿，喘息不便，其氣動形，期六月死，
　　　  真藏脈見，乃予之期日。　　　
註解：[1]大骨大肉，皆以通身而言。如肩脊腰膝皆大骨也。
　　　[2]尺膚臀肉皆大肉也。肩垂項傾，腰重膝敗者，大骨之枯藁也。
　　　[3]尺膚既削，臀肉必枯，大肉之陷下也。
　　　[4]腎主骨，骨枯則腎敗矣。脾主肉，肉陷則脾敗矣。
　　　   肺主氣，氣滿喘息則肺敗矣。
　　　[5]氣不歸原，形體振動，孤陽外浮而真陰虧矣。三陰虧損， 
　　　   死期不出六月，六月者，一歲陰陽之更變也，若見真藏脈已見， 
　　　   則不在六月之例，可因克賊之日而定其期矣。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：2.大骨枯藁，大肉陷下，胸中氣滿，喘息不便，內痛引肩項， 
　　　  期一月死，真藏見，乃予之期日。　　　
註解：[1]內痛引肩項，病及心經矣，較前已甚，期一月死，一月者， 
　　　   豐建移而氣易也。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：3.大骨枯槁，大肉陷下，胸中氣滿，喘息不便，內痛引肩項，身熱，
　　　  脫肉破䐃，真藏見，十日之內死。　　　
註解：[1]身熱者：陰氣去也。脫肉者：肌肉消盡也。
　　　   破䐃者：臥久骨露而筋肉敗者也。是為五藏俱傷，
而真藏又見，當十日之內死。
　　　[2]十日者：天干盡而旬氣易也。
　　　[3]月字誤，當作日。䐃：筋肉結聚之處也。
　　　[4]啟玄子曰：肘膝後肉如塊者。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：4.大骨枯藁，大肉陷下，肩髓內消，動作益衰，真藏來見，期一歲死，
　　　  見其真藏，乃予之期日。　　　
註解：[1]骨枯肉陷，脾腎已虧，兼之肩髓內消，動作益衰，雖諸證未全， 
　　　   真藏未見，然敗竭之兆，僅支一年，歲易氣新，不能再振矣。
　　　[2]若一見真藏，乃可必其死期也。
　　　[3]來見誤，當作未見。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：5.大骨枯藁，大肉陷下，胸中氣滿，腹內痛，心中不便，肩項身熱，
　　　  破䐃脫肉，目匡陷，真藏見，目不見人立死，其見人者， 
　　　  至其所不勝之時則死。　　　
註解：[1]五藏敗證俱見，而目眶陷，真藏見，目不見人者，神氣已脫， 
　　　   故當立死。
　　　[2]若其見人者，神氣猶在，故必待克賊之時而死。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：6.急虛身中卒至，五藏絕閉，脈道不通，氣不往來，譬於墮溺， 
　　　  不可為期，其脈絕不來，若人一呼五六至，其形肉不脫， 
　　　  真藏雖不見猶死也。　　　
註解：[1]急虛者：言元氣暴傷而忽甚也。故其邪中於身，必猝然而至， 
　　　   譬之墮者溺者，旦時莫測，有不可以常期論也。若脈絕不至， 
　　　   或一呼五六至者，皆藏氣竭，而命當盡也， 
　　　   故不必其形肉脫而真藏見，如上文以漸衰憊而死有期也。
　　　[2]息字誤，當作呼。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：7.真肝脈至，中外急，如循刀刃，責責然，如按琴瑟弦，色青白不澤，
　　　  毛折乃死。　　　
註解：[1]此下皆言真藏脈也。
　　　[2]肝之真藏如刀刃，如琴瑟弦者，言細急堅搏，而非微弦之本體也。
　　　   青本木色，而兼白不澤者，金克木也。五藏率以毛折死者， 
　　　   皮毛得血氣而充，毛折則精氣敗矣，故皆死，下同。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：8.真心脈至，堅而搏，如循薏苡子，累累然，色赤黑不澤，毛折乃死。
註解：[1]堅而搏，如循薏苡子者，短實堅強，而非微鉤之本體， 
　　　   心脈之真藏也，赤本火色，而兼黑不澤者，水克火也，故死。
　　　[2]毛折義如前。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：9.真肺脈至，大而虛，如以毛羽中人膚，色白赤不澤，毛折乃死。
註解：[1]大而虛，如以毛羽中人膚，浮虛無力之甚，而非微毛之本體， 
　　　   肺脈之真藏也。
　　　[2]白本金色，而兼赤不澤者，火克金也，故死。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：10.真腎脈至，搏而絕，如指彈石辟辟然，色黑黃不澤，毛折乃死。
註解：[1]搏而絕，搏之甚也。
　　　[2]如指彈石辟辟然，沈而堅也，皆非微石之本體而為腎脈之真藏也。
　　　[3]黑本水色，兼黃不澤者，土克水也，故死。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：11.真脾脈至,弱而乍數乍疎,色黃青不澤,毛折乃死。
註解：[1]弱而乍數乍疎，則和緩全無，而非微耎弱之本體，髀脈之真藏也。
　　　[2]黃本土色，而兼青不澤者，木克土也，故死。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：12.諸真藏脈見者，皆死不治也。
註解：[1]無胃氣者，即名真藏，皆為不治之脈。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：13.黃帝曰：見真藏曰死，何也？
　　　   岐伯曰：五藏者，皆稟氣於胃，胃者五藏之本也。　　　
註解：[1]胃為水穀之海，以養五藏，故為之本。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：14.藏氣者，不能自致於手太陰，必因於胃氣，乃至於手太陰也。
註解：[1]穀入於胃，以傳於肺，五藏六府皆以受氣，故藏氣必因胃氣， 
　　　   乃得至於手太陰，而脈則見於氣口，此所以五藏之脈， 
　　　   必賴胃氣以為之主也。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：15.故五藏各以其時自為，而至於手太陰也。
註解：[1]以時自為，如春而但弦，夏而但鉤之類，皆五藏不因於胃氣， 
　　　   即真藏之見也。
</pre>
<pre data-sec="p">
主題：骨枯肉陷真藏脈見者死
出典：素問玉機真藏論
條文：16.故邪氣勝者，精氣衰也，故病甚者，胃氣不能與之俱至於手太陰， 
　　　   故真藏之氣獨見，獨見者病勝藏也，故曰死，帝曰善。　　　
註解：[1]凡邪氣盛而正氣竭者，是病勝藏也，故真藏之邪獨見， 
　　　   真藏獨見者胃氣必敗，故不能與之俱至於手太陰， 
　　　   則胃氣不見於脈，此所以為危兆也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：1.凡持真脈之藏脈者，肝至懸絕急，十八日死。
註解：[1]真脈之藏脈，即真藏也。懸絕急者，全失和平，而弦搏異常也。
　　　[2]十八日者，為木金成數之餘，金勝木而死也。
　　　[3]此下死期，悉遵王氏之意，以河圖計數，誠為得理，然或言生數，
　　　   或言成數，若不歸一，弗能無疑。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：2.心至懸絕，九日死。
註解：[1]九日者，為火水生成數之餘，火勝火也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：3.肺至懸絕，十二日死。
註解：[1]十二日者，為金火生成數之餘，火勝金也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：4.腎至懸絕，七日死。
註解：[1]七日者，為水土生數之餘，土勝水也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：5.脾至懸絕，四日死。
註解：[1]四日者，為土木生數之餘，木勝土也。
　　　[2]凡此者皆不勝克賊之氣，故真藏獨見者，氣敗而危矣。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：6.肝見庚辛死。
註解：[1]素問平人氣象論：此言真藏脈見者，遇克賊之日而死，庚辛為金，
　　　   伐肝木也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：7.心見壬癸死。
註解：[1]壬癸屬水，滅心火也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：8.脾見甲乙死。
註解：[1]甲乙屬木，克脾土也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：9.肺見丙丁死。
註解：[1]丙丁屬火，爍肺金也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：10.腎見戊己死。
註解：[1]戊己屬土，傷腎水也。
</pre>
<pre data-sec="p">
主題：真藏脈死期
出典：素問陰陽別論、平人氣象論
條文：11.是謂真藏見皆死。
註解：[1]此即三部九候論，所謂真藏脈見者勝死之義。
</pre>
<pre data-sec="p">
主題：陰陽虛搏病候死期
出典：素問陰陽別論
條文：1.陰搏陽別，謂之有子。
註解：[1]註見前二十三。
</pre>
<pre data-sec="p">
主題：陰陽虛搏病候死期
出典：素問陰陽別論
條文：2.陰陽虛，腸澼死。
註解：[1]陰陽虛者，尺寸俱虛也。腸澼：利膿血也。
　　　[2]胃氣不留，魄門不禁，而陰陽虛者，藏氣竭也，故死。
　　　[3]通評虛實論曰：滑大者曰生，懸濇者曰死。
</pre>
<pre data-sec="p">
主題：陰陽虛搏病候死期
出典：素問陰陽別論
條文：3.陽加於陰，謂之汗。
註解：[1]陽言脈體，陰言脈位，汗液屬陰，而陽加於陰，陰氣泄矣， 
　　　   故陰脈多陽者多汗。
</pre>
<pre data-sec="p">
主題：陰陽虛搏病候死期
出典：素問陰陽別論
條文：4.陰虛陽搏，謂之崩。
註解：[1]陰虛者沈取不足，陽搏者浮取有餘，陽實陰虛， 
　　　   故為內崩失血之證。
</pre>
<pre data-sec="p">
主題：陰陽虛搏病候死期
出典：素問陰陽別論
條文：5.三陰俱搏，二十日夜半死。
註解：[1]三陰，手太陰肺，足太陰脾也。搏：即真藏之擊搏也。
　　　[2]二十日者，脾肺成數之餘。夜半陰極，氣盡故死。
</pre>
<pre data-sec="p">
主題：陰陽虛搏病候死期
出典：素問陰陽別論
條文：6.二陰俱搏，十三日夕時死。
註解：[1]二陰，手少陰心，足少陰腎也。十三日者，心腎之成數也， 
　　　   夕時者，陰陽相半，水火分爭之會也。
</pre>
<pre data-sec="p">
主題：陰陽虛搏病候死期
出典：素問陰陽別論
條文：7.一陰俱搏，十日平旦死。
註解：[1]一陰，手厥陰心主，足厥陰肝也。
　　　[2]十日者，肝心生成之數也。
　　　[3]平旦者，木火王極，而邪更甚故死。
</pre>
<pre data-sec="p">
主題：陰陽虛搏病候死期
出典：素問陰陽別論
條文：8.三陽俱搏且鼓，三日死。
註解：[1]三陽，手太陽小腸，足太陽膀胱也。
　　　[2]水一火二，故死在三日，其死之速者，以既搏且鼓， 
　　　   陽邪之盛極也。
</pre>
<pre data-sec="p">
主題：陰陽虛搏病候死期
出典：素問陰陽別論
條文：9.三陰三陽俱搏，心腹滿發盡，不得隱曲，五日死。
註解：[1]三陰三陽，脾、肺、小腸、膀胱也。四藏俱搏則上下俱病， 
　　　   故在上則心腹脹滿，至於發盡。發盡者，脹之極也。
　　　   在下則不得隱曲，陰道不利者。四藏俱病，惟以胃氣為主， 
　　　   土數五，五數盡而死矣。
</pre>
<pre data-sec="p">
主題：陰陽虛搏病候死期
出典：素問陰陽別論
條文：10.二陽俱搏，其病溫死不治，不過十日死。
註解：[1]二陽，手陽明大腸，足陽明胃也。十日者腸胃生數之餘地。
</pre>
<pre data-sec="p">
主題：精明五色
出典：素問脈要精微論
條文：1.夫精明五色者，氣之華也。
註解：[1]精明見於目，五色顏於面，皆五氣之精華也。
　　　[2]六節藏象論曰：天食人以五氣，五氣入鼻，藏於心肺， 
　　　   上使五色修明。
　　　[3]本類首章曰：切脈動靜，而視精明，察五色，以此參伍， 
　　　   決死生之分，皆此之謂也。
</pre>
<pre data-sec="p">
主題：精明五色
出典：素問脈要精微論
條文：2.青欲如蒼璧之澤，不欲如藍。
註解：[1]蒼璧之澤，青而明潤，藍色青而沈晦，此木色之善惡也。
</pre>
<pre data-sec="p">
主題：精明五色
出典：素問脈要精微論
條文：3.赤欲如白裹朱，不欲如赭。
註解：[1]白裹朱，隱然紅潤而不露也。赭：代赭者，色赤而紫， 
　　　   此火色之善惡也。
</pre>
<pre data-sec="p">
主題：精明五色
出典：素問脈要精微論
條文：4.黃欲如羅裹雄黃，不欲如黃土。
註解：[1]羅裹雄黃，光澤而隱，黃土之色，沈滯無神，此土色之善惡也。
</pre>
<pre data-sec="p">
主題：精明五色
出典：素問脈要精微論
條文：5.白欲如鵝羽，不欲如鹽。
註解：[1]鳥羽白而明，鹽色白而暗，此金色之善惡也。
</pre>
<pre data-sec="p">
主題：精明五色
出典：素問脈要精微論
條文：6.黑欲如重漆色，不欲如地蒼。
註解：[1]重漆之色，光彩而潤，地之蒼黑，枯暗如塵，此水色之善惡也。
</pre>
<pre data-sec="p">
主題：精明五色
出典：素問脈要精微論
條文：7.五色精微象見矣，其壽不久也。
註解：[1]此皆五色精微之象也，凶兆既見，壽不遠矣。
</pre>
<pre data-sec="p">
主題：精明五色
出典：素問脈要精微論
條文：8.夫精明者，所以視萬物，別白黑，審短長，以長為短，以白為黑， 
　　　  如是則精衰矣。　　　
註解：[1]五藏六府之精氣，皆上注於目而為之精，故精聚則神全。
　　　[2]若其顛倒錯亂，是精衰而神散矣，豈久安之兆哉？
</pre>
<pre data-sec="p">
主題：五官五閱
出典：靈樞五閱五使篇全
條文：1.黃帝問於岐伯曰：余聞刺有五官五閱，以觀五氣，五氣者， 
　　　  五藏之使也，五時之副也，願聞其五使當安出？
　　　  岐伯曰：五官者，五藏之閱也。
註解：[1]刺法當知藏氣，欲知藏氣，當於五官五閱而察之。五官如下文， 
　　　   鼻者：肺之官也。閱：外候也。使：所使也。副：配合也。
　　　[1]五藏藏於中，五官見於外，內外相應，故為五藏之閱。
</pre>
<pre data-sec="p">
主題：五官五閱
出典：靈樞五閱五使篇全
條文：2.黃帝曰：願聞其所出令可為常？
　　　  岐伯曰：脈出於氣口，色見於明堂，五色更出，以應五時， 
　　　  各如其常，經氣入藏，必當治裏。　　　
註解：[1]可為常者，常行之法。五藏之脈，察於氣口，五藏之色， 
　　　   察於明堂。
　　　[2]明堂者：鼻也，色應其時，乃其常也。
　　　[3]然色見於外，而病在外，是為經氣入藏，故當治裏。
</pre>
<pre data-sec="p">
主題：五官五閱
出典：靈樞五閱五使篇全
條文：3.帝曰：善。五色獨決於明堂乎？
　　　  岐伯曰：五官以辨，闕庭必張，乃立明堂，明堂廣大，善蔽見外， 
　　　  方壁高基，引垂居位。　　　
註解：[1]此言五官諸部，皆當詳辨，不惟察色於明堂也。
　　　[2]闕：眉間也。庭：顏也。張：布列也。蕃：頰側也。蔽：耳門也。
　　　   壁：墻壁也。基：骨骼也。引垂居外，謂明顯開豁也。
　　　[3]此於五色之外，而言其部位之隆厚也。
</pre>
<pre data-sec="p">
主題：五官五閱
出典：靈樞五閱五使篇全
條文：4.五色乃治，平博廣大，壽中百歲。
註解：[1]形色皆佳，乃為壽具，故中百歲。
　　　[2]治：不亂也。中：宜也，堪也。
</pre>
<pre data-sec="p">
主題：五官五閱
出典：靈樞五閱五使篇全
條文：5.見此者，刺之必已，如是之人者，血氣有餘，肌肉堅致， 
　　　  故可苦以鍼。　　　
註解：[1]若此之人，是為血氣充實，形色堅固，故刺之則病已， 
　　　   而可苦以鍼也。
　　　[2]然則血氣內虛，形色外弱者，其不宜用鍼可知。
</pre>
<pre data-sec="p">
主題：五官五閱
出典：靈樞五閱五使篇全
條文：6.黃帝曰：願聞五官？
　　　  岐伯曰：鼻者肺之官也，目者肝之官也，口脣者脾之官也， 
　　　  舌者心之官也，耳者腎之官也。　　　
註解：[1]鼻為肺之竅，目為肝之竅，口脣為脾之竅，舌為心之竅， 
　　　   耳為腎之竅。
　　　[2]官者，職守之謂，所以司呼吸，辨顏色，納水穀，別滋味， 
　　　   聽聲音者也。
</pre>
<pre data-sec="p">
主題：五官五閱
出典：靈樞五閱五使篇全
條文：7.黃帝曰：以官何候？
　　　  岐伯曰：以候五藏，故肺病者喘息鼻張，肝病者皆青，脾病者脣黃，
　　　  心病者舌卷短顴赤，腎病者顴與顏黑。　　　
註解：[1]此雖以五藏之色，見於五藏之官為言，然各部有互見者，又當因其
　　　   理而變通也。
</pre>
<pre data-sec="p">
主題：五官五閱
出典：靈樞五閱五使篇全
條文：8.黃帝曰：五脈安出，五色安見，其常色殆者如何？
　　　  岐伯曰：五官不辨，闕庭不張，小其明堂，蕃蔽不見，又埤其墻， 
　　　  墻下無基，垂角去外，如是者雖平常殆，況加疾哉。　　　
註解：[1]安出安見，言脈色安然無恙也。
　　　   常色殆者，謂色本如常而身亦危也，此又何如其故？
　　　[1]若此者，部位骨骼，既無所善，則脈色雖平，不色於殆， 
　　　   尚何疾之能堪哉？
　　　[2]是以人之壽夭，尤當以骨骼為主。
</pre>
<pre data-sec="p">
主題：五官五閱
出典：靈樞五閱五使篇全
條文：9.黃帝曰：五色之見於明堂，以觀五藏之氣，左右高下，各有形乎？
註解：[1]五色見於明堂，而明堂居面之中，故五藏之氣， 
　　　   亦仍當有各部之辨。
</pre>
<pre data-sec="p">
主題：五官五閱
出典：靈樞五閱五使篇全
條文：10.岐伯曰：府藏之在中也，各以次舍，左右上下，各如其度也。
註解：[1]府藏居於腹中，各有左右上下之次舍，而面部所應之色， 
　　　   亦如其度，如後篇所謂庭者首面，闕者咽喉之類皆是也。
</pre>
<pre data-sec="p">
主題：色藏部位脈病易難
出典：靈樞五色篇全
條文：1.雷公問於黃帝曰：五色獨決於明堂乎，小子未知其所謂也？
　　　  黃帝曰：明堂者鼻也，闕者眉間也，庭者顏也，蕃者頰側也， 
　　　  蔽者耳門也，其間欲方大，去之十步，皆見於外，如是者， 
　　　  壽必中百歲。
註解：[1]諸臣之中，惟雷公獨少，故自稱小子。
　　　[1]顏為額角，即天庭也。蕃蔽者：屏蔽四旁，即蕃籬之義。
　　　   十步之外，而骨骼明顯，其方大豐隆可知，故能壽終百歲。
　　　[2]蓋五色之決，不獨於明堂也。
</pre>
<pre data-sec="p">
主題：色藏部位脈病易難
出典：靈樞五色篇全
條文：2.雷公曰:五官之辨奈何？
　　　黃帝曰：明堂骨高以起，平以直，五藏次於中央，六府挾其兩側， 
　　　首面上於闕庭，王宮在於下極，五藏安於胸中，真色以致， 
　　　病色不見，明堂潤澤以清，五官惡得無辨乎。　　　
註解：[1]肺心肝脾之候，皆在鼻中，六府之候，皆在四旁， 
　　　   故一曰次於中央，一曰挾其兩側，下極居兩目之中，心之部也。
　　　   心為君主，故曰王宮。
　　　[2]惟五藏和平，而安於胸中，則其正色自致，病色不見， 
　　　   明堂必然清潤，此五官之所以有辨也。部位諸義，詳如下文。
</pre>
<pre data-sec="p">
主題：色藏部位脈病易難
出典：靈樞五色篇全
條文：3.雷公曰：其不辨者，可得聞乎？
　　　黃帝曰：五色之見也，各出其色部，部骨陷者，必不免其病矣， 
　　　其色部乘襲者，雖病甚不死矣。　　　
註解：[1]不辨者，色失常度，而變易難辨也。五色之見，各有其部， 
　　　   惟其部骨弱陷之處，然後易受邪，而不免於病矣。
　　　[2]若其色部雖有變見，但彼此先王，互相乘襲，而無克賊之見者， 
　　　   雖病甚不死。
</pre>
<pre data-sec="p">
主題：色藏部位脈病易難
出典：靈樞五色篇全
條文：4.雷公曰：官五色奈何？
　　　  黃帝曰：青黑為痛，黃赤為熱，白為寒，是謂五官。
註解：[1]官五色，言五色之所主也。
</pre>
<pre data-sec="p">
主題：色藏部位脈病易難
出典：靈樞五色篇全
條文：5.雷公曰：病之益甚，與其方衰如何？
　　　  黃帝曰：外內皆在焉。切其脈口，滑小緊以沈者，病益甚在中。
　　　  人迎氣，大緊以浮者，其病益甚在外。　　　
註解：[1]益甚言進，方衰言退也。外內皆在，表裏俱當察也。
　　　[2]脈口者，太陰藏脈也，故曰在中而主五藏。
　　　[3]人迎者，陽明府脈也，故曰在外而主六府。
　　　[4]脈口滑小緊沈者，陰分之邪盛也；人迎大緊以浮者， 
　　　   陽分之邪盛也，故病皆益甚。
</pre>
<pre data-sec="p">
主題：色藏部位脈病易難
出典：靈樞五色篇全
條文：6.其脈口浮滑者，病日進。
　　　  人迎沈而滑者，病日損。　　　
註解：[1]脈口為陰，浮滑者以陽加陰，故病日進。
　　　[2]人迎為陽，沈滑者陽邪漸退，故病日損。（損：滅也）
</pre>
<pre data-sec="p">
主題：色藏部位脈病易難
出典：靈樞五色篇全
條文：7.其脈口滑以沈者，病日進在內。
　　　  其人迎脈滑盛以浮者，其病日進在外。　　　
註解：[1]脈口人迎，經分表裏，故其沈滑浮滑而病日進者， 
　　　   有在內在外之辨也。
</pre>
<pre data-sec="p">
主題：色藏部位脈病易難
出典：靈樞五色篇全
條文：8.脈之浮沈及人迎與寸口氣，大小等者病難已。
註解：[1]人迎寸口之脈，其浮沈大小相等者，非偏於陰，則偏於陽， 
　　　   故病難已。
　　　[2]按禁服篇曰：春夏人迎微大，秋冬寸口微大，如是者命曰平人， 
　　　   則義有可知矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：9.病之在藏，沈而大者易已，小為逆。
　　　  病在府，浮而大者，其病易已。　　　
註解：[1]病在藏者，在六陰也，陰本當沈，而大為有神，有神者陰氣充也，
　　　   故易已。若沈而細小，則真陰衰而為逆矣。
　　　[2]病在府者，在六陽也。陽病得陽脈者為順，故浮而大者病易已， 
　　　   若或浮小，亦逆候也。
</pre>
<pre data-sec="p">
主題：色藏部位脈病易難
出典：靈樞五色篇全
條文：10.人迎盛堅者，傷於寒。
　　　   氣口盛堅者，傷於食。　　　
註解：[1]人迎主表，脈盛而堅者，寒傷三陽也，是為外感。氣口主裏， 
　　　   脈盛而堅者，食傷三陰也，是為內傷，此古有之法也。
　　　[2]今則止用寸口診法，不為不妙，然本無以左右分內外之說。
　　　[3]自王叔和以來，謬以左為人迎，右為氣口，其失表裏之義久矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：11.雷公曰：以色言病之間甚奈何？
　　　   黃帝曰:其色麤以明，沈夭者為其。其色上行者，病益甚。
　　　   其色下行，如雲撤散者，病方已。　　　
註解：[1]間甚，輕重也。麤：顯也。言色有顯而明。
　　　   若沈夭者，其病必甚也。
　　　[2]上行者，濁氣方升，而色日增，日增者病日重。
　　　   下行者，滯氣將散，而色漸退，漸退者，病將已。
</pre>
<pre data-sec="p">
主題：色藏部位脈病易難
出典：靈樞五色篇全
條文：12.五色各有藏部，有外部，有內部也。
　　　   色從外部走內部者，其病從外走內。
　　　   其色從內走外者，其病從內走外。
　　　   病生於內者，先治其陰，後治其陽，反者益甚。
　　　   其病生於陽者，先治其外，後治其內，反者益甚。　　　
註解：[1]各有藏部，統言色藏所屬，各有分部也。
　　　[2]外部言六府之表，六府挾其兩側也；內部言五藏之裏， 
　　　   五藏次於中央也。
　　　[3]故凡病色，先起外部而後及內部者，其病自表入裏， 
　　　   是外為本而內為標，故當先治其外，後治其內。
　　　[4]若先起內部而後及外部者，其病自裏出表，是陰為本而陽為標， 
　　　   故當先治其陰，後治其陽。
　　　[5]若反之者，皆為誤治，病必益甚矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：13.其脈滑大以代而長者，病從外來，目有所見，志有所惡， 
　　　   此陽氣之并也，可變而已。　　　
註解：[1]滑大以代而長者，陽邪之脈也，陽邪自外傳裏，故令人目有妄見，
　　　   志有所惡，此陽并於陰而然。治之之法，或陰或陽，或先或後， 
　　　   擇其要者先之，可變易已也。
</pre>
<pre data-sec="p">
主題：色藏部位脈病易難
出典：靈樞五色篇全
條文：14.雷公曰：小子聞風者百病之始也，厥逆者寒濕之起也，別之奈何？
　　　   黃帝曰：常候闕中，薄澤為風，冲濁為痺，在地為厥，此其常也， 
　　　   各以其色言其病。　　　
註解：[1]闕中：眉間也。風病在陽，皮毛受之，故色薄而澤。
　　　   痺病在陰，肉骨受之，故色冲而濁。（冲：深也）
　　　[2]至如厥逆病起四支，則病在下而色亦見於地。
　　　   （地者：面之下部也）
　　　[3]此其常候，故可因其色以言其病。
</pre>
<pre data-sec="p">
主題：色藏部位脈病易難
出典：靈樞五色篇全
條文：15.雷公曰：人不病卒死，何以知之？
　　　   黃帝曰：大氣入於藏府者，不病而卒死矣。　　　
註解：[1]大氣，大邪之氣也。大邪之入者， 
　　　   未有不由元氣大虛而後邪得襲之，故致卒死。
</pre>
<pre data-sec="p">
主題：色藏部位脈病易難
出典：靈樞五色篇全
條文：16.雷公曰：病小愈而卒死者，何以知之？
　　　   黃帝曰：赤色出兩顴，大如拇指者，病雖小愈必卒死。
　　　	   黑色出於庭，大如拇指，必不病而卒死。　　　
註解：[1]如拇指者，成塊成條聚而不散也，此為最凶之色。
　　　[2]赤者固不佳，而黑者為尤甚，皆卒死之色也。
</pre>
<pre data-sec="p">
主題：色藏部位脈病易難
出典：靈樞五色篇全
條文：17.雷公再拜曰：善哉，其死有期乎？
　　　   黃帝曰：察色以言其時。　　　
註解：[1]察色以言時，謂五色有衰王，部位有克賊，色藏部位， 
　　　   辨察明而時可知也。
</pre>
<pre data-sec="p">
主題：色藏部位脈病易難
出典：靈樞五色篇全
條文：18.雷公曰：善乎。願卒聞之？
　　　   黃帝曰：庭者首面也。　　　
註解：[1]庭者：顏也。相家謂之天庭，天庭最高，色見於此者， 
　　　   上應首面之疾。
</pre>
<pre data-sec="p">
主題：色藏部位脈病易難
出典：靈樞五色篇全
條文：19.闕上者咽喉也。
註解：[1]闕在眉心。闕上者：眉心之上也，其位亦高，故應咽喉之疾。
</pre>
<pre data-sec="p">
主題：色藏部位脈病易難
出典：靈樞五色篇全
條文：20.闕中者肺也。
註解：[1]闕中：眉心也。中部之最高者，故應肺。
</pre>
<pre data-sec="p">
主題：色藏部位脈病易難
出典：靈樞五色篇全
條文：21.下極者也也。
註解：[1]下極者：兩目之間。相家謂之山根，心居肺之下，故下極應心。
</pre>
<pre data-sec="p">
主題：色藏部位脈病易難
出典：靈樞五色篇全
條文：22.直下者肝也。
註解：[1]下極之下為鼻柱。相家謂之年壽，肝在心之下，故直下應肝。
</pre>
<pre data-sec="p">
主題：色藏部位脈病易難
出典：靈樞五色篇全
條文：23.肝左者膽也。
註解：[1]膽附於肝之短葉，故肝左應膽，而在年壽之左右也。
</pre>
<pre data-sec="p">
主題：色藏部位脈病易難
出典：靈樞五色篇全
條文：24.下者脾也。
註解：[1]年壽之下者，相家謂之準頭，是為面王，亦曰明堂，準頭屬土， 
　　　   居面之中央，故以應脾。
</pre>
<pre data-sec="p">
主題：色藏部位脈病易難
出典：靈樞五色篇全
條文：25.方上者胃也。
註解：[1]準頭兩旁為方上，即迎香之上，鼻隧是也。相家謂之蘭臺延尉， 
　　　   脾與胃為表裏，脾居中而胃居下，故方上應胃。
</pre>
<pre data-sec="p">
主題：色藏部位脈病易難
出典：靈樞五色篇全
條文：26.中央者大腸也。
註解：[1]中央者，面之中央，謂迎香之外，顴骨之下，大腸之應也。
</pre>
<pre data-sec="p">
主題：色藏部位脈病易難
出典：靈樞五色篇全
條文：27.挾大腸者腎也。
註解：[1]挾大腸者，頰之上也。四藏皆一，惟腎有兩，四藏居腹，惟腎附脊
　　　   ，故四藏次於中央，而腎獨應於兩頰。
</pre>
<pre data-sec="p">
主題：色藏部位脈病易難
出典：靈樞五色篇全
條文：28.當腎者臍也。
註解：[1]腎與臍對，故當腎之下應臍。
</pre>
<pre data-sec="p">
主題：色藏部位脈病易難
出典：靈樞五色篇全
條文：29.面王以上者小腸也。
註解：[1]面王，鼻準也，小腸為府，應挾兩側，故面王之上，兩顴之內， 
　　　   小腸之應也。
</pre>
<pre data-sec="p">
主題：色藏部位脈病易難
出典：靈樞五色篇全
條文：30.面王以下者，膀胱子處也。
註解：[1]面王以下者，人中也，是為膀胱處之應。子處：子宮也。
　　　[2]凡人人中平淺而無髭者多無子，是正子處之應， 
　　　   以上皆五藏六府之應也。
</pre>
<pre data-sec="p">
主題：色藏部位脈病易難
出典：靈樞五色篇全
條文：31.顴者肩也。
註解：[1]此下復言肢節之應也。顴為骨之本，而居中部之上，故以應肩。
</pre>
<pre data-sec="p">
主題：色藏部位脈病易難
出典：靈樞五色篇全
條文：32.顴後者臂也。
註解：[1]臂接手肩，故顴後以應臂。
</pre>
<pre data-sec="p">
主題：色藏部位脈病易難
出典：靈樞五色篇全
條文：33.臂下者手也。
註解：[1]手接于臂也。
</pre>
<pre data-sec="p">
主題：色藏部位脈病易難
出典：靈樞五色篇全
條文：34.目內眥上者膺乳也。
註解：[1]目內眥上者，闕下兩旁也。胸兩旁高處為膺，膺乳者：應胸前也。
</pre>
<pre data-sec="p">
主題：色藏部位脈病易難
出典：靈樞五色篇全
條文：35.挾繩而上者背也。
註解：[1]頰之外曰繩，身之後為背，故背應於挾繩之上。
</pre>
<pre data-sec="p">
主題：色藏部位脈病易難
出典：靈樞五色篇全
條文：36.循牙車以下者股也。
註解：[1]牙車，牙床也。牙車以下主下部，故應股。
</pre>
<pre data-sec="p">
主題：色藏部位脈病易難
出典：靈樞五色篇全
條文：37.中央者膝也。
註解：[1]中央，兩牙車之中央也。
</pre>
<pre data-sec="p">
主題：色藏部位脈病易難
出典：靈樞五色篇全
條文：38.膝以下者脛也，當脛以下者足也。
註解：[1]脛接於膝，足接於脛，以次而下也。
</pre>
<pre data-sec="p">
主題：色藏部位脈病易難
出典：靈樞五色篇全
條文：39.巨分者股裏也。
註解：[1]巨分者，口旁大紋處也。股裏者，股之內側也。
</pre>
<pre data-sec="p">
主題：色藏部位脈病易難
出典：靈樞五色篇全
條文：40.巨屈者膝臏也。
　　　   此五藏六府肢節之部也。
註解：[1]巨屈，頰下曲骨也。膝臏，膝蓋骨也。此蓋統指膝部而言。
　　　[1]以上藏府肢節部位，有色見面部三圖，在圖翼四卷。
</pre>
<pre data-sec="p">
主題：色藏部位脈病易難
出典：靈樞五色篇全
條文：41.各有部分，有部分，用陰和陽，用陽和陰，當明部分，萬舉萬當。
註解：[1]部分既定，陰陽乃明，陽勝者，陰必衰，當助其陰以和之。
　　　   陰勝者陽必衰，當助其陽以和之，陰陽之用無往不在，知其盛衰， 
　　　   萬舉萬當矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：42.能別左右，是謂大道，男女異位，故曰陰陽，審察澤夭，謂之良工。
註解：[1]陽從左，陰從右，左右者，陰陽之道路也，故能別左右， 
　　　   是謂大道。
　　　[2]男女異位者，男子左為逆右為從，女子右為逆左為從，故曰陰陽。
　　　   陰陽既辨，又必能察其潤澤枯夭，以決善惡之幾， 
　　　   庶足謂之良工也。
</pre>
<pre data-sec="p">
主題：色藏部位脈病易難
出典：靈樞五色篇全
條文：43.沈濁為內，浮澤為外。
註解：[1]內主在裏在藏，外主在表在府，皆言色也。
</pre>
<pre data-sec="p">
主題：色藏部位脈病易難
出典：靈樞五色篇全
條文：44.黃赤為風，青黑為痛，白為寒，黃而膏潤為膿，赤甚者為血， 
　　　   痛甚者為攣，寒甚者為皮不仁。　　　
註解：[1]凡五色之見於面部者，皆可因此而知其病矣。
　　　   （不仁：麻痺無知也）
</pre>
<pre data-sec="p">
主題：色藏部位脈病易難
出典：靈樞五色篇全
條文：45.五色各見其部，察其浮沈以知淺深，察其澤夫以觀成敗， 
　　　   察其散搏以知遠近，視色上下以知病處。　　　
註解：[1]浮者病淺，沈者病深。澤者無傷，夭者必敗。散者病近， 
　　　   搏者病遠。（搏：聚也）
　　　[2]上者病在上，下者病在下。
</pre>
<pre data-sec="p">
主題：色藏部位脈病易難
出典：靈樞五色篇全
條文：46.積神於心，以知往今，故相氣不微，不知是非，屬意勿去， 
　　　   乃知新故。　　　
註解：[1]神積於心則明，故能知已往來今之事，相氣不微，氣不能隱也， 
　　　   不知是非，無是非之惑也。屬易勿去，專而無膩也。
　　　   （新故：即往今之義）
</pre>
<pre data-sec="p">
主題：色藏部位脈病易難
出典：靈樞五色篇全
條文：47.色明不麤，沈夭為甚，不明不澤，其病不甚。
註解：[1]色明不麤，言色之明澤不顯，而但見沈夭者，其病必甚。
　　　[2]若其雖不明澤，而亦無沈夭之色者，病必不甚也。
</pre>
<pre data-sec="p">
主題：色藏部位脈病易難
出典：靈樞五色篇全
條文：48.其色散，駒駒然未有聚，其病散而氣痛，聚未成也。
註解：[1]稚馬曰駒。駒駒然者，如駒無定，散而不聚之謂，故其為病尚散。
　　　   若有痛處，因於氣耳，非積聚成形之病也。
</pre>
<pre data-sec="p">
主題：色藏部位脈病易難
出典：靈樞五色篇全
條文：49.腎乘心，心先病，腎為應，色皆如是。
註解：[1]水邪克火，腎乘心也。
　　　[2]腎邪乘心，心先病於中，而腎色則應於外， 
　　　   如以下極而見黑色者是也。不惟心腎，諸藏皆然。
　　　[3]凡肝部見肺色，肺部見心色。腎部見脾色，脾部見肝色， 
　　　   及六府之相克者，其色皆如是也。
</pre>
<pre data-sec="p">
主題：色藏部位脈病易難
出典：靈樞五色篇全
條文：50.男子色在於面王，為小腹痛，下為卵痛，其圜直為莖痛，高為本， 
　　　   下為首，狐疝㿉陰之屬也。　　　
註解：[1]面王上下，為小腸膀胱子處之部，故主小腹痛下及卵痛。圜直者：
　　　   色垂繞於面王之下也。
　　　[2]莖：陰甚也。高為本，下為首。因色之上下，而分莖之本末也。
　　　[3]凡此者，總皆狐疝㿉陰之屬。
</pre>
<pre data-sec="p">
主題：色藏部位脈病易難
出典：靈樞五色篇全
條文：51.女子在於面王，為膀胱子處之病，散為痛，搏為聚，方圓左右， 
　　　   各如其色形，其隨而下至胝，為淫有潤如膏狀，為暴食不潔。　　　
註解：[1]面王之部與男子同，而病與男子異者，以其有血海也。
　　　[2]色散為痛，氣滯無形也。色搏為聚，血凝有積也。
　　　[3]然其積聚之或方或圓，或左或右，各如其外色之形見。
　　　   若其色從下行，當應至尾骶，而為浸淫帶濁，有潤如膏之物， 
　　　   或暴因飲食，即下見不潔，蓋兼前後而言也。
　　　  （胝：當作骶。尻臀之之間也。）
</pre>
<pre data-sec="p">
主題：色藏部位脈病易難
出典：靈樞五色篇全
條文：52.左為左，右為右，其色有邪，聚散而不端，面色所指者也。
註解：[1]色見左者，病在左。色見右者，病在右。
　　　[2]凡色有邪而聚散不端者，病之所在也，故但察面色所指之處， 
　　　   而病可知矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：53.色者，青黑赤白黃，皆端滿有別鄉，別鄉赤者，其色赤大如榆莢， 
　　　   在面王為不日。　　　
註解：[1]色者，言正色也。正色凡五，皆宜端滿，端謂無邪，滿謂充足， 
　　　   有別鄉者，言方位時日各有所主之正向也。
　　　[2]別鄉赤者，又言正向之外而有邪色之見也，赤如榆莢見於面王， 
　　　   非其位也。
　　　[3]不當見而見者，非其時也，是為不日。（不日者，失其常度之謂）
　　　[4]此單舉赤色為俞，而五色之謬見者，皆可類推矣。
</pre>
<pre data-sec="p">
主題：色藏部位脈病易難
出典：靈樞五色篇全
條文：54.其色上銳，首空上向，下銳下向，在左右如法。
註解：[1]凡邪隨色見，各有所向，而尖銳之處，即其乘虛所進之方， 
　　　   故上銳者，以首面正氣之空虛，而邪則乘之上向也。
　　　[2]下銳亦然，其在左在右皆同此法。
</pre>
<pre data-sec="p">
主題：色藏部位脈病易難
出典：靈樞五色篇全
條文：55.以五色命藏，青為肝，赤為心，白為肺，黃為脾，黑為腎，肝合筋，
　　　   心合脈，肺合皮，脾合肉，腎合骨也。　　　
註解：[1]此總結上文，而言五色五藏之配合，如青屬肝，肝合筋。
　　　[2]凡色青筋病者，即為肝邪，而察其所見之部，以參酌其病情， 
　　　   諸藏之吉凶，可倣此而類推矣。
</pre>
<pre data-sec="p">
主題：色脈諸診
出典：靈樞論疾診尺篇
條文：1.目赤色者，病在心，白在肺，青在肝，黃在脾，黑在腎， 
　　　  黃色不可名者，病在胸中。　　　
註解：[1]五藏六府，目為之候，故目之五色，各以其氣，而見本藏之病。
　　　   脾應中州。
　　　[2]胸中者，脾肺之部也。
</pre>
<pre data-sec="p">
主題：色脈諸診
出典：靈樞論疾診尺篇
條文：2.診目痛，赤脈從上下者太陽病，從下上者陽明病， 
　　　  從外走內者少陽病。　　　
註解：[1]足太陽經為目上網，故赤脈從上下者為太陽病。
　　　[2]足陽明經為目下網，故赤脈從下上者為陽明病。
　　　[3]足少陽經外行於銳眥之後，故從外走內者為少陽病也。
</pre>
<pre data-sec="p">
主題：色脈諸診
出典：靈樞論疾診尺篇
條文：3.診寒熱，赤脈上下至瞳子，見一脈一歲死，是一脈半一歲半死， 
　　　  見二脈二歲死，見二脈半二歲死，見三脈三歲死。　　　
註解：[1]此邪入陰分，而病為寒熱者，當反其目以視之，中有赤脈， 
　　　   形如紅線，下貫瞳子，因其多少，以知其死之遠近也。
　　　   寒熱篇文與此同，但彼專言瘰癧之毒發為寒熱， 
　　　   此節單以寒熱為言，理則同也。
</pre>
<pre data-sec="p">
主題：色脈諸診
出典：靈樞論疾診尺篇
條文：4.診齲齒痛，按其陽之來，有過者獨熱，在左左熱，在右右熱， 
　　　  在上上熱，在下下熱。　　　
註解：[1]齲齒：齒痛也。
　　　[2]足陽明入上齒中，手陽明入下齒中，故按其陽脈之來， 
　　　   其脈太過者，其經必獨熱，而其左右上下，亦因其部而可察也。
</pre>
<pre data-sec="p">
主題：色脈諸診
出典：靈樞論疾診尺篇
條文：5.診血脈者，多赤多熱，多青多痛，多黑為久痺， 
　　　  多赤多青多黑皆見者寒熱。　　　
註解：[1]血脈者，言各部之絡脈也。
　　　[2]赤黑皆見者，陰陽互勝之色，故或寒或熱。
</pre>
<pre data-sec="p">
主題：色脈諸診
出典：靈樞論疾診尺篇
條文：6.身痛而色微黃，齒垢黃，爪甲上黃，黃疸也，安臥小便黃赤， 
　　　  脈小而濇者不嗜食。　　　
註解：[1]黃疸：黃病也。疸有陰陽，脈小而濇者為陰疸，陰疸者脾土弱也，
　　　   故不嗜食。
</pre>
<pre data-sec="p">
主題：色脈諸診
出典：靈樞論疾診尺篇
條文：7.人病，其寸口之脈，與人迎之脈小大等，及其浮沈等者，病難已也。
註解：[1]氣口候陰，入迎候陽，故春夏人迎微大，秋冬寸口微大， 
　　　   此陰陽表裏之分也。
　　　[2]若寸口人迎大小浮沈相等者，非偏於陰即偏於陽， 
　　　   此病之所以難已。五色篇與此稍同。
</pre>
<pre data-sec="p">
主題：色脈諸診
出典：靈樞論疾診尺篇
條文：8.女子手少陰脈，動甚者妊子。
註解：[1]手少陰，左寸心脈也，此與平人氣象論所云相同，詳見前三十三。
</pre>
<pre data-sec="p">
主題：色脈諸診
出典：靈樞論疾診尺篇
條文：9.嬰兒病，其頭毛皆逆上者必死。
註解：[1]嬰兒漸成，水為之本，髮者腎水之榮，頭毛逆上者， 
　　　   水不足則髮乾焦，如草之枯者，必勁直而豎也。
　　　[2]老子曰：人之生也柔弱，其死也堅強，萬物草木之生也柔脆， 
　　　   其死也枯槁，故堅強者死之徒，柔弱者生之徒，亦此理也。
　　　[3]然此以既病為言，若無病而頭毛逆上者，即非吉兆。
</pre>
<pre data-sec="p">
主題：色脈諸診
出典：靈樞論疾診尺篇
條文：10.耳間青脈起者掣痛。
註解：[1]耳者，少陽膽之經。青者，厥陰肝之色。
　　　[2]肝膽本為表裏，青主痛，肝主筋，故為掣痛。
</pre>
<pre data-sec="p">
主題：色脈諸診
出典：靈樞論疾診尺篇
條文：11.大便赤瓣飱泄，脈小者，手足寒難已。飱泄脈小，手足溫，泄易已。
註解：[1]赤瓣者，血穢成條成片也。赤瓣飱泄，火居血分， 
　　　   若脈小而手足寒是為相反，所以難已。
　　　[2]若止於飱泄而無赤瓣，非火證也，脈雖小而手足溫，以脾主四肢，
　　　   而脾氣尚和，所以易已。
</pre>
<pre data-sec="p">
主題：色脈諸診
出典：靈樞論疾診尺篇
條文：12.四時之變，寒暑之勝，重陰必陽，重陽必陰，故陰主寒，陽主熱， 
　　　   故寒甚則熱，熱甚則寒，故日寒生熱，熱生寒，此陰陽之變也。
　　　   故曰冬傷於寒，春生癉熱，春傷於風，夏生後泄腸澼，夏傷於暑， 
　　　   秋生痎瘧，秋傷於濕，冬生咳嗽，是謂四時之序也。　　　
註解：[1]陰陽之氣，極則必變，故寒極則生熱，熱極則生寒， 
　　　   此天地四時消長更勝之道也。（癉：即溫熱之病）
</pre>
<pre data-sec="p">
主題：能合脈色可以萬全
出典：素問五藏生成篇
條文：1.夫脈之大小滑濇浮沈，可以指別。
註解：[1]小者；細小，陰陽俱不足也；大者：豁大，陽強陰弱也。
　　　[2]滑者往來流利，血實氣壅也；濇者往來艱難，氣滯血少也。
　　　[3]浮者輕取，所以候表；沈者重按，所以候裏。
　　　[4]夫如是者得之於手，應之於心，故可以指而分別也。
</pre>
<pre data-sec="p">
主題：能合脈色可以萬全
出典：素問五藏生成篇
條文：2.五藏之象，可以類推。
註解：[1]象：氣象也。肝象木之曲直，而應在筋； 
　　　   心象火之炎上，而應在脈；脾象土之安靜，而應在肌肉； 
　　　   肺象金之堅斂，而應在皮毛；腎象水之潤下，而應在髓骨。
　　　[2]凡若此者，藏象之辨，各有所主，皆可以類而推也。
</pre>
<pre data-sec="p">
主題：能合脈色可以萬全
出典：素問五藏生成篇
條文：3.五藏相音，可以意識。
註解：[1]相：形相也。音：五音也。相音：如陰陽二十五人篇， 
　　　   所謂木形之人，比於上角之類。
　　　[2]又如肝音角，心音徵，脾音宮，肺音商，腎音羽。
　　　[3]若以勝負相參，臧否自見。五而五之，二十五變，凡耳聰心敏者，
　　　   皆可以意會而識也。
</pre>
<pre data-sec="p">
主題：能合脈色可以萬全
出典：素問五藏生成篇
條文：4.五色微診，可以目察。
註解：[1]五音者，肝青、心赤、脾黃、肺白、腎黑，此其常色也。
　　　[2]至於互為生克，診有精微，凡目明智圓者，可以視察而知也。
</pre>
<pre data-sec="p">
主題：能合脈色可以萬全
出典：素問五藏生成篇
條文：5.能合脈色，可以萬全。
註解：[1]因脈以知其內，因色以察於外，脈色明則參合無遺， 
　　　   內外明則表裏具見，斯可萬全無失矣。
</pre>
<pre data-sec="p">
主題：能合脈色可以萬全
出典：素問五藏生成篇
條文：6.青脈之至也，長而左右彈。有積氣在心下支胠，名曰肝痺。
　　　  得之寒濕，與疝同法，腰痛足清頭痛。　　　
註解：[1]青者：肝色見也。長而左右彈，言兩手俱長而弦強也。
　　　[2]彈：搏擊之義。此以肝邪有餘，故氣積心下，及於支胠因成肝痺，
　　　   然得之寒濕，而積於心下支胠者，則為肝痺，積於小腹前陰者， 
　　　   則為疝氣，總屬厥陰之寒邪，故云與疝同法。
　　　[3]肝脈起於足大指，與督脈會於巔，故病必腰痛足冷頭痛也。
　　　   （胠：腋下之脅）
</pre>
<pre data-sec="p">
主題：能合脈色可以萬全
出典：素問五藏生成篇
條文：7.赤脈之至也，喘而堅。
　　　  診曰有積氣在中，時害於食，名曰心痺。
　　　  得之外疾，思慮而心虛，故邪從之。　　　
註解：[1]此下即所以合脈色也。
　　　[2]赤者心之色，脈喘而堅者，謂急盛如喘而堅強也。
　　　[3]心藏居高，病則脈為喘狀，故於心肺二藏獨有之，喘為心氣不足，
　　　   堅為病氣有餘。心脈起於心胸之中，故積氣在中，時害於食，積為
　　　   病氣積聚，痺為藏氣不行。
　　　[4]外疾：外邪也，思慮心虛，故外邪從而居之矣。
</pre>
<pre data-sec="p">
主題：能合脈色可以萬全
出典：素問五藏生成篇
條文：8.黃脈之至也，大而虛。
　　　  有積氣在腹中，有厥氣，名曰厥疝，女子同法。
　　　  得之疾使四支，汗出當風。　　　
註解：[1]黃者：脾色見也。脈大為邪氣盛，虛為中氣虛，中虛則脾不能運，
　　　   故有積氣在腹中。脾虛則木乘其弱，水無所畏，而肝腎之氣上逆，
　　　   是為厥氣，且脾肝腎三經皆結於陰器，故名曰厥疝， 
　　　   而男女無異也。
　　　[2]四支皆稟氣於脾，疾使之則勞傷脾氣，而汗易泄，汗泄則表虛， 
　　　   而風邪客之，故為是病。
</pre>
<pre data-sec="p">
主題：能合脈色可以萬全
出典：素問五藏生成篇
條文：9.白脈之至也，喘而浮。
　　　  上虛下實，驚，有積氣在胸中，喘而虛，名曰肺痺寒熱。
　　　  得之醉而使內也。　　　
註解：[1]白者：肺色見也。脈喘而浮者，火乘金而病在肺也。喘為氣不足，
　　　   浮為肺陰虛。肺虛於上，則氣不行而積於下，故上虛則為驚， 
　　　   下實為積氣在胸中，喘而且虛。病為肺痺者，肺氣不行而失其治節也。
　　　[2]寒熱者：金火相爭，金勝則寒，火勝則熱也。其因醉以入房， 
　　　   則火必更熾，水必更虧，腎虛盜及母氣，故肺病若是矣。
</pre>
<pre data-sec="p">
主題：能合脈色可以萬全
出典：素問五藏生成篇
條文：10.黑脈之至也，上堅而大。有積氣在小腹與陰，名曰腎痺。
　　　   得之沐浴清水而臥。　　　
註解：[1]黑者：腎色見也。上言尺之上，則尺外以候腎也，腎主下焦， 
　　　   脈堅而且大者，腎邪有餘，故主積氣在小腹與陰部，因成腎痺。
　　　   其得於沐浴清水而臥者，以寒濕內侵，而氣歸同類，故病在下焦， 
　　　   而邪居於腎。
</pre>
<pre data-sec="p">
主題：能合脈色可以萬全
出典：素問五藏生成篇
條文：11.凡相五色之奇脈，面黃目青，面黃目赤面黃目白，面黃目黑者， 
　　　   皆不死也。
　　　   面青目赤，面赤目白，面青目黑，面黑目白，面赤目青，皆死也。
註解：[1]凡此色脈之不死者，皆兼面黃，蓋五行以土為本， 
　　　   而胃氣之猶在也。
　　　[1]此脈色之皆死者，以無黃色，無黃色則胃氣已絕，故死。
　　　[2]上文言合脈色以圖萬全，此二節則單言五色，亦可以決死生也。
</pre>
<pre data-sec="p">
主題：經有常色絡無常變
出典：素問經絡論全
條文：1.黃帝問曰：夫絡脈之見也，其五色各異，青黃赤白黑不同， 
　　　  其故何也？
　　　  岐伯對曰：經有常色，而絡無常變也。　　　
註解：[1]經有五行之分，故有常色；絡兼陰陽之應，故無常變。
</pre>
<pre data-sec="p">
主題：經有常色絡無常變
出典：素問經絡論全
條文：2.帝曰：經之常色何如？
　　　  岐伯曰：心赤、肺白、肝青、脾黃、腎黑，皆亦應其經脈之色也。　　　
註解：[1]五藏合於五行，故五色各有所主，而經脈之色，亦與本藏相應， 
　　　   是為經之常色。
　　　[2]按此節但言五藏而不及六府者，大都經文皆以五藏為主， 
　　　   言五藏則六府在其中矣。
　　　[3]凡三陰三陽十二經之常色，皆當以此類推。
</pre>
<pre data-sec="p">
主題：經有常色絡無常變
出典：素問經絡論全
條文：3.帝曰：絡之陰陽，亦應其經乎？
　　　  岐伯曰：陰絡之色應其經，陽絡之色變無常，隨四時而行也。　　　
註解：[1]此言絡有陰陽而色與經應，亦有同異也。
　　　[2]脈度篇曰：經脈為裏，支而橫者為絡，絡之別者為孫， 
　　　   故合經絡而言，則經在裏為陰，絡在外為陽。
　　　[3]若單以絡脈為言，則又有大絡孫絡，在內在外之別。深而在內者，
　　　   是為陰絡，陰絡近經，色則應之，故分五行以配五藏， 
　　　   而色有常也。
　　　[4]淺而在外者，是為陽絡，陽絡浮顯，色不應經， 
　　　   故隨時之氣以為進退，而變無常也。
　　　[5]觀百病始生篇曰：陽絡傷則血外溢，陰絡傷則血內溢，其義可知，
　　　   何近代諸家之註，皆以六陰為陰絡，六陽為陽絡， 
　　　   豈陽經之絡必無常，陰經之絡必無變乎，皆誤也。
</pre>
<pre data-sec="p">
主題：經有常色絡無常變
出典：素問經絡論全
條文：4.寒多則凝泣，凝泣則青黑，熱多則淖澤，淖澤則黃赤。
註解：[1]此即言陽絡之變色也。（淖：濡潤也。）
</pre>
<pre data-sec="p">
主題：經有常色絡無常變
出典：素問經絡論全
條文：5.此皆常色，謂之無病，五色具見者，謂之寒熱。
註解：[1]如前五色之應五藏者，皆常色也。
　　　[2]常色者，無病之色也。若五色具見，則陰陽變亂，失其常矣， 
　　　   故為往來寒熱之病。
</pre>
<pre data-sec="p">
主題：新病久病毀傷脈色
出典：素問脈要精微論
條文：1.帝曰：有故病，五藏發動，因傷脈色，各何以知其久暴至之病乎？
註解：[1]有故病：舊有宿病也。五藏發動，觸感而發也，脈色可辨如下文。
</pre>
<pre data-sec="p">
主題：新病久病毀傷脈色
出典：素問脈要精微論
條文：2.岐伯曰：悉乎哉問也。徵其脈小色不奪者，新病也。
註解：[1]徵：驗也。脈小者邪氣不盛，色不奪者形神未傷，故為新病。
</pre>
<pre data-sec="p">
主題：新病久病毀傷脈色
出典：素問脈要精微論
條文：3.徵其脈不奪，其色奪者，此久病也。
註解：[1]病久而經氣不奪者有之，未有病久而形色不變者， 
　　　   故脈不奪而色奪者為久病。
</pre>
<pre data-sec="p">
主題：新病久病毀傷脈色
出典：素問脈要精微論
條文：4.微其脈與五色俱奪者，此久病也。
註解：[1]表裏俱傷也。
</pre>
<pre data-sec="p">
主題：新病久病毀傷脈色
出典：素問脈要精微論
條文：5.徵其脈與五色俱不奪者，新病也。
註解：[1]表裏俱無恙也。
</pre>
<pre data-sec="p">
主題：新病久病毀傷脈色
出典：素問脈要精微論
條文：6.肝與腎脈並至，其色蒼赤，當病毀傷，不見血已見血，濕若中水也。
註解：[1]肝脈弦，肝主筋，腎脈沈，腎主骨。蒼者肝腎之色，青而黑也， 
　　　   赤者心火之色，心主血也，脈見弦沈而色蒼赤者，筋骨血脈俱病， 
　　　   故必當為毀傷也。
　　　[2]凡毀傷筋骨者，無論不見血已見血，其血必凝，其經必滯， 
　　　   氣血凝滯，形必腫滿，故知濕氣在經，而同於中水之狀。
</pre>
<pre data-sec="p">
主題：五藏五色死生
出典：素問五藏生成篇
條文：1.故色見青如草茲者死。
註解：[1]茲：滋同。如草滋者，純於青而色深也。此以土敗木賊， 
　　　   全失紅黃之氣故死。
</pre>
<pre data-sec="p">
主題：五藏五色死生
出典：素問五藏生成篇
條文：2.黃如枳實者死。
註解：[1]黃黑不澤也。
</pre>
<pre data-sec="p">
主題：五藏五色死生
出典：素問五藏生成篇
條文：3.黑如炲者死。
註解：[1]炲：煙煤也。
</pre>
<pre data-sec="p">
主題：五藏五色死生
出典：素問五藏生成篇
條文：4.赤如衃血者死。
註解：[1]衃血，死血也，赤紫而黑。
</pre>
<pre data-sec="p">
主題：五藏五色死生
出典：素問五藏生成篇
條文：5.白如枯骨者死。
註解：[1]枯槁無神也。
</pre>
<pre data-sec="p">
主題：五藏五色死生
出典：素問五藏生成篇
條文：6.此五色之見死也。
註解：[1]藏氣敗於中，則神色夭於外。
　　　   三部九候論曰：五藏已敗，其色必夭，夭必死矣，此之謂也。
</pre>
<pre data-sec="p">
主題：五藏五色死生
出典：素問五藏生成篇
條文：7.青如翠羽者生，赤如雞冠者生，黃如蟹腹者生，白如豕膏者生， 
　　　  黑如烏羽者生，此五色之見生也。　　　
註解：[1]此眥五色之明潤光彩者，故見之者生。
</pre>
<pre data-sec="p">
主題：五藏五色死生
出典：素問五藏生成篇
條文：8.生於心，如以縞裹朱。生於肺，如以縞裹紅。生於肝，如以縞裹紺。
　　　  生於脾，如以縞裹栝樓實。生於腎，如以縞裹紫。
　　　  此五藏所生之外榮也。　　　
註解：[1]生：生氣也。言五藏所生之正色也。
　　　[2]縞：素帛也。以縞裹五物者，謂外皆白淨，而五色隱然內見也。
　　　[3]朱與紅皆赤，朱言其深，紅言其淺也。
　　　[4]紺，青而含赤也。
　　　[5]凡此皆五藏所生之正色，蓋以氣足於中，而後色榮於外者若此。
　　　[6]前第三十章精明五色，當與此篇互閱。
</pre>
<pre data-sec="p">
主題：五藏五色死生
出典：素問五藏生成篇
條文：9.色味當五藏，白當肺辛，赤當心苦，青當肝酸，黃當脾甘， 
　　　  黑當腎鹹。　　　
註解：[1]當：合也。此五色五味之合於五藏者，皆五行之一理也。
</pre>
<pre data-sec="p">
主題：五藏五色死生
出典：素問五藏生成篇
條文：10.故白當皮，赤當脈，青當筋，黃當肉，黑當骨。
註解：[1]肺主皮毛故白當皮，心主血脈故赤當脈，肝主筋故青當筋， 
　　　   脾主肉故黃當肉，腎主骨故黑當骨也。
</pre>
